শ্যামলকুমার সরকার -এর আলোচনা অনুকূলসাহিত্য : অসাম্প্রদায়িক চেতনার পূর্ণ প্রকাশ\nঅনুকূলসাহিত্য : অসাম্প্রদায়িক চেতনার পূর্ণ প্রকাশ\n- শ্যামলকুমার সরকার\nঊনবিংশ শতাব্দীর শেষের দিকে এবং বিংশ শতাব্দীর প্রথম দিকে বাংলাসাহিত্যে সত্তাদীপি কণ্ঠ নিয়ে জাগ্রত হয়েছিলেন শ্রীশ্রীঠাকুর অনুকূল চন্দ্র। তিনি বাংলাসাহিত্যের অনন্য ব্যক্তিত্ব কবিগুরু রবীন্দ্রনাথ ঠাকুরের চোখেও পরম শ্রদ্ধার মানুষ ছিলেন; রবীন্দ্রনাথ তাঁর প্রজ্ঞাবান জীবনে, উক্ত সাহিত্যিককে লক্ষ্য করে অনেক লেখাও লিখেছিলেন। জীবনবাদের এই অমর সাহিত্যিক শ্রীশ্রীঠাকুর অনুকূল চন্দ্রের পরিচয় স্পষ্ট করতে ছোট একটি ঘটনা সংযোজন করছি।\nশ্রীশ্রীঠাকুরের বয়স তখন মাত্র বাইশ বছর। তিনি একবার অতুলচন্দ্র ভট্টাচার্যের বিনম্র অনুরোধে এক রাতে লিখেছিলেন 'সত্যানুসরণ' নামক একটি জীবনবাদী গ্রন্থ, যা সারাবিশ্বে ত্রিশটিরও অধিক ভাষায় অনূদিত হয়েছে।\nএকবার স্বর্ণপদকপ্রাপ্ত পদার্থবিজ্ঞানী কৃষ্ণপ্রসন্ন ভট্টাচার্য (বিজ্ঞানী সি ভি রমণের সহকারী সাইনটিস্ট) এই সত্যানুসরণ বইটি নিয়ে রবীন্দ্রনাথের সাক্ষাতে যান। কবিগুরু রবীন্দ্রনাথ ঠাকুরকে পড়তে দেওয়া হলো 'সত্যানুসরণ'; রবীন্দ্রনাথ বইটি পাওয়ামাত্রই পড়তে শুরু করেন। দার্শনিকদৃষ্টির অতলে হারিয়ে যেতে শুরু করেন রবীন্দ্রনাথ ঠাকুর। ভাবের গভীরে থেকেই প্রশ্ন তুললেন, "এই বইয়ের লেখক কে, বয়সটা কত?\nবিজ্ঞানী কৃষ্ণপ্রসন্ন ভট্টাচার্য ক্রমাগত উত্তর করলেন, " এঁর নাম শ্রীশ্রীঠাকুর অনুকূল চন্দ্র, তাঁর বয়স বাইশ বছর। "\nপড়ার মাঝেই হারিয়ে যাচ্ছিলেন আরোতর ; হঠাৎ আবার সেই একই প্রশ্নের পুনরাবির্ভাব, " কী নামটা বললে যেন! বয়সটা কত বললে?\nবিজ্ঞানী কৃষ্ণপ্রসন্ন ভট্টাচার্য আগের বলা উত্তরটিই আবার বলে চলছেন, "এঁর নাম শ্রীশ্রীঠাকুর অনুকূল চন্দ্র, বয়স হবে বাইশ"।\nরবীন্দ্রনাথ ঠাকুর পড়ার মাঝে যেন আরও ডুবে গেলেন, আবার, হঠাৎ সেই প্রশ্নের পুনরাবৃত্তি, কী নাম বললে, বয়সটা কত যেন?\nবিজ্ঞানী উত্তর দিলেন আবার- এঁর নাম শ্রীশ্রীঠাকুর অনুকূল চন্দ্র, বয়স তাঁর বাইশ বছর।\nরবীন্দ্রনাথ ঠাকুর এবার বইয়ের থেকে চোখ ওপরে তুললেন; বললেন, কে বলল এঁর বয়স বাইশ বছর! এঁর বয়স বাইশ হাজার বছরেরও বেশি। আর এ গ্রন্থ সকল সাহিত্য ও দর্শনের গুরু, কী নেই এতে!\nসেই গুণময় মানুষটির জন্ম ১৮৮৮ খ্রিস্টাব্দে সেপ্টেম্বর মাসের ১৪ তারিখে অবিভক্ত ভারতের অধুনা পাবনা জেলার হিমায়েতপুর গ্রামে। জন্ম থেকে তাঁর প্রজ্ঞার প্রকাশ! স্কুলে পড়াকালীন সময়েই তাঁর শ্রেণিশিক্ষক শ্রদ্ধার কণ্ঠে ডাকেন 'শ্রীশ্রীঠাকুর' উপাধিতে। সেই থেকে তাঁর নামের শুরুতে বলা হয়ে থাকে শ্রীশ্রীঠাকুর। তিনি তাঁর অভিনবত্বের মহান বিজয়সহ বাংলাসাহিত্যকে ভরে দিয়েছেন অস্তিত্বের ছন্দবাক্য দিয়ে। তাঁর সেই বিবেকপ্রসূ ছাড়াসাহিত্য আজ গবেষণার এক বিস্তৃর্ণ বিষয়।\nশ্রীশ্রীঠাকুর অনুকূল চন্দ্রের শতাধিক গ্রন্থের মধ্যে অন্যতম মহাগ্রন্থ 'অনুশ্রুতি'; যা এক পরমসাত্ত্বিক ছড়াগ্রন্থ। এটি সাতটি খন্ডে বিভক্ত। এত বড় সৃষ্টি তাঁর, তা যেন আজকের যুগে মানুষের বেঁচে থাকার এক সুন্দরতম আশ্রয়।\nশ্রীশ্রীঠাকুরের সাহিত্যে যেন জীবনের জ্যামিতিক সমাধান লুকান রয়েছে। অসাম্প্রদায়িক চেতনার তিনি মহাদ্যোতক! তিনি লিখেছেন,\n"অন্যে বাঁচায় নিজে থাকে\nধর্ম্মে ব’লে জানিস্ তা’কে । "\nতিনি তাঁর এই দ্বিপদ-স্বরবৃত্তে সমগ্র জীবনবৃত্তই যেন নতুন করে আঁকলেন। তিনি বোঝাতে চেয়েছেন মানুষের ধর্ম হবে : অন্যের বেঁচে থাকাকে কেন্দ্র করে। সত্যি বলতে, আমাদের সবার ধর্মের মূলকথা যদি অন্যকে বাঁচিয়ে রাখার আদর্শ নিয়েই চলে পৃথিবীর মানুষ কত না নান্দনিক জীবনে বিচরণ করার সুযোগ পেত! শ্রীশ্রীঠাকুর অনুকূল চন্দ্রের ছড়াসাহিত্য এজন্য প্রোজ্জ্বল, তাঁর সাহিত্য যেন মানুষের মাথা থেকে সাম্প্রদায়িক চেতনা নিঃশেষে দূর করে দেয়। শ্রীশ্রীঠাকুর 'অনুশ্রুতি'তে বললেন-\n"ধর্ম্মে সবাই বাঁচে-বাড়ে\nসম্প্রদায়টা ধর্ম্ম না রে।"\nতিনি এই ছড়াবাণীটির মাধ্যমে মানুষকে জানালেন ধর্মের অন্তর্নিহিত অর্থ- বেঁচে থাকা ও বেড়ে ওঠারই সাদুপথ। হিন্দু-মুসলিম-খ্রিস্টান-জৈন-বৌদ্ধ এগুলো ধর্ম নয়, এগুলো সম্প্রদায়মাত্র। ধর্ম মানে নিজ ও অপরের জীবন-বর্ধনা। তিনি সেই এক ও অদ্বিতীয় সূত্রকেই ধর্মের নামকরণে দেখতে চান। যেখনে নেই কোনও সহিংসতা, নেই কোনও সাম্প্রদায়িক অসম্প্রীতি। তাই ধর্ম মানে জীবনের বেঁচে থাকার বিজ্ঞান। তাই ধর্ম একই। শ্রীশ্রীঠাকুরের এপ্রসঙ্গে লেখা আছে,\n"ধর্ম্মে জীবন দীপ্ত রয়\nধর্ম্ম জানিস্ একই হয়।"\nধর্ম মানুষের জীবনকে কেন অন্ধকার দেখাবে, মৃত্যুভয় বাড়াবে, ধর্ম তো জীবনকে দীপ্তিময় করবে।পানি যেমন বৃষ্টির হোক, নদীর হোক, কুয়োর হোক সবই একরকম হাইড্রোজেন ও অক্সিজেনের সৃষ্ট যৌগ। রাসায়নিক গুণের বিচারে একই। শ্রীশ্রীঠাকুরের দৃষ্টিতে সকল প্রেরিত পুরুষই অভিন্ন। তাই তিনি কবিতায় আঁকলেন অভিন্নতার প্রকৃতি,\nকৃষ্ণ-রসুল বিভেদ করে\nবুদ্ধ-ঈশায় প্রভেদ গণিস,\nকুটিল দোজখ মনেই রাখিস্;\nকাউকে বললি নয়,\nগাইলি কাহার জয় ?"\nএকথা অকাট্য সত্য যে, মানসিক বিভেদ-ই বাস্তবিক জীবনকে চরমভাবে বিপর্যয়ের দিকে নিয়ে যায়।\nশ্রীশ্রীঠাকুরের এ সাহিত্যধারা মানুষের অস্তিত্বকে বিষময় পরিণতি থেকে ফিরিয়ে আনবে, এতে কোনও সন্দেহ নেই।\n"প্রেরিতে বিভেদ নাই যাহাদের\nরসুল ব’লে মানে,\nউপকারীর স্বতঃই গোলাম\nমরেও যদি প্রাণে,\nসন্ধ্যা পাঁচে উপবাসে\nগায় ঈশত্বের গীতি;\nসব প্রেরিতের পূরণ-মতের\nনয়কো ইতর টান;\nএকেশ্বরে হৃদয় ঢালা\nএমনতর রেশও যেথায়\nশ্রীশ্রীঠাকুরের এই ছড়াটিতে ইসলাম যে শান্তির ধর্ম তা প্রকাশিত হয়েছে ঠিক, তবে, শান্তির ধারাটিও যেন তিন ছন্দেই গেঁথেছেন। তিনি তাঁর সত্যময় উপলব্ধি নিয়ে যে কথাগুলো বলে গেছেন, তা আজ অসাম্প্রদায়িক চেতনা আলোকবীজ। তাঁর এই আদর্শিক চেতনায় আজকের এই যুগের সাম্প্রদায়িক বিষবাষ্প দূরে যাক্। ভাসুক জগৎ প্রেমের সৌরভে!\n▪শ্যামলকুমার সরকার : কবি ও প্রাবন্ধিক।\nপ্রকাশের সময়: ০১/১১/২০২১, ০৩:৪২ মি:\nMG Tanvir Rahman ২৫/১১/২০২১, ১৬:০৫ মি:\nভালো হয়েছে। শুভকামনা রইলো।\nশ্যামলকুমার সরকার ২৫/১১/২০২১, ১৬:৪৯ মি:\nকবীর হুমায়ূন ০১/১১/২০২১, ০৫:১৩ মি:\nআপনার প্রবন্ধটি পড়ে ভালো লাগলো। ধর্মের আলখাল্লা পরে ধর্মব্যবসায়ীরা গুপ্ত ছুরি নিয়ে ঘোরে। কিন্তু কোন প্রেরিত পুরুষই ধর্মকে এমনভাবে আমাদের কাছে প্রকাশ করেননি। ধর্মের মূলকথা হলো- শান্তি, সৌহার্দ্য, সহাবস্থান... ইত্যাদি ইতিবাচক চেতনার কথা। শ্রীশ্রীঠাকুর অনুকূল চন্দ্রের সাহিত্য ও জ্ঞানের বিস্তারিত ভাবনার সাথে পরিচিত হয়ে, ভালো লাগলো। আপনার এ প্রবন্ধ পড়ে, সেই সাধককবির সম্পর্কে আরো জানার আগ্রহ বেড়ে গেলো। শুভ কামনা কবি শ্যামলকুমার সরকার।\nশ্যামলকুমার সরকার ০১/১১/২০২১, ০৭:০৭ মি:\nআপনার মানবিক সঞ্চয় আমাকে ভালোবাসা-ভিক্ষায়ও পূর্ণ ধনাঢ্য করে দিল!\nশ্রদ্ধা জানবেন আমার, সুহৃৎ!


বিবাহিত-মাদকাসক্তির অভিযোগ ২৬ ছাত্রদল পদপ্রার্থীর বিরুদ্ধে, রিজভীর মতে কুৎসা! – নারদ বার্তা\nনীড় পাতা / জাতীয় / বিবাহিত-মাদকাসক্তির অভিযোগ ২৬ ছাত্রদল পদপ্রার্থীর বিরুদ্ধে, রিজভীর মতে কুৎসা!\nসম্পাদক আগস্ট ২৬, ২০১৯ জাতীয় 91 Views\nনিউজ ডেস্ক: দীর্ঘ বিতর্কের পর ছাত্রদলের কাউন্সিল আয়োজনের ঘোষণা দিয়েও স্বস্তিতে নেই বিএনপি। ছাত্রদলের অনুষ্ঠিতব্য কাউন্সিলে সভাপতি-সাধারণ সম্পাদক পদে ৭৫ জন মনোনয়ন পত্র জমা দিলেও এরমধ্যে ২৬ জনের বিরুদ্ধে নানা অনিয়মের অভিযোগ পাওয়া গেছে। ওই নেতারা বিবাহিত, সন্ত্রাসী কর্মকাণ্ডের সঙ্গে জড়িতসহ গুরুতর বিভিন্ন অভিযোগে অভিযুক্ত বলেও জানা গেছে।\nবিএনপির নয়াপল্টন পার্টি অফিস সূত্রে জানা গেছে, ছাত্রদলের মনোনয়ন সংগ্রহ করা ৭৫ জনের মধ্যে ২৬ জনের বিরুদ্ধে অভিযোগ পেয়েছে যাচাই-বাছাই কমিটি। বিয়েসহ আরও বিভিন্ন অভিযোগ রয়েছে এসব ছাত্রদল নেতাদের বিরুদ্ধে। যেসব ছাত্রনেতার বিরুদ্ধে বিয়ে সংক্রান্ত অভিযোগ তাদের মধ্যে অন্যতম সভাপতি পদপ্রার্থী আল মেহেদি তালুকদার, আরাফাত বিল্লাহ খান, আজিম উদ্দিন মেরাজ, এম আর আরজ আলী শান্ত ও মাইনুল ইসলাম।\nএর বাইরে এসএসসি-২০০০ ও নিবন্ধন ১৯৯৮-৯৯ শিক্ষাবর্ষ সংক্রান্ত জটিলতায় আরও পাঁচজনের বিরুদ্ধে অভিযোগ পাওয়া গেছে। অধিকাংশ নেতার বিরুদ্ধে মাদকাসক্তি, চাঁদাবাজি, একাধিক বিবাহ, সন্ত্রাসী কর্মকাণ্ডে জড়ানোর মতো অভিযোগ পাওয়া গেছে। যাচাই-বাছাই কমিটি সূত্রে জানা গেছে, ছাত্রদলে সভাপতি পদপ্রার্থী আসাদুল আলম টিটু কুখ্যাত সন্ত্রাসী যিনি কানা টিটু নামেই বেশি পরিচিত। কাজী রওনকুল ইসলাম শ্রাবণ তার এলাকায় অবস্থিত সকল বস্তিতে হিরোইন ও গাজার ব্যবসা করে, এসএম আল আমিনের বিরুদ্ধে রয়েছে একাধিক ধর্ষণ মামলা, জুয়েল মৃধার দাদা ছিলেন রাজাকার, আবদুল হান্নান কুখ্যাত সন্ত্রাসী পিচ্চি হান্নানের ভাতিজা।\nঅপরদিকে ছাত্রদলের সাধারণ সম্পাদক পদপ্রার্থীদের মধ্যে সাইফ মাহমুদ জুয়েল হাওলাদার মোহাম্মদপুর এলাকায় চাঁদাবাজি করে। আরেক প্রার্থী আমিনুর রহমানের বিরুদ্ধে সাধারণ মানুষের অর্থ-আত্মসাতের একাধিক মামলা রয়েছে।\nএদিকে ছাত্রদলের কাউন্সিল উপলক্ষে প্রার্থীদের বিরুদ্ধে আনিত অভিযোগের বিষয়ে জানতে চাইলে সাবেক ছাত্রনেতা ও বিএনপির সিনিয়র যুগ্ম মহাসচিব রিজভী আহমেদ বলেন, ছাত্রদলের পদপ্রার্থীদের অনেকের বিরুদ্ধেই নানা অভিযোগের বিষয়টি আমারও কানে এসেছে। আসলে দীর্ঘদিন রাজপথে না থাকায় ছাত্র নেতারা কিছুটা পথভ্রষ্ট হয়েছেন। তবে তাদের বিরুদ্ধে আনিত অভিযোগ আমার কাছে খুব বেশি গুরুতর মনে হয়নি। মানুষের জীবনে দু-চারটি ভুল হতেই পারে। এগুলো নিয়ে আসলে রাজনীতি করার কিছু নেই। ছাত্রদলের নেতৃত্বকে প্রশ্নবিদ্ধ করতেই এসব কুৎসা রটানো হচ্ছে।


হারিয়ে যাচ্ছেন ফুটবলের শিল্পীরা\nফুটবল কি শুধুই গোলের খেলা? যেহেতু গোল ব্যাপারটাই খেলার গতিপথ ঠিক করে দেয়, অনেকের মতে তা-ই। আর এজন্যই বোধকরি, পাদপ্রদীপের আলোটা সবসময় স্ট্রাইকার বা ফরোয়ার্ডদের উপরে থাকে, বাকিরা থাকেন আলোর ঠিক নীচের অন্ধকারে। অন্ধকারে থেকে যায় একজন সেন্টার ব্যাকের ক্লিয়ারেন্স কিংবা একজন মিডফিল্ডারের সেই অসাধারণ লং বল, যেখান থেকে আক্রমণের শুরু। এগুলো কেউই দেখে না, সবাই বরঞ্চ ম্যাচশেষে স্কোরকার্ড দেখে গোল কে করলো এটুকু দেখে নিতে পারলেই খুশি। সবাই বড় যান্ত্রিক, অবশ্য আস্তে আস্তে ফুটবলটাও সেরকমই হয়ে উঠছে। আর এই যান্ত্রিকতার হাতেই খুন হচ্ছে ফুটবল মাঠের সবচেয়ে সৃষ্টিশীল ও অনিন্দ্যসুন্দর পজিশনটি, এটাকিং মিডফিল্ডার বা নাম্বার টেনরা হারিয়ে যাচ্ছেন।\nএটাকিং মিডফিল্ডারদের বা নাম্বার টেনদের বলা হয়ে থাকে ফুটবল মাঠের সবচেয়ে সৃষ্টিশীল খেলোয়াড় হিসেবে। তারা খেলে থাকেন ঠিক স্ট্রাইকারের পেছনে, সাধারণত ৪-২-৩-১ ফর্মেশনে। অনেক কোচ তাদের ব্যবহার করেন ৪-৩-৩ ফর্মেশনে, সেক্ষেত্রে কিছু কোচ তাদের ব্যবহার করেন মাঝমাঠে, আবার কেউ কেউ আক্রমণে।\nফুটবল মাঠকে এভাবেই ১৮টি ভাগে ভাগ করা হয়; Image Source : DZ14 Twitter\nফুটবল মাঠে জোন থাকে সব মিলিয়ে ১৮টি, মাঠেক উলম্বভাবে ৩ ভাগে ও আনুভূমিকভাবে ৬ ভাগে ভাগ করলে এই ১৮টি জোন পাওয়া যায়। এই ১৮টির মধ্যে মাঠের সবচেয়ে সৃষ্টিশীল জোন হিসেবে ধরা হয় প্রতিপক্ষের ডি বক্সের ঠিক বাইরের জোন ১৪-কে। এটাকিং মিডফিল্ডার, সহজ কথায় নাম্বার টেনরা মূলত এই জোনেই অপারেট করেন।\nমাঠে এই নাম্বার টেনরাই সাধারণত আক্রমণের কারিগর থাকেন। এটাকিং মিডফিল্ডারদের প্রধান এট্রিবিউটসগুলো হলো ড্রিবলিং, পাসিং, ভিশন ও শুটিং। এরা স্রেফ গোল করান না কিংবা শুধু আক্রমণ গড়ে তোলেন না, মাঝে মাঝেই গোল করেন। উদাহরণ হিসেবে বলা যেতে পারে ডিয়েগো ম্যারাডোনা কিংবা কাকার কথা। এই দুজনই একদম ক্ল্যাসিক এটাকিং মিডফিল্ডার বা নাম্বার টেন, কিন্তু এরা শুধু গোল করিয়েই ক্ষান্ত ছিলেন না, ক্যারিয়ারজুড়ে নিজেরাও করেছেন প্রচুর গোল। অধিকাংশ ক্ষেত্রেই এই নাম্বার টেনদের গোলগুলো হয় চোখধাধানো, ১৯৮৬ বিশ্বকাপে ইংল্যান্ডের সাথে ম্যারাডোনার দ্বিতীয় গোল কিংবা চ্যাম্পিয়ন্স লিগে ম্যানচেস্টার ইউনাইটেডের সাথে কাকার সেই গোল ভুলতে পারবেন না কোনো ফুটবল ভক্তই!\nবল পায়ে কাকার সেই শিল্পকে ভুলতে পারবেন না কোনো ফুটবল ভক্তই; Image Source : Stadiumastro.com\nসব সৃষ্টিতেই অপূর্ণতা থাকে, কোনো সৃষ্টিশীল ব্যক্তিই নিখুঁত নন। ফুটবলারদের ক্ষেত্রেও সেটা সত্যি। এজন্যই ফুটবল মাঠের এই অনন্য সৃষ্টিশীল নাম্বার টেনরা হন খানিকটা আলসে। রক্ষণে তেমন একটা সাহায্য করেন না, প্রেসিংয়ের বেলায়ও তাদের বড় অনীহা। ক্রুইফ একবার বলেছিলেন,\nএকজন খেলোয়াড় এক ম্যাচে গড়ে বল পায়ে রাখে ৩ মিনিট। বাকি ৮৭ মিনিট সে কী করে সেটি দিয়েই বোঝা যায় সে ভালো খেলোয়াড় কি না।\nক্রুইফ সবসময় ভাবতেন সময়ের অনেক সামনে, ফুটবল ইতিহাসে খেলার সব দিকের উপর দীর্ঘমেয়াদি প্রভাব রেখেছেন এমন একজনের নাম বলতে হলে বলতে হবে ক্রুইফের নামই। সে যা-ই হোক, ক্রুইফের ভাষ্যমতে, বাকি ৮৭ মিনিট যে ম্যাচে প্রভাব রাখবে না, তারা ভালো খেলোয়াড় নন। প্রশ্ন আপনিই করতেই পারেন, তাহলে কি ক্রুইফের ভাষ্যমতে এটাকিং মিডফিল্ডাররা ভালো খেলোয়াড় নন?\nক্রুইফ সবসময় চিন্তা করতেন সময়ের অনেক সামনে; Image Source : Time.com\nউত্তরটি সোজাসুজি দেওয়া একটু কঠিন। কারণ, এটাকিং মিডফিল্ডাররা নিজেদের পায়ে বল না থাকার বাকি সময়টা নিশ্চয়ই মাঠে ঠায় দাঁড়িয়ে থাকেন না কিংবা বসে বিশ্রাম নেন না! তারা বাকি সময়টুকুতেও প্রতিপক্ষকে প্রেস করেন কিংবা রক্ষণে সাহায্য করেন, কিন্তু সেটা একজন বক্স টু বক্স মিডফিল্ডার বা একজন নাম্বার এইটের চেয়ে কম। আর এই কারণেই ফুটবলের আধুনিকায়নের সাথে সাথে এই এটাকিং মিডফিল্ডার বা নাম্বার টেনরা বিলুপ্ত হয়ে যাচ্ছেন, বেঁচে আছেন মাত্র অল্প কয়জন!\nআধুনিক ফুটবলের অন্যতম গুরুত্বপূর্ণ বিষয় হচ্ছে ওয়ার্করেট। আপনাকে পুরো মাঠে খেটে খেলতে হবে, যেন আপনার দলকে আপনি সবসময় সাহায্য করতে পারেন। উদাহরণ হিসেবে দেখা যাক এই যুগের স্ট্রাইকারদের। আগের যুগে দেখা যেত প্রতিপক্ষের বক্সে প্রতিপক্ষের ডিফেন্ডারদের পায়ে বল থাকলে স্ট্রাইকাররা ঢিমেতালে হাঁটতেন, অপেক্ষা করতেন কখন তার মাঝমাঠ কিংবা রক্ষণ বলের পুনঃদখল নেবে এবং সে আবার আক্রমণে অংশ নেবে। কিন্তু বর্তমানের আধুনিক ফুটবলে কি আপনি সেটা দেখবেন? নাহ। বরং দেখবেন যখন প্রতিপক্ষ ডিফেন্ডারদের পায়ে বল থাকে তখন রক্তের গন্ধ পাওয়া হাউন্ডের মতোই তাদের দিকে ছুটে যান স্ট্রাইকাররা। এখান থেকেই আসলে আন্দাজ করা যেতে পারে আধুনিক ফুটবলে ওয়ার্করেটের গুরুত্ব কতখানি।\nআরেকটি গুরুত্বপূর্ণ ব্যাপার হচ্ছে প্রেসিং। বিংশ শতাব্দীতে প্রেসিং করা দলের সংখ্যা ছিলো হাতেগোনা, প্রেসিং তখন ছিলো কিছু নির্দিষ্ট দলের স্বকীয় বৈশিষ্ট্য। কিন্তু ফুটবল ধীরে ধীরে যত সামনে এগিয়েছে, প্রেসিং অনেকটা হয়ে দাঁড়িয়েছে প্রায় সব দলেরই একটি সাধারণ বৈশিষ্ট্য। বর্তমানে প্রায় প্রতিটি দলই কোনো না কোনোভাবে প্রতিপক্ষকে প্রেস করবেই, সবাই হয়তো বা ক্লপের দলের মতো গিগেনপ্রেস করবে না, তবে প্রেসিংটা অবশ্যম্ভাবী।\nআধুনিক ফুটবলের মহাগুরুত্বপূর্ণ জায়গা প্রেসিং ও ওয়ার্করেট; Image Source : The Higher Tempo Press\nসত্যি বলতে কী, এই তিন ক্ষেত্রেই ধরা খেয়ে গেছেন এটাকিং মিডফিল্ডাররা। এটাকিং মিডফিল্ডারদের এট্রিবিউটগুলো গবেষণা করলে আপনি ওয়ার্করেট কিংবা পরিশ্রমী, এই ব্যাপারগুলো খুঁজে পাবেন না। এটাকিং মিডফিল্ডাররা মাঠের আলসে শিল্পী, যাদের হাতে তুলি ধরিয়ে দিলে তারা এঁকে যাবেন একের পর এক অপরূপ চিত্রকর্ম, কিন্তু সেই তুলিটা নিজে নিজে হাতে তুলে নিতে তাদের বড্ড আলসেমি। আর তাদের স্বভাবে এই পরিশ্রম না করার ব্যাপারটি থাকার জন্যই আধুনিক কোচরা তাদের পরিত্যাগ করে একজন হাইব্রিড নাম্বার এইটকে খেলাতেই পছন্দ করেন। আরেকটি ব্যাপার হচ্ছে, আধুনিক ফুটবলে ৪-২-৩-১ ফর্মেশনটির ব্যবহার কমে গেছে। বিভিন্ন ধরনের ট্যাকটিকাল দিক বিবেচনা করে কোচদের কাছে এই ফর্মেশনটি তুলনামূলক দুর্বল ও অপছন্দের, ৪-৩-৩ এখন আদর্শ ফর্মেশন। দুজন সেন্ট্রাল মিডফিল্ডারের সাথে একজন এটাকিং মিডফিল্ডার খেলানোর বদলে কোচরা এখন একজন ডিফেন্সিভ মিডফিল্ডারের পাশে দুজন হাইব্রিড নাম্বার এইট খেলাতেই বেশি স্বাচ্ছন্দ্য বোধ করেন।\nহাইব্রিড নাম্বার এইট ব্যাপারটিকে একটু ব্যাখ্যা করা যাক, সাধারণত একজন নাম্বার এইট এমন একজন খেলোয়াড় যে কি না মাঝমাঠ থেকে গিয়ে আক্রমণে অংশ নেয়, তবে রক্ষণেও সহায়তা করে। একজন হাইব্রিড নাম্বার এইট হচ্ছে এমন একজন যার মিডফিল্ডের সব পজিশনে খেলা খেলোয়াড়দের কিছু এট্রিবিউট, যেমন- পাসিং, ট্যাকলিং, ড্রিবলিং ইত্যাদি। একজন হাইব্রিড নাম্বার এইটকে খেলানো এজন্যই সুবিধাজনক যে তিনি একইসঙ্গে দলকে ডিফেন্সিভ এবং অফেন্সিভ আউটপুট দেবেন, এবং তারা প্রচণ্ড ফ্লেক্সিবল, মাঝমাঠের বেশ কয়েকটি পজিশনে খেলতে পারেন তারা, উদাহরণ হিসেবে বলা যায় পল পগবা, টনি ক্রুস, লুকা মদ্রিচ, ইভান রাকিটিচ, ক্রিস্টিয়ান এরিকসেন, কেভিন ডি ব্রুইনে, এরন রামসির কথা। এজন্য বর্তমানে কোচরা দলে হাইব্রিড নাম্বার এইট ব্যবহার করতে বেশি পছন্দ করেন। উদাহরণ হিসেবে ধরা যাক রিয়াল মাদ্রিদকে, গত ৫ মৌসুমে যারা জিতেছে ৪ চ্যাম্পিয়ন্স লিগ শিরোপা, যার মধ্যে শেষ তিনবার ছিল টানা। শেষ তিনবারের দলের মাঝমাঠ যদি আমরা দেখি, তাহলে দেখতে পাবো একজন ডিফেন্সিভ মিডফিল্ডার ক্যাসেমিরোর দুই পাশে ছিলেন দুজন হাইব্রিড টনি ক্রুস ও লুকা মদ্রিচ, অন্যদিকে এটাকিং মিডফিল্ডার হামেস রদ্রিগেজ ও ইস্কো ছিলেন বেঞ্চে।\nএভাবেই প্রায় সব দলই একজন এটাকিং মিডফিল্ডার ছাড়াই সাফল্য পাওয়ায় তাদেরকে বাতিলের খাতায় ফেলে দিচ্ছে, বর্তমান ফুটবলে শিল্পীর চেয়ে কর্মীর কদর বেশি। এজন্যই উনাই এমেরি মেসুত ওজিলকে বেঞ্চে রেখে ম্যাতেও গেন্দুজিকে খেলিয়েছেন বেশ কয়েকদিন, কারণ তার কাছে সৌন্দর্যের চেয়ে ফলাফলের মূল্যটা বেশি। তবে ফিরে আসার পর ওজিলের দুর্দান্ত ফর্ম তাকে হয়তো বুঝিয়েছে, শিল্প অমূল্য, তাকে কখনোই ছুড়ে ফেলে দিতে নেই।\nকেডিবির মতো হাইব্রিড নাম্বার এইটদের কারণেই বিলুপ্তির পথে ডেভিড সল্ভার মতো নাম্বার টেনরা; Image Source : City Watch\nমেসুত ওজিল, হামেস রদ্রিগেজ, ফিলিপে কৌতিনহো, ইস্কো অ্যালারকন, ডেভিড সিলভা- প্রায় বিলুপ্ত নাম্বার টেনদের শেষ বংশধর এই অল্প ক'জনই। হয়তো একটা সময় আসবে, যখন ফুটবলে আর নাম্বার টেনদের অস্তিত্ব থাকবে না, যখন ফুটবলে শিল্পের চেয়ে শ্রমের মূল্যই বেশি হবে। সেদিন আসবে কি না, সে চিন্তা ডাস্টবিনে থাকুক, এখনকার মতো এই অল্প কয়জনকে উপভোগ করা যায়, যতদিন সম্ভব, যতটুকু সম্ভব!\nThis is an in depth bengali article on how the breed of number 10 or attacking midfielders are on the verge of extinction. Necessary references have been hyperlinked inside.\nFeature Image : JP Sportsbook


Residents are demanding health check up of every multi storey building in Suri - Anandabazar\n৯ সেপ্টেম্বর, ২০১৯, ০১:১১:৩২\nশেষ আপডেট: ৯ সেপ্টেম্বর, ২০১৯, ০১:২৩:০৫\nসব বহুতলেরই স্বাস্থ্যপরীক্ষার দাবি\n‘বিপজ্জনক’ বাড়ি থেকে কী শিক্ষা নেবে পুরসভা?\nশুক্রবার বিকেলে সিউড়ি বাসস্ট্যান্ড লাগোয়া অত্যন্ত ঘনজনবসতিপূর্ণ এলাকায় থাকা একটি বাণিজ্যিক বহুতলের একাংশ ভেঙে পড়ে। অভিযোগ, কারিগরি অনুমোদন পাওয়া বা নির্মাণ কোনওটাই ঠিক নিয়মে হয়নি। তাই এমন ঘটনা। তার পরেই উঠে গিয়েছে জরুরি ওই প্রশ্নটা।\nশহরবাসীর একাংশের কথায়, এখনও হয়তো জেলা সদরে তেমন করে প্রোমোটার-রাজ জাঁকিয়ে বসেনি। তবে প্রতি বছর শহরে বহুতলের সংখ্যা বাড়ছে। উদ্বেগের বিষয় হল, অধিকাংশ ক্ষেত্রেই বহুতল গড়ায় সব নিয়ম মানা হয়নি। পুর কর্তৃপক্ষও এই মতের বিরোধিতা করতে পারছেন না। বরং সিউড়ি বাসস্ট্যান্ড লাগায়ো বহুতলের একাংশ ভেঙে পড়ার পরে বেনিয়মের অভিযোগকে শনিবারই মান্যতা দিয়েছিলেন সিউড়ির পুরপ্রধান উজ্জ্বল চট্টোপাধ্যায়। তাঁর মন্তব্য ছিল, ‘ওই বহুতলের কারিগরি অনুমোদন আগের বোর্ড দিয়েছে ঠিকই। কিন্তু নথি ঘেঁটে দেখছি, সেটা নিয়ম মেনে হয়নি।’\nশুক্রবার দুপুরে ওই বহুতলের একাংশে ফাটল দেখা দিতেই উদ্বেগ ছড়িয়েছিল। পুলিশ-প্রশাসন ও পুরকর্তারা ছুটে আসেন। বিকেলে বহুতলের একাংশ ভেঙেও পড়ে। যে কোনও সময় পুরো বাড়ি ভেঙে পড়তে পারে— এই আশঙ্কায় বহুতলে থাকা রাষ্ট্রায়ত্ত ব্যাঙ্ক, বেসরকারি ব্যাঙ্ক, জীবন বিমা নিগমের অফিস, গয়না বিপণি-সহ সমস্ত দোকান-অফিস বন্ধ করার নির্দেশ দেয় প্রশাসন। ১৩৩ ধারা জারি করে বহুতলের একেবারে গা-ঘেঁষে থাকা পেট্রোল পাম্পও ৩০ সেপ্টেম্বর পর্যন্ত বন্ধ রাখার নির্দেশ দিয়েছেন মহকুমাশাসক (সিউড়ি) রাজীব মণ্ডল।\nজেলা প্রশাসনের সিদ্ধান্ত, বহুতলটি ঠিক কী অবস্থায় রয়েছে, তা খতিয়ে দেখে রিপোর্ট দেবেন পূর্ত দফতরের এগ্জিকিউটিভ ইঞ্জিনিয়ার। ওই রিপোর্ট পাওয়ার পরে বহুতল সংস্কার করা হবে, না ভেঙে ফেলা হবে সেটা স্থির হবে। শহরবাসীর প্রশ্ন, একটির ক্ষেত্রে তদন্ত হলে বাকিগুলির ক্ষেত্রে কেন নয়? পুরপ্রধান উজ্জ্বল চট্টোপাধ্যায় বলছেন, ‘‘তিন বছর কয়েক মাস দায়িত্ব সামলাচ্ছি। এই সময়ে ১৪টি বহুতল নির্মিত হয়েছে। তবে আমার পূ্র্ববর্তী বোর্ডের আমলে ঠিক কী ঘটেছে, প্রতিটি বহুতলের ফাইল ঘেঁটে দেখতে হবে। বিচ্যুতি থাকলে প্রয়োজনীয় ব্যবস্থা হবে। কারণ, বহুতল নিয়ম না মেনে তৈরি হলে চরম বিপদ হতে পারে।’’ তবে, পুরপ্রধান আশ্বাসেও কতটা কাজ হবে তা নিয়ে প্রশ্ন থাকছেই।\nপুরসভার হিসেবে, দু’দশকে শহরে তৈরি হয়েছে ৫০টিরও বেশি বহুতল। অধিকাংশ ক্ষেত্রে নিয়মের আড়ালে বেনিয়ম হয়েছে, কান পাতলে শোনা যায় এমন মন্তব্য। হয় ঠিক মতো কারিগরি অনুমোদন নেই, নয়তো যত তলা পর্যন্ত করার অনুমোদন নেওয়া হয়েছিল, তার থেকে মর্জিমাফিক তলা বাড়িয়ে নিয়েছেন বহুতলের মালিক। মূল রাস্তা থেকে বহু তল পর্যন্ত যত ফুট চওড়া রাস্তা রাখা দরকার তাও নেই। এমন বহুতল আছে, যেখানে আগুন লাগলে দমকলের গাড়ি ঢোকার রাস্তা নেই। কেউ আবার রাস্তার একাংশ দখল করে নিয়েছেন। বিপদ এড়াতে দু’দিকে সিঁড়ি করার কথা থাকলেও অনেক বহুতল সেটা মানেনি। পার্কিং প্লেস নেই। ফলে চারচাকা গড়ি দাঁড়ায় রাস্তার উপরেই।\nঅধিকাংশ ক্ষেত্রেই অবৈধ নির্মাণের এমন স্পর্ধার পিছনে প্রভাবশালীরা রয়েছেন বলে অভিযোগ।\nশহরের মানুষের সঙ্গে কথা বলে জানা গেল, জেলা সদর হওয়ায় নানা কাজে প্রচুর মানুষকে নিত্যদিন শহরে আসতে হয়। শপিং মল, অফিস-আদালত, হাসপাতাল থেকে শিক্ষা প্রতিষ্ঠান সব হাতের নাগালে পাওয়ার ইচ্ছেয় অনেকেই সিউড়িতে বসবাস করতে চাইছেন। ফলে ক্রমশ বাড়ছে শহর। চাহিদার সঙ্গে তাল মিলিয়ে বাণিজ্যিক বহুতল ও অনুষ্ঠান ভবন ফ্ল্যাট বাড়ি তৈরি হচ্ছে, হয়েছে। সেই সুযোগেই হচ্ছে বেনিয়ম। ২০১৫ সালে বহুতল গড়ায় এই সব বেনিয়ম নিয়ে পুরসভার দৃষ্টি আকর্ষণ করেছিলেন প্রাক্তন কাউন্সিলর ইয়াসিন আখতার। তবে কাজের কাজ কিছু হয়নি বলে আক্ষেপ রয়েছে ইয়াসিন বাবুর।\nসিউড়ি বাসস্ট্যান্ড এলাকার বহুতলের একাংশ ভেঙে পড়ার পরে যদি হুঁশ ফেরে, প্রশাসন ও পুরসভার তার অপেক্ষায় শহরবাসী।\nঅনলাইনেই ট্রেড লাইসেন্স\nআবার আসছে ভোট, জল-সমস্যা মিটল না


কমলেশ পালের নির্বাচিত কবিতা: লাল্লু রাজার যুদ্ধযাত্রা\nলোকে তাকে ডাকত লাল্লুরাজা৷ শুনলে সে খুশি হত ৷\nতার তোবড়ানো মেঘলা মুখে ছড়িয়ে পড়ত এক ঝলক ফোকলা\nহাসির রোদ্দুর ৷ অবশ্য আড়ালে তাকে বলতুম - লাল্লু চামার ৷\nকেউ বলত - লাল্লু বুড়ো ৷\nভাঙা রাজবাড়ির সিংদরজায় বিছানো থাকত তার ছেঁড়া চটের\n"রাজগদ্দি"৷ তার সামনে, ডাইনে, বাঁয়ে জড়ো হত ফাঁটা চটি\nছেঁড়া জুতো, উলটানো চপ্পলের ভিড় ৷ থাকত তাদের একশ আট\nরকমের বায়নাক্কা, একশ আট রকমের অভিযোগ ৷\nছুঁচ দিয়ে সে সেলাই করে দিত ফাঁটা চটির কাটা ঘা ৷\nচামড়া জুড়ে মুড়ে দিত ছেঁড়া জুতোর হাহাকার ৷ পেরেক ঠুকে সে\nমজবুত করে দিত ওল্টানো চপ্পলের নড়বড়ে মেরুদণ্ড ৷ কালি\nবুলিয়ে, বুরুশ ঘষে উজ্জ্বল করে তুলত তাদের মলিন মুখশ্রী ৷\nতাদের গায়ে ঠুক্ ঠুক্ করে টোকা মেরে বলত : "যাও বাচ্চা,\nআগে বাড়্ হো"৷ তারপর, সেইসব হেরে-যাওয়া জুতো, চপ্পল,\nচটিরা আবার নতুন চটি, দামী জুতোদের মাঝখান দিয়ে\nআত্মবিশ্বাসের সঙ্গে হেটে যেত ৷\nছেলেদের একটা মজা ছিল লাল্লুকে নিয়ে ৷ কেউ যদি বলত\n-"লাল্লু, রাজবাড়িটা কার?" বুকে থাপ্পড় মেরে সে বলে উঠত\n-"হামার, বাবু, হামার ৷"\nসেই রাজবাড়ি আজ নিলাম হচ্ছে ৷ খদ্দেরে, দালালে, দর্শকে\nগিজগিজ করছে ভিতরের প্রাঙ্গণ ৷ দালালের হাঁকে উড়ে যাচ্ছে\nগোলা পায়রার ঝাঁক - উড়ে যাচ্ছে রাজবাড়ির পুরনো দিনের গল্প\nঝুরঝুর করে খসে পড়ছে কার্নিশ থেকে বালি - ঝরে পড়ছে\nসামন্ত যুগের আভিজাত্য ৷\nরাজবাড়ি নিলাম হচ্ছে ... লাল্লুবুড়ো তার রাজগদ্দি ঘাড়ে করে\nচলে যাচ্ছে৷ বললুম : কি হে, রাজ্যপাট নিয়ে চল্লে কোথায়?\nসে গম্ভীর ভাবে বলল : মকান পুরানা ছিল, ছোড়ে দিলাম ৷\nহুই ..... পঁচ্চিশ তল্লা মকানের দখ্খল লিব ৷\nশহরের সবচাইতে উঁচু বাড়িটার দিকে সে উঁচিয়ে ধরল\nতার তর্জনী ৷ তার শীর্ণ লম্বা আঙুল মনে হচ্ছে যেন বন্দুকের নল ৷\nতার দুটো লাল চোখ মনে হচ্ছে যেন বারুদ-ভরা টোটা ৷\nলাল্লুরাজা যুদ্ধে চলেছে ৷\nposted by mugdho paThok @ 3:22 PM0comments


কর আদায়ে ৬ প্রস্তাব অর্থমন্ত্রীর কর আদায়ে ৬ প্রস্তাব অর্থমন্ত্রীর – Muktinews24\nকর আদায়ে ৬ প্রস্তাব অর্থমন্ত্রীর\nপ্রকাশ শুক্রবার, ১০ জুন, ২০২২, ৫.৪৯ এএম\nমুক্তিনিউজ২৪.কম ডেস্ক: কর ফাঁকিরোধে প্রয়োজনীয় উদ্যোগ গ্রহণসহ করযোগ্য সবাইকে কর-জালের আওতায় আনার প্রচেষ্টা অব্যাহত রয়েছে বলে জানিয়েছেন অর্থমন্ত্রী আ হ ম মুস্তফা কামাল।\nআজ বৃহস্পতিবার (৯ জুন) জাতীয় সংসদে ২০২২-২৩ অর্থবছরের বাজেট প্রস্তাব উপস্থাপনকালে এ কথা জানান তিনি।\nঅর্থমন্ত্রী বলেন, বাংলাদেশে কর-জিডিপি অনুপাত অন্যান্য উন্নয়নশীল ও উন্নত দেশের ন্যায় আশাব্যঞ্জক নয়। উন্নত দেশের সোপানে বাংলাদেশকে প্রতিষ্ঠিত করতে কর-জিডিপি অনুপাত অনেকাংশে বাড়ানো প্রয়োজন। এ উদ্দেশ্যে দেশের করযোগ্য বিপুল জনগোষ্ঠীকে করের আওতায় আনতে পারলে কর আহরণের সক্ষমতা ও আনুষ্ঠানিক অর্থনীতির আওতা বৃদ্ধি পাবে। করের আওতা সম্প্রসারণে আয়কর রিটার্ন দাখিলের সংখ্যা বৃদ্ধির নিমিত্ত নিম্নোক্ত আইনি বিধান আরোপের প্রস্তাব করছি।\n১. কতিপয় ক্ষেত্রে আয়কর রিটার্ন দাখিলের প্রমাণ উপস্থাপন বাধ্যতামূলক করা\n২. স্বীকৃত প্রভিডেন্ট ফান্ড, অনুমোদিত গ্র্যাচুইটি ফান্ড, পেনশন ফান্ড, অনুমোদিত সুপারএন্যুয়েশন ফান্ড ও শ্রমিক অংশগ্রহণ তহবিল ব্যতীত অন্যান্য ফান্ডের রিটার্ন দাখিল\n৩. যেসব এমপিওভুক্ত শিক্ষাপ্রতিষ্ঠানে ইংরেজি ভার্সন চালু রয়েছে তাদের আয়কর রিটার্ন দাখিলের বিধান প্রবর্তন\n৪. অনস্পট কর নির্ধারণের বিদ্যমান বিধানকে কেবল গ্রোথ সেন্টারগুলোতে সীমাবদ্ধ না রেখে সকল পর্যায়ে এর প্রয়োগ বিস্তৃত করা\n৫. ধারাবাহিক তিন বছর বা ততোধিক সময়ব্যাপী কোনো কোম্পানির কার্যক্রম বন্ধ থাকলে পরিচালকদের নিকট হতে বকেয়া অবিতর্কিত কর আদায়ের বিধান করা ও\n৬. সরকারের অবিতর্কিত রাজস্ব দাবি পরিশোধে ব্যর্থ হলে গ্যাস, বিদ্যুৎ, পানিসহ অন্যান্য সেবা সংযোগ বিচ্ছিন্ন করার বিধান প্রবর্তন।\nমন্ত্রী আরও বলেন, বাংলাদেশের স্বল্পোন্নত দেশ (এলডিসি) থেকে উন্নয়নশীল দেশে উত্তরণ ঘটেছে। ২০২১ সালের মধ্যে মধ্যম আয়ের দেশ এবং ২০৪১ সালের মধ্যে সুখী ও সমৃদ্ধ উন্নত দেশে পরিণত হওয়ার লক্ষ্য নির্ধারণ করে বাংলাদেশ সামনের দিকে এগিয়ে যাচ্ছে। এক্ষেত্রে দেশের চলমান উন্নয়নকে টেকসই করতে কর-জিডিপি অনুপাত বাড়ানোর বিকল্প নেই। কর-জিডিপির অনুপাতের উন্নতিতে কর অব্যাহতি অন্যতম বড় প্রতিবন্ধকতা। বর্তমানে দেশে ৭৫ লাখের বেশি করশনাক্তকরণ নম্বরধারী (টিআইএনধারী) আছেন। তাদের মধ্যে ২৫ লাখের মতো টিআইএনধারী প্রতিবছর আয়কর রিটার্ন জমা দেন, যদিও সব টিআইএনধারীর রিটার্ন দেওয়া বাধ্যতামূলক।


১০ হাজার প্রাথমিক শিক্ষক নিয়োগের বিজ্ঞপ্তি দিলো পর্ষদ, ১২ জুলাই থেকে শুরু কাউন্সেলিং! – EiKolkata\nপ্রথম পাতা /নিউজ/১০ হাজার প্রাথমিক শিক্ষক নিয়োগের বিজ্ঞপ্তি দিলো পর্ষদ, ১২ জুলাই থেকে শুরু কাউন্সেলিং!\nনিজস্ব প্রতিবেদন :- বিগত প্রায় বেশ কিছুদিন ধরেই প্রাথমিকের শিক্ষক নিয়োগ নিয়ে রাজ্যে বিতর্ক চলছে।এমতাবস্থায় প্রাথমিক শিক্ষকের বাকি থাকা শূন্য পদে নিয়োগের বিজ্ঞপ্তি প্রকাশ করল পর্ষদ। নির্দেশিকা থেকে জানা গিয়েছে,কাউন্সেলিং হবে অনলাইনে। অনলাইন পোর্টাল চালু হবে ১২ জুলাই থেকে। প্রক্রিয়াটি চলবে ১৯ জুলাই পর্যন্ত। প্রসঙ্গত উল্লেখ্য অতীতে ১৬ হাজার ৫০০ শিক্ষক নিয়োগের কথা ঘোষণা করেছিলেন মুখ্যমন্ত্রী মমতা বন্দ্যোপাধ্যায়।\nএর মধ্যে পাঁচ হাজার শিক্ষক নিয়োগ হয়ে যায়। কিন্তু বাদবাকি পদগুলিতে নিয়োগ প্রক্রিয়া আটকে গিয়েছিল। এরপর মামলা এবং অন্যান্য বিতর্কের কারণে দীর্ঘদিন এই নিয়োগ প্রক্রিয়া বন্ধ রাখতে হয়েছিল সরকারকে। সম্প্রতি আবারও এই নিয়োগ প্রক্রিয়া শুরু করার কথা ঘোষণা করা হলো। এর জন্য অনলাইন কাউন্সেলিং অংশ নিতে হবে।মেধা তালিকায় নাম থাকা প্রার্থীরাই কেবল কাউন্সেলিংয়ে অংশ নিতে পারবেন।\nতবে রেজিস্ট্রেশন নম্বর ছাড়া কেউ কাউন্সেলিংয়ে বসতে পারবেন না বলে জানানো হয়েছে। এছাড়া বিজ্ঞপ্তিতে আরও বলা হয়েছে, এই পোর্টাল কোনও মোবাইল ডিভাইস থেকে অ্যাকসেস করা যাবে না। গুগল ক্রোম, ফায়ারফক্সের মাধ্যমে লগ ইন করতে হবে। এর পর লগ ইন পেজে সংশ্লিষ্ট প্রার্থীর ৯ সংখ্যার রোল নম্বর, জন্ম তারিখ দিয়ে পরের ধাপে যেতে হবে। এই প্রসঙ্গে প্রাথমিক শিক্ষা সংসদের চেয়ারম্যান মানিক ভট্টাচার্য জানিয়েছেন,”দ্রুত শিক্ষক নিয়োগ হবে।মঙ্গলবারের মধ্যে বিস্তারিত প্রকাশ করে তথ্য জানানো হবে”।


Shocking video of alive fish served: রেস্তোরাঁয় পরিবেশন করা মাছ হঠাৎই জীবিত হয়ে উঠল, কামড়ে ধরল চপস্টিক! ভিডিও দেখে হতবাক দুনিয়া! – News18 Bangla\nViral Video: রেস্তোরাঁয় পরিবেশন করা মাছ হঠাৎই জীবিত হয়ে উঠল, কামড়ে ধরল চপস্টিক! ভিডিও দেখে হতবাক দুনিয়া!\nরেস্তোরাঁয় পরিবেশন করা মাছ হঠাৎই জীবিত হয়ে উঠল, কামড়ে ধরল চপস্টিক! ভিডিও দেখে হতবাক দুনিয়া!\nShocking video of alive fish served: ইন্টারনেটে ভাইরাল হওয়া একটি ভিডিওতে ঠিক একই রকম একটি ঘটনা ঘটতে দেখা যাচ্ছে, যেখানে এক ব্যক্তির প্লেটে পরিবেশন করা মাছটি হঠাৎ মুখ খুলে নড়াচড়া করতে শুরু করে দেয় (Viral Video)।\nLast Updated : March 31, 2022, 14:31 IST\nমাছ-মাংসপ্রেমীরা রান্নাবান্না নিয়ে সাধারণত খুব শৌখিন প্রকৃতির হন। রান্নার পাশাপাশি তাঁরা পরিষ্কার-পরিছন্নতার দিকেও তীক্ষ্ণ নজর রাখেন। আবার আমিষপ্রেমীরা নিরামিষীদের তুলনায় খাবার নিয়ে নানা পরীক্ষা-নিরীক্ষা করতেও ভালবাসেন (Viral Video)। কিন্তু এক্সপেরিমেন্ট করতে গিয়ে হঠাৎ যদি দেখা যায় কারও পাতে পরিবেশন করা প্রাণীটি জীবিত হয়ে উঠেছে, তাহলে তাদের প্রতিক্রিয়া কেমন হতে পারে (Shocking video of alive fish served) ? ইন্টারনেটে ভাইরাল হওয়া একটি ভিডিওতে ঠিক একই রকম একটি ঘটনা ঘটতে দেখা যাচ্ছে, যেখানে এক ব্যক্তির প্লেটে পরিবেশন করা মাছটি হঠাৎ মুখ খুলে নড়াচড়া করতে শুরু করে দেয় (Viral Video)।\nআরও পড়ুন-দুনিয়ার সবচেয়ে দামি ‘আলুভাজা’! ফ্রেঞ্চ ফ্রাইসের দাম শুনলে চমকে উঠবেন\nএই ভিডিওটি বিদেশের কোনও রেস্তোরাঁর বলেই মনে হচ্ছে। কয়েক সেকেন্ডের ওই ভিডিওতে দেখা যাচ্ছে, সেখানে প্লেটে স্যালাড-সহ মাছ পরিবেশন করা হয়েছে। সম্ভবত সেগুলো রান্নার পরিবর্তে কাঁচাই পরিবেশন করা হয়েছে। ভিডিওতে তাই যে মাছটি খাওয়ার কথা, সেটি হঠাৎই জীবিত হয়ে যায়।\nভাইরাল হওয়া ভিডিওতে দেখা যায়, খাবারের প্লেটে সামান্য স্যালাড দিয়ে মাছ পরিবেশন করা হয়েছে। প্রথমে দেখলে মাছটিকে স্বাভাবিক বলেই মনে হয়, কিন্তু খেতে গিয়েই ঘটে বিপত্তি (Shocking video of alive fish served)। ওই ব্যক্তি যখন পরিবেশন করা মাছটির মুখের কাছে চপস্টিক নিয়ে আসেন, তখনই সেটি জীবিত হয়ে গিয়ে মুখ খুলে চপস্টিকটা কামড়ে ধরে। ভিডিওতে দেখা যাচ্ছে, ওই ব্যক্তিকে মাছের কামড়ে ধরা চপস্টিক ছাড়াতে বেশ বেগ পেতে হয়েছে। এই ভিডিও দেখে দর্শকরা হতবাক যে, প্লেটে কীভাবে জ্যান্ত মাছ পরিবেশন করা হল?\nআরও পড়ুন-নেই আলো, এমনকী জলের ব্যবস্থাও, তাও এই কুঁড়েঘরের দাম উঠেছে ২ কোটি টাকা!\nভাইরাল হওয়া ওই ভিডিওটি ইনস্টাগ্রামে rhmsuwaidi নামের একটি অ্যাকাউন্ট থেকে শেয়ার করা হয়েছে এবং এখনও পর্যন্ত এটি ৯২ হাজারেরও বেশি মানুষ দেখেছেন এবং ১৫,০০০ জনেরও বেশি মানুষ এটি লাইক করেছেন। তবে ভিডিওটিতে বিভিন্ন ধরনের মন্তব্যকারীদেরও কমতি নেই। একজন নেটিজেন প্রশ্ন করেছেন- এটা কী ধরনের মাছ? এই মাছটি কি কাঁচা খাওয়া হয় না কি রান্নাও করা হয়? অন্য দিকে, আরেকজন ইউজার পরিষ্কারভাবে এই ধরনের ঘটনাকে নিষ্ঠুর বলে মন্তব্য করেছেন। তিনি অবশ্য মাছ বা মাংস খাওয়ারই বিরোধিতা করেছেন সামগ্রিক ভাবে। বেশিরভাগ মানুষই এই অদ্ভুত ভিডিওটি দেখে একেবারে হতবাক হয়ে গিয়েছেন।\nFirst published: March 31, 2022, 14:13 IST


টাইম মেশিন\tসীমান্তের অন্তরালে\tসমরেন্দ্রনাথ লাহিড়ী\tশরৎ ২০১৭ | জয়ঢাক- বাংলায় প্রথম ছোটোদের ওয়েবজিন। ২০০৭ থেকে ছোটদের সঙ্গে\nটাইম মেশিন\tসীমান্তের অন্তরালে\tসমরেন্দ্রনাথ লাহিড়ী\tশরৎ ২০১৭\n“ব্রিগেডিয়ার জেনারেল কিজ় এর বাহিনীর সঙ্গে যুদ্ধে জোয়াকি লশ্‌করের ক্ষয় ক্ষতি যা হয়েছিল তা অতি অল্প, সেই অবস্থায় তাদের এলাকার গভীরতম প্রদেশে প্রবেশ করে তাদের যুদ্ধে পরাস্ত করা প্রায় অসাধ্য কাজ। তাদের নতুন ঘাঁটি আগলে আছে চারিদিকে বড়ো বড়ো পাহাড়, অনেক খরস্রোতা পাহাড়ি নদী ও অজস্র দুর্গম গিরিপথ। জোয়াকিদের নতুন ঘাঁটি আক্রমণ করতে গিয়ে জেনারেল কিজ় যদি বিপন্ন হয়ে পড়েন সে অবস্থায় জোয়াকিরা তাঁর পশ্চাদপসরণের পথও বন্ধ করে দিতে পারে। কাজেই কিজ় সে পন্থা পরিহার করলেন।\n“ব্রিটিশ মহলে পরামর্শ আরম্ভ হল। বলপ্রয়োগে জোয়াকিদের প্রাকৃতিক দুর্গ থেকে বের করা অসম্ভব, কাজেই তাদের ধ্বংস করার জন্য আশ্রয় নিতে হবে কৌশল ও ছলের।\n“চতুর কার্যকলাপ দ্বারা জোয়াকিদের মনে ধারণা জন্মানো হল যে একটি শক্তিশালী ব্রিটিশ ফৌজ পেশাওয়ারের কাছে ফোর্ট ম্যাকসন দুর্গ থেকে তাদের আক্রমণ করতে এগিয়ে আসছে। সেই ধারণার বশবর্তী হয়ে জোয়াকিরা তাদের অভেদ্য ঘাঁটি ছেড়ে বেরিয়ে পড়ল ফোর্ট ম্যাকসন এর দিকে ব্রিটিশ ফৌজকে আগেভাগে বাধা দেবে বলে।\n“ম্যাকসন দুর্গে অবস্থিত ব্রিটিশ সৈন্য জোয়াকি লশ্‌করকে ছোটোখাটো যুদ্ধে লিপ্ত করে সেইখানেই আটকে রাখল। ইত্যবসরে ব্রিগেডিয়ার জেনারেল রস্ আর একটি শক্তিশালী ফৌজ নিয়ে বোরি উপত্যকায় জোয়াকিদের অন্য কয়েকটি গ্রাম আক্রমণ করার উদ্দেশ্যে এগিয়ে গেলেন। রস এর বাহিনীতে ছিল দু ব্যাটারি গোলন্দাজ, এক কোম্পানি স্যাপারস ও সাত ব্যাটালিয়ান পদাতিক, সব নিয়ে পাঁচ হাজার সৈন্য, সুশিক্ষিত এবং আধুনিক অস্ত্র শস্ত্রে সুসজ্জিত। রস এর অধীনে দুজন সহসেনাপতি ছিলেন, কর্নেল ডোরান ও কর্নেল বুকানন।\n“ব্রিটিশ কামানের গর্জনে বোরি উপত্যকা মুখরিত হয়ে উঠল, হাজার হাজার মাসকেট এর কড়কড় ধ্বনি উপত্যকায় ছড়িয়ে পড়ল। উত্তরে জোয়াকিদের শত শত জাজ়য়েলও সজীব হয়ে উঠল। ব্রিটিশ কামান ও মাসকেটের ও জোয়াকিদের জাজয়েলের গোলাগুলি বিস্ফোরণের ধোঁয়ায় বোরি উপত্যকার আকাশ অন্ধকার হয়ে উঠল।\n“জোয়াকিদের খুব বড়ো একটি দল যখন মরণপণ করে রস এর ফৌজ এর সঙ্গে যুদ্ধে রত, সেই সময় ব্রিগেডিয়ার জেনারেল কিজ় তাঁর ফৌজ নিয়ে চড়াও হলেন জোয়াকিদের অন্য একটি গ্রাম গরিবার ওপর। গ্রামটিকে তিনদিক থেকে আক্রমণ করলেন কর্নেল মোকাটা, কর্নেল গার্ডিনার ও মেজর উইলিয়ামস। গ্রাম প্রধান মুশ্‌ক্ খাঁ ব্রিটিশ বাহিনীর চক্রব্যূহ ভেদ করে গ্রামবাসীদের নিয়ে বেরিয়ে যেতে সমর্থ হলেন মাত্র, সক্রিয় যুদ্ধ করতে পারলেন না।\n“বোরি উপত্যকা এবং অন্যান্য জোয়াকি ঘাঁটিগুলিতে জোয়াকিরা যুদ্ধ করছিল বটে, কিন্তু অস্ত্রবলে ব্রিটিশ ফৌজের পাল্লা ছিল বহুগুণে ভারী। সেই কারণে ক্ষয়ক্ষতিও হল প্রচুর জোয়াকি লশ্‌করগুলির। ব্রিটিশ সেনাপতিরা আশা করেছিলেন যে, যেহেতু জোয়াকিরা বিপাকে পড়ে গেছে, তারা নিশ্চয় ইংরাজের কাছে আত্মসমর্পণের, কিম্বা অন্ততপক্ষে যুদ্ধবিরতির জন্য আবেদন করবে।\n“কিন্তু তার কোন লক্ষণ দেখা গেল না। জোয়াকিরার তাদের লশ্‌করগুলির পুণর্গঠন করে তাদের অবশিষ্ট ও শেষ ঘাঁটি পশ্তাওনি গ্রাম থেকে যুদ্ধের প্রস্তুতি আরম্ভ করল। কিন্তু তারা সম্পূর্ণভাবে প্রস্তুত হবার আগেই ব্রিগেডিয়ার জেনারেল রস্ ও কিজ় তাঁদের সম্মিলিত ফৌজ নিয়ে পশ্তাওনি গ্রাম আক্রমণ করলেন। ঘোরতর যুদ্ধে গ্রামটি শেষ পর্যন্ত ব্রিটিশ ফৌজ এর অধিকারে চলে গেল এবং অস্ত্রবলে দুর্বল জোয়াকিদের প্রতিরোধ সম্পূর্ণরূপে ভেঙে পড়ল। জোয়াকিদের চূড়ান্তভাবে পরাস্ত করতে ইংরাজের সময় লেগেছিল দু বছর, ১৮৭৬ থেকে ১৮৭৮ সাল পর্যন্ত।”\nসেবার বাদামা থেকে ফিরে যখন সাদ্দায় পৌঁছলাম তখন প্রায় সন্ধ্যা। থালে যেতে হলে আরও চল্লিশ মাইল রাস্তা নো-ম্যান্‌স্-ল্যান্ডের ভিতর দিয়ে পাড়ি দিতে হয় আর সেটা করার চেষ্টা মূর্খতা, কাজেই সে রাতটাও আমার আতিথ্য রশিদ খাঁ এর ঘাড়ে চাপিয়ে দিতে বাধ্য হলাম।\nরশিদ খাঁ সাহেব তো আমার প্রস্তাব শুনে ভারি খুশি। রাতের বেলা সেই নড়বড়ে টেবিলটা টেনে নিয়ে আবার হোয়াইট হর্সের বোতলটা নিয়ে বসলেন। আমি বললাম, “কী রশিদ সাহেব। বোতলের রঙ কি রোজই বদলায় নাকি? আমি এ পর্যন্ত আর কোনও পাখতুনকে মদ খেতে দেখিনি, আপনি এই দেশের লোক হয়ে হুইস্কি ধরলেন ক্যান?”\nতিনি বললেন, “যেদিন রাইফেল ছেড়ে কলম ধরেছি হাতে, আমার পাঠানত্বের বিসর্জন তো সেইদিনই হয়ে গেছে। কলম যখন ধরলাম তখন হুইস্কিই বা কী দোষ করেছে? একটা কথা কিন্তু মানতেই হবে স্যার যে ইংরেজরা রাইফেল আর হুইস্কি এই দুটো জিনিসই তৈরি করে একেবারে লা জবাব। আই টেক অফ মাই কূল্লা (হ্যাট তো পরি না ) টু দেম। আরে, আপনি তো হাত গুটিয়ে বসে রইলেন দেখছি। আমার সঙ্গে পাল্লা দিতে হবে না। আমি তো আকণ্ঠ ডুবে আছি, আপনাকে একটি ছোট্ট পেগমাত্র দিয়েছি, পেয়ালার অপমান করবেন না।\n“আমার ওয়াজিরি ভাই-বেরাদররা বলেন যে আমি ইংরাজি লেখাপড়া শিখে আর হুইস্কিতে ডুবে কাফের বনে গিয়েছি। কিন্তু চিরকাল কি শুধু রাইফেল নিয়েই শত্রুর সঙ্গে যুদ্ধ করা যায়? রাইফেলের সঙ্গে কলমও দরকার। জানেন তো যে, আমরা শুধু বর্তমানটাই জানি, পিছনপানে আমরা তাকাই না, বিগত দিনের কথা জানি না বা জানবার উপায়ও নেই কারণ আমাদের যথার্থ ইতিবৃত্ত কেউ লিখে যায়নি। কিন্তু এমন একদিন আসবে যেদিন আমাদের বিগত দিনের ইতিহাস জানবার প্রয়োজন হবে সামনে এগিয়ে যাবার প্রেরণা জোগাবার জন্য। আপনারাও মনে করেন যে রশিদ ইংরাজের সরকারি অফিসে বসে শুধু ‘উইথ রেফারেন্স টু ইওর লেটার নাম্বার’ ইত্যাদি লিখেই নিজের কাজ শেষ করে। কিন্তু তা নয় লাহিড়ী সাহেব, আমি হুইস্কি খাই আর লিখে যাই ইংরেজ শাসনের অত্যাচার আর পাখতুনদের বীরত্বের কাহিনী, পাখতুনদের সুখদুঃখের কাহিনী, পাখতুন রাষ্ট্রজীবনের জোয়ারভাঁটার কাহিনী। আগামি দিনের আত্মবিস্মৃত পাখতুনদের প্রাণে আলোড়ন আনবে তাদের বিগত দিনের ইতিহাস আর তার প্রতিধ্বনি ছড়িয়ে পড়বে গোটা পাখতুনিস্তানে –The echoes shall roll from soul to soul, and grow for ever and ever,’\n“কোহাট পেশাওয়ার রাস্তাটা দেখেছেন তো ? আজকাল মজবুত আর মসৃণ রাস্তা তৈরি করতে তার ওপর পিচ ঢালা হয়, কিন্তু কোহাট- পেশাওয়ার রাস্তাটা বলতে গেলে পাখতুনদের রক্ত ঢেলে তৈরি করা হয়েছে। শোনা যায় পুরাকালে ইংরেজরা যেখানে নিজেদের রাজ্যবিস্তার করবার মতলব করতেন সেখানে তাঁরা বাইবেল হাতে পাদ্রিদের পাঠিয়ে দিতেন আগে, সৈন্যসামন্ত পাঠাতেন পরে। কিন্তু পাখতুনিস্তানে তাঁদের পাদ্রিরা দাঁত ফোটাতে পারবে না দেখে সেখানে পাঠানো হল স্যাপারদের। স্যাপারদের কাজ, তারা পাখতুন এলাকার ভিতর দিয়ে রাস্তা গড়বে, গ্রাম থেকে গ্রামান্তরে, ইংরেজদের এক ঘাঁট থেকে আর এক ঘাঁটি। এমনি করে গোটা পাখতুনিস্তানে সড়কের জাল বিছিয়ে দেবে,আর সেই জালের ভিতর জড়িয়ে ধরা পড়বে গোটা পাখতুন জাতি। পাখতুনরা কিন্তু ইংরাজের ফন্দি বুঝতে পেরে প্রত্যেক জায়গায় রাস্তা তৈরি করায় বাধা দিতে লাগল আর সেই অজুহাতে ইংরেজ সরকার বড়ো বড়ো সৈন্যবাহিনী পাঠিয়ে দিলেন বাধাদানকারী পাখতুনদের শায়েস্তা করতে। গ্রামের পর গ্রাম ধ্বংস করে দেওয়া হল, হাজার হাজার পাখতুনদের রক্তাক্ত দেহ লুটিয়ে পড়ল মাটির ওপর আর তাঁদের ওপর দিয়ে ইংরাজের সড়ক চলল গ্রাম থেকে গ্রামান্তরে, এক ঘাঁটি থেকে আর এক ঘাঁটি। তারই কিছু কিছু কাহিনী আপনাকে আমি আগের দিন শুনিয়েছি। শতাব্দি বদলে গেছে, কিন্তু আজও সে কাহিনি চলছে নির্মম, নির্দয়ভাবে। আজ আরও একটা গল্প শোনাই। সেই রাস্তার গল্প।\n“কোহাট পাসের ঠিক ওপিঠেই আছে একটি আদমখেল। আফ্রিদিদের গ্রাম। এই গ্রামের পাশ কাটিয়ে চলে গেছে পায়েহাঁটা রাস্তা, দুসারি পাহাড়ের মধ্যে দর্রা হয়ে পেশওয়ার পর্যন্ত। আফ্রিদিদের অস্ত্রশস্ত্রের একটা বেশ বড়ো রকম অংশ তৈরি হয় এই দর্রার পাহাড়ের গুহায় ছোটো ছোটো কামারশালে।\n“যে সময়টার কথা বলছি তখন কোহাট পাস এ তৈরি করা কোনও পাকা রাস্তা ছিল না। প্রকৃতি নিজের খেয়ালখুশি মত যেটুকু পথ করে দিয়েছিল আফ্রিদিরা তাতেই সন্তুষ্ট ছিল। এ পথটি এতই অপ্রশস্ত ছিল যে পাশাপাশি দুজন লোক পাস এর ভিতর দিয়ে হেঁটে যেতে পারত না। তার ওপর পাস পর্যন্ত পৌঁছতে হলে পাক্কা দু’মাইল খাড়া পাহাড়ের চড়াই। কাজেই এ অঞ্চলের আফ্রিদিরা মনে করত তারা অভেদ্য দুর্গের মধ্যেই বাস করছে। কোহাটের ময়দান থেকে যদিও ইংরেজ আফ্রিদিদের উৎখাত করে ছাউনি গড়তে আরম্ভ করেছে কিন্তু আফ্রিদিদের ধারনা ছিল যে, কোহাট পাসে এর মধ্যে ঢুকে ইংরেজ তাদের স্বাধীনতায় হাত দিতে পারবে না। কিন্তু এই ভুল ধারনা ভেঙে চুরমার হয়ে গেল।\n“সেটা ছিল এপ্রিল মাস। শীত নিজের নিষ্ঠুর সাদা হাত ধীরে ধীরে গুটিয়ে নিচ্ছে, যদিও দূরের পাহাড়গুলির চূড়া তখনও বরফে ঢাকা। আফগানিস্তানের ওপর থেকে যে কনকনে ঠাণ্ডা হাওয়া শীতকালভর বয়েছে, তার ছুঁচ বিঁধানো তীব্রতা আর নেই, বরং হাওয়াতে একটু আরামের আমেজ এসে গেছে। এই সময় একদিন সকালবেলা কোহাট পাস এর আফ্রিদিদের ঘুম ভেঙে গেল পাহাড়ের নীচে গুড়ুম গুড়ুম শব্দে। দেখা গেল ইংরেজ স্যাপাররা পাহাড়ের গায়ের অতিকায় সব পাথর টুকরো টুকরো করে দিচ্ছে বিস্ফোরণ করিয়ে, রাস্তা তৈরি করতে করতে এগিয়ে আসছে পাহাড়ের গা বেয়ে কোহাট পাস এর দিকে।\n“গ্রামের মিনারে বেজে উঠল দ্রিম দ্রিম দ্রিম শব্দে “চীগা”,পাখতুনদের রণবাদ্য। গ্রামের লোক সব ছুটে এল ঢালতলওয়ার আর গাদা বন্দুক নিয়ে মিনারের তলায়। তারপর তারা দুটো দলে বিভক্ত হয়ে, গেল কোহাট পাহাড়ের মাথায়। পাস এর দক্ষিণ দিকের দলটি পরিচালনা করছিলেন বৃদ্ধ গ্রামপ্রধান সমীর খান আর উত্তর দিকের দলের নেতৃত্বের ভার ছিল গ্রামের ওস্তাদ মিস্ত্রি সিকন্দর খান এর ওপর। আমাদের থাল গ্রামের কুদরৎ খানকে তো জানেন। সিকন্দর ছিলেন কুদরৎ এর প্রপিতামহ। ওস্তাদ এই মিস্ত্রির হাতের তৈরি তলওয়ার আর গাদা বন্দুকের খ্যাতি ছিল গোটা পাখতুনিস্তানে। বুদ্ধিতে ছিলেন তিনি বিচক্ষণ আর চেহারা ছিল অ্যাপোলোর মত সুন্দর, শরীরে শক্তি আর মনে উৎসাহ ছিল অফুরন্ত।\n“সমীর খান বয়সে বৃদ্ধ হলেও প্রাণপ্রাচুর্যে ভরা ছিলেন। যৌবনের উদ্দাম চঞ্চলতা তখনও তাঁর মধ্যে বর্তমান। তিনি নিজের দলটি নিয়ে খোলা তলওয়ার হাতে ঝাঁপিয়ে পড়লেন কোহাট পাসের নীচে স্যাপারদের অ্যাডভান্স পার্টির ওপর। কিছুক্ষণের মধ্যেই অ্যাডভান্স পার্টির কতক স্যাপাররা সমীর খান এর দলের হাতে প্রাণ দিল, আর কতক পালিয়ে গিয়ে প্রাণ বাঁচাল।\n“অ্যাডভান্স পার্টির স্যাপারদের হটিয়ে দিয়ে তিনি কিন্তু ফিরলেন না, তাজা রক্তমাখা তলওয়ার নিয়ে দলশুদ্ধ ছুটে গেলেন পাহাড়ের নীচে স্যাপারদের প্রধান ঘাঁটির দিকে। স্যাপারদের মাসকেটের পাল্লার মধ্যে পৌঁছেই সমীর খান নিজের ভুল বুঝতে পারলেন, কিন্তু তখন আর ফিরবার উপায় ছিল না। স্যাপারদের মাসকেট থেকে তখন মৃত্যুবৃষ্টি আরম্ভ হয়ে গেছে। কয়েকজন আফ্রিদি, যারা তখনও মাসকেটের গুলির নাগালের মধ্যে পৌছয়ইনি, সমীর খান চিৎকার করে তাদের ফিরে গিয়ে সিকন্দর খানকে খবর দিতে বললেন। তারপর মাসকেটের গুলি অগ্রাহ্য করে দলশুদ্ধ ঢুকে পড়লেন স্যাপারদের মধ্যে। এদের তলওয়ারের সামনে যে পড়ল সে আর উঠল না, কিন্তু স্যাপারদের মাসকেটের সামনে বেশিক্ষণ তারা টিকে থাকতে পারল না, একে একে ধরাশায়ী হল। সমীর খানের গোটা দলটি নিঃশেষ হয়ে গেল।\n“সমীর খানের মৃত্যুতে গ্রামরক্ষার দায়িত্ব পড়ল সিকন্দর খানের ওপর। তিনি তাঁর দলের লোকদের নিয়ে পাসের দক্ষিণ দিকের ওপর নিঃশব্দে উঠে বসে রইলেন। স্যাপাররা যখন মাসকেটের গুলি ছুঁড়তে ছুঁড়তে পাসের প্রায় তিনশ গজের মধ্যে এসে গেছে তখন তিনি আক্রমণের আদেশ দিলেন। স্যপাররা আতঙ্কবিহ্বল চোখে দেখল রাশি রাশি বড়ো বড়ো পাথর সাক্ষাত মৃত্যুরূপ ধরে তাদের দিকে পাহাড়ের ওপর থেকে গড়িয়ে পড়ছে। মৃত্যুর গ্রাস থেকে রক্ষা পাবার প্রয়াসে তারা ছুটল পাহাড়ের নীচের দিকে কিন্তু কেউই পৌঁছতে পারল না। কেবলমাত্র স্যাপারদের কমান্ডার আর তার কয়েকজন সেপাই যারা পাহাড়ের নীচেই ছিল, প্রাণ নিয়ে কোহাট ছাউনিতে ফিরতে পেরেছিল এই বিপর্যয়ের খবর নিয়ে।\n“তারপর এক সপ্তাহ কেটে গেল, ইংরেজদের দিক থেকে আর কোনও সাড়াশব্দ পাওয়া যায় না। অনেকের ধারনা হল যে ইংরাজের যথেষ্ট শিক্ষা হয়ে গেছে, তারা আর কোহাট পাসের দিকে পা বাড়াবে না। কিন্তু বিচক্ষণ সিকন্দর বোঝেন যে এই থমথমে ভাবটা প্রচণ্ড ঝড়ের পূর্বলক্ষণ মাত্র। ইংরেজ এই খণ্ডযুদ্ধে তাদের পরাজয় স্বীকার করে নিয়ে চুপ করে বসে থাকতে পারে না। তাদের অজস্র সৈন্যসামন্ত আছে, গোলাগুলি আর রসদের অভাব তাদের নেই, তাছাড়া তারা তীক্ষ্ণধার এবং কূটবুদ্ধি সম্পন্ন। তারা একটা প্রচণ্ড আঘাত হেনে পাখতুনদের চূর্ণ করে দেবার জন্য প্রস্তুত হচ্ছে। এ সত্যটা সিকন্দর খান অনুমান করতে পেরেছিলেন। তিনিও নিজের ক্ষুদ্র শক্তি নিয়ে প্রস্তুতি আরম্ভ করলেন আসন্ন ঝড়ের মোকাবেলা করার জন্য।\n“সিকন্দর অবিরাম কাজ করে যান নিজের কামারশালে। ঠক ঠক তাঁর হাতুড়ি চলে লাল টকটকে লোহার ওপর। তৈরি হয় ইংরেজদের মাসকেটের অনুরূপ মাসকেট। দূরদূরান্তে পাখতুনদের গ্রামে গ্রামে পাঠানো হবে সেই ম্যাসকটের নমুনা যাতে ক্রমে ক্রমে গোটা পাখতুনিস্তানে তৈরি হতে পারে উন্নত ধরনের মাসকেট। প্রস্তুতির জন্য প্রচুর সময়ের প্রয়োজন, তা পাওয়া যাবে কী ? এই কথাই ভাবেন সিকন্দর।\n“সিকন্দর এর কামারশালে তাঁর কাজে সমানে সাহায্য করে যান তাঁর স্ত্রী গুলশন। তাঁদের শিশুপুত্র আমীন ঘুম চোখে দেখে এই নতুন ধরনের মাসকেট তৈরির কাজ আর মাঝে মাঝে ঘুমিয়ে পড়ে কামারশালের এক কোণে। সিকন্দর খানের চেহারার তুলনা যদি অ্যাপোলোর সঙ্গে করা হয়, তবে গুলশনের সৌন্দর্যও ভেনাস এর সঙ্গে তুলনীয়। তাঁরা স্বামীস্ত্রী শুধু চেহারাতেই মানিকজোড় ছিলেন না, গুলশনও তাঁর স্বামীর মতই বিচক্ষণ, কর্মঠ এবং দেশপ্রেমিক ছিলেন। সিকন্দরের সমস্ত উদ্যম আর উৎসাহের উৎস ছিলেন গুলশন। এই মহীয়সী রমণীর কথা কোন ঐতিহাসিক লিখে যাননি।”\n“এবার রাস্তার কথা থাক। আফ্রিদি উপজাতি ও ইংরাজের দ্বন্দ আপাতত কোল্ড স্টোরেজে রেখে কাবুল ও হিন্দুস্থানে ইংরেজ রাজ প্রতিনিধির দিকে নজর দেওয়া যাক।\n“আগেই বলেছি লর্ড লিটন স্থির করে ফেলেছিলেন যে আফগানিস্তানে যুদ্ধাভিযান চালিয়ে বাহুবলে আমীর শের আলিকে গদিচ্যূত করবেন, কারণ ব্রিটিশের কাছে সাহায্যের আশ্বাস না পেলে শের আলি রাশিয়ার দ্বারস্থ হয়েছেন তাঁর সিংহাসন রক্ষার জন্য, সেটা লর্ড লিটন পছন্দ করেননি। তার প্রথম ধাপে তৈরি হল কোহাট গিরিসংকটের সড়ক সম্প্রসারণ করে উপযুক্ত রাস্তা।\n“কিন্তু যুদ্ধবিগ্রহ বাধাবার জন্য আরও কিছু ছুতোর প্রয়োজন। একটা ছুতো বা ওজর খুঁজে বার করা কোনও কষ্টসাধ্য কাজ নয়। রাশিয়ান তুর্কিস্থানের (সম্প্রতি অধিকৃত সমরকন্দ, তাসকন্দ, খীভা ইত্যাদি) গভর্নর জেনারেল কফম্যান, তাঁর প্রতিনিধি জেনারেল স্টলিয়েটভ্ কে পাঠিয়েছিলেন শের আলির কাছে। সেই খবর পাবামাত্রই লর্ড লিটন দাবি করলেন যে একজন ইংরেজ রাজদূতকে ও তাঁর অনুচরবৃন্দদের পাকাপাকি ভাবে কাবুলে থাকতে দিতে হবে ব্রিটিশ স্বার্থ সংরক্ষণের জন্য। ইতিমধ্যে জেনারেল স্টলিয়েটভ কাবুল ত্যাগ করেছিলেন এবং রাশিয়া ইংরেজ গভর্নমেন্টকে আশ্বাস দিলেন যে রাশিয়ান প্রতিনিধি কাবুলে অস্থায়ীরূপে গিয়েছিলেন ও রাশিয়া আফগানিস্তানের কোনও ব্যাপারে হস্তক্ষেপ করতে চায় না, এ কথাও জানিয়ে দিলেন।\n“শের আলি কাবুলে ব্রিটিশ রাজদূতের পাকাপাকি অবস্থানে রাজি হলেন না। লর্ড লিটন ইতিপূর্বেই তিন ডিভিশন ফৌজকে ( প্রথমটি জেনারেল স্যাম ব্রাউন, দ্বিতীয়টি জেনারেল রবার্টস ও তৃতীয়টি জেনারেল বিডল্ফ এর অধিনায়কত্বে) আফগান সীমার ওপরে প্রস্তুত করে রেখেছিলেন, তারা লর্ড লিটনের আদেশ এর অপেক্ষা করছিল। এরা ছাড়া জেনারেল স্ট্যুয়ার্ট এর ডিভিশন প্রস্তুত হচ্ছিল জেনারেল বিডল্ফ এর সঙ্গে যোগ দেবার জন্য। সবশুদ্ধ প্রায় চল্লিশ হাজার সৈন্য। জেনারেল মড এর অধীনে আরও এক ডিভিশন অতিরিক্ত সৈন্য রাখা হয়েছিল খাইবার পাস এ, প্রয়োজন অনুসারে ব্যবহারের জন্য।\n“১৮৭৮ সালে নভেম্বর মাসের শেষ ভাগে লর্ড লিটন এর নির্দেশ অনুযায়ী তিন জন জেনারেলই এক দিন ভোর বেলা নিজ নিজ সৈন্য বাহিনী নিয়ে ভারত আফগানিস্তান সীমা অতিক্রম করে তিন দিক থেকে আফগানিস্তান এর অভ্যন্তরে অগ্রসর হলেন। শের আলি যে মুহূর্তে জানতে পারলেন যে ব্রিটিশ ফৌজ তিন দিক থেকে রওনা হয়েছে আফগানিস্তান আক্রমণ করার জন্য, তিনি তাঁর পুত্র য়াকুব খাঁ কে রাজপ্রতিনিধিরূপে নিযুক্ত করে রাশিয়ায় পালিয়ে গেলেন।\n“জেনারেল স্যাম ব্রাউন খাইবার পাসে আফগান সীমা অতিক্রম করে আলি মসজিদ দুর্গে পৌঁছলেন। আলি মসজিদ ছিল খাইবারের পথে প্রথম সৈন্যঘাঁটি, যেখানে আফগান দুর্গরক্ষী সৈন্য ইংরেজ বাহিনীকে প্রচণ্ড ভাবে বাধা দিল। অবশ্য আফ্রিদি উপজাতীয় লশ্‌করও পথে বাধার সৃষ্টি করেছিল, কিন্তু সে বাধা জেনারেল স্যাম ব্রাউনের গতি রোধ করতে পারে নি, কারণ জেনারেল মড এর ডিভিশন একাণ্ট ভাবে আফ্রিদিদের দমন কার্য রত ছিল। স্যাম ব্রাউন পিছু হটে গিয়ে ঘুরে আফগান সৈন্যের পার্শ্বদেশ থেকে ফ্ল্যাংকিং আক্রমণ করলেন। সে যুদ্ধে আফগান সৈন্য পরাজিত হয়ে পশ্চাদপসরণ করতে বাধ্য হল। জেনারেল স্যাম ব্রাউন এগিয়ে গেলেন জালালাবাদের পথে।\n“জেনারেল রবার্টস সেই একই সময়ে আফগানিস্তানের কুরম উপত্যকায় প্রবেশ করলেন। উপত্যকার ভিতর দিয়ে ষাট মাইল পথ পেরিয়ে গিয়ে তিনি বাধা পেলেন পেওয়াড় গিরিসংকটে। গিরিসংকটের ওপরে পাহাড়ের মাথায় ঘন পাইন জঙ্গলের আড়ালে একটি শক্তিশালী আফগান সৈন্যদল ঘাঁটি গেড়ে বসেছিল। তাদের আর্টিলারির ভারি কামানও পাহাড়ের মাথায় স্থাপন করে রেখেছিল। প্রায় দু’মাইল উত্তরে স্পিঙ্গাওয়াই নামক পর্বত শিখরে আফগান সৈন্যের আর একটি ঘাঁটি ছিল মূল পেওয়াড় ঘাঁটির বহিঃস্থ প্রতিরক্ষার জন্য। জেনারেল রবার্টস বিচক্ষণ সেনাপতি, তিনি অবস্থা বিশ্লেষণ করে দেখলেন যে সামনের দিকে পেওয়াড় মূল ঘাঁটির আফগান সৈন্যের বিরুদ্ধে অগ্রসর হওয়া অসম্ভব। তিনি ছোটো ছোটো রিকনিসেন্স পার্টি পাঠালেন চারিদিকে কোনও বিকল্প পথের সন্ধান পাওয়া যায় কি না দেখবার জন্য। একটা পথের সন্ধান পাওয়া গেল যেটা প্রায় দু’মাইল পূর্বে ঘুরে গিয়ে স্পিঙ্গাওয়াই এর বাঁ পাশে গিয়ে পড়েছে ও সেখান থেকে পেওয়াড় মূল ঘাঁটির পাশে ও পিছনে পৌঁছন সম্ভব।\n“রবার্টস স্থির করলেন শেষ রাতে তিনি এক হাজার সৈন্য ও চারখানা ঘোড়ায় টানা হালকা কামান সঙ্গে নিয়ে স্পিঙ্গাওয়াই আক্রমণ করে মূল আফগান ঘাঁটির ওপরে ছোটো রকমের হামলা করে আফগান সৈন্যের পিছনে অগ্রসর হবেন। তাঁর অধীনস্থ জেনারেল কোবকে নির্দেশ দিলেন যে তিনি সকাল ছ’টার সময় অধিক সংখ্যক মূল ব্রিটিশ সৈন্যবাহিনী নিয়ে পেওয়াড়ে আফগান ঘাঁটির ওপর সরাসরি আক্রমণ করবেন।\n“পরিকল্পনা অনুযায়ী জেনারেল রবার্টস শেষ রাতের গাঢ় অন্ধকারে এক হাজারের কিছু বেশি সৈন্য আর চার খানা হালকা কামান নিয়ে রওনা হলেন স্পিঙ্গাওয়াই এর দিকে। সূর্যের প্রথম আলো উঁকি দিচ্ছে পেওয়াড় ও স্পিঙ্গাওয়াই এর মাথায়, পাইন গাছ ও পাতার মৃদু গন্ধ ভেসে বেড়াচ্ছে বনের ভিতর, সফেদকোহ এর উঁচু শিখরগুলির শুভ্র বরফের ওপর সূর্যের সোনালি কিরণ অপূর্ব শোভা দিচ্ছে আর একটা শান্ত নিস্তব্ধতা বিরাজ করছে সমস্ত অঞ্চলটায়। কিন্তু সেই মনোরম ও শান্ত পরিবেশের মধ্যে নৃশংস মানুষের রক্ত পিপাসায় ছেদ পড়ে না। রবার্টসের কামান গর্জে উঠল এবং পদাতিক সৈন্যদল গুলি চার্জ করে ছুটল আফগান সৈন্যের ট্রেঞ্চ সমূহের দিকে। কড়কড় শব্দে আফগানদের আগ্নেয়াস্ত্রও ডেকে উঠল। রবার্টস আফগানদের প্রথম প্রতিরক্ষা ব্যূহ ভেদ করে অগ্রসর হলেন আফগান মূল ঘাঁটির পিছনে। ঠিক সেই সময় ব্রিগেডিয়ার জেনারেল কোব মূল ব্রিটিশ বাহিনী নিয়ে এলেন পেওয়াড় গিরি সংকটের সামনের দিকে। আফগান সৈন্য ব্রিটিশের সাঁড়াশি আক্রমণের ভিতর পড়ে গেল। পাশে ও পিছনে রবার্টস এর আক্রমণ এবং সম্মুখে জেনারেল কোব এর। আফগান সৈন্য ছত্রভঙ্গ হয়ে বিশৃঙ্খলভাবে পশ্চাদপসরণ করল। তারপর জেনারেল রবার্টস সমগ্র ডিভিশন নিয়ে আফগানিস্তানের অভ্যন্তরে সুতরগর্দন গিরিসংকটের আশেপাশের পাহাড়ের শিখরে ঘাঁটি গড়ে বসলেন।\n“জেনারেল স্টুয়ার্ট ও জেনারেল বিডলফ্ এর বাহিনী কোয়েটা থেকে নভেম্বর ১৮৭৮ এ রওনা হয়ে কান্দাহার পৌঁছল ১৮৭৯ এর প্রথম দিকে এবং বিনাযুদ্ধে কান্দাহার অধিকার করে নিল।\n“নির্ধারিত সময়ের মধ্যেই তিনটি ব্রিটিশ বাহিনী তাদের নির্দিষ্ট লক্ষ্য পূর্ণ করতে সক্ষম হল এবং আফগান অভিযান সাফল্যমণ্ডিত হল। জেনারেল স্যাম ব্রাউন ও জেনারেল রবার্টস ১৮৭৮ সালের শেষের দিকে যথাক্রমে জালালাবাদ ও সুতরগর্দন অধিকার করলেন এবং ১৮৭৯ সালের প্রথম দিকেই কান্দাহারে প্রভুত্ব কায়েম করলেন জেনারেল স্টুয়ার্ট। আপাতদৃষ্টিতে সমগ্র আফগানিস্তান তখন ব্রিটিশ অভিযানকারী সৈন্যের অনুকম্পার ওপর নির্ভর করছে।\n“জালালাবাদে পৌঁছে জেনারেল স্যাম ব্রাউন জানতে পারলেন যে শের আলি রাশিয়ায় পালিয়ে গেছেন ও তাঁর পুত্র য়াকুব খাঁ তাঁর প্রতিনিধি রূপে রাজ্য শাসন করছেন। য়াকুব খাও সংবাদ পেলেন যে ব্রিটিশ সৈন্য আফগানিস্তানকে তিন দিক থেকে ঘিরে ফেলেছে। তিনি জালালাবাদে জেনারেল স্যাম ব্রাউনের কাছে দূত পাঠিয়ে সন্ধির প্রস্তাব করলেন। প্রস্তাবটির সম্বন্ধে লর্ড লিটনের নির্দেশ চাইলেন স্যাম ব্রাউন। লর্ড লিটন সন্ধির শর্তাবলি জানালেন যথা\n(১) গোটা খাইবার অঞ্চল ইংরাজের হাতে তুলে দিতে হবে এবং তথাকার বাসিন্দাদের শাসনকার্য চালাবে ইংরেজ সরকার।\n(২) সমগ্র কুরম অঞ্চল থাল থেকে আরম্ভ করে সুতরগর্দন পর্যন্ত ব্রিটিশ অধিকারে থাকবে।\n(৩) আফগানিস্তানের বৈদেশিক নীতি নিয়ন্ত্রণ করবে ইংরেজ গভর্নমেন্ট এবং\n(৪) ব্রিটিশ স্বার্থরক্ষার জন্য কিছু ব্রিটিশ অফিসার ইংরাজের প্রতিনিধিত্ব করবেন খাস কাবুলে অবস্থান করে।\n“জেনারেল স্যাম ব্রাউনের রাজনৈতিক পরামর্শদাতা হিসাবে সঙ্গে ছিলেন মেজর ক্যাভান গ্রী। তিনি য়াকুব খাঁর দূত মারফত সন্ধি প্রস্তাব সম্বন্ধে কথাবার্তা চালিয়ে যেতে লাগলেন। পরে স্থির হল যে য়াকুব খাঁ নিজে জালালাবাদে হাজির হয়ে সন্ধির শর্তাবলি ব্রিটিশ কর্তৃপক্ষের সঙ্গে আলোচনা করে চূড়ান্ত নিষ্পত্তি করবেন।\n“ওদিকে কাবুলে য়াকুব খাঁর সর্দারদের মধ্যে অসন্তোষ দেখা দিল সন্ধি প্রস্তাব নিয়ে। সর্দারদের মতে বিনাযুদ্ধেই য়াবুব খাঁ ব্রিটিশের কাছে নতিস্বীকার করছেন। আলমসজিদ ও পেওয়াড়ে ব্রিটিশ সীমারক্ষী আফগান সৈন্যদের পরাস্ত করেছে মাত্র। আফগানিস্তানের মূল সৈন্যবাহিনীর সঙ্গে ব্রিটিশের যুদ্ধই হয়নি এবং আফগানিস্তান অপরাজিতই আছে। কিছু সর্দার য়াকুব খাঁর নেতৃত্ব অস্বীকার তাঁকে ত্যাগ করে চলে গেলেন। তাঁদের মধ্যে মোহমান্দ উপজাতীয় সর্দার মোগল খাঁও ছিলেন যিনি অচিরেই ব্রিটিশের বিরুদ্ধে অস্ত্রধারণ করলেন।\n“য়াকুব খাঁ ও ব্রিটিশের মধ্যে সন্ধির শর্তাবলি আলোচনা মাঝপথেই আটকে গেল কারণ মোহমান্দ ও শিনওয়াড়ি উপজাতীয়রা ব্রিটিশের ওপর প্রচণ্ড হামলা চালাতে আরম্ভ করল।\n“পেওয়াড়ের প্রায় ত্রিশ মাইল উত্তর পশ্চিমে কাবুল নদীর তটবর্তী অঞ্চলে থাকে মোহমান্দ উপজাতি পাখতুন। এরা তারকজাই, বাইজাই, হালিমজাই ও খোয়াইজাই এই চারটে খণ্ডজাতির সমষ্টি। এদের চৌহদ্দির উত্তরে বাজৌড় উপজাতি, দক্ষিণে শিনওয়াড়ি, পূর্বে উতমনখেল উপজাতি ও পশ্চিমে কুনার নদী। মোহমান্দ অঞ্চলের ছোটো ছোটো উপত্যকাগুলি ভরা বৃষ্টির সময় জলে ভরে যায়, কিন্তু অন্যান্য সময় খটখটে শুকনো কাঁকর আর বালি ছাড়া আর কিছুই দেখা যায় না। এদের এলাকার পাহাড়শ্রেণীতে বনসম্পদ নিতান্তই অল্প এবং সেই কারণে গ্রীষ্মের সময় জলাভাব প্রবলভাবে দেখা যায়। শুকনো পাহাড় ও পাথরে সূর্যতাপ প্রতিফলিত হয়ে অসহ্য গরমে ঝলসে দেয় গোটা এলাকা।\n“শেরগড় মোহামান্দদের একটি ছোটো গ্রাম। গ্রামটি ছোটো হলেও বাসিন্দারা শের অর্থাৎ টাইগারের মতই ভয়ঙ্কর। মোগল খাঁ সম্প্রতি শেরগড় গ্রামেই ডেরা বেঁধেছিলেন। নিপুণ যোদ্ধা বলে তাঁর খ্যাতি ছিল সমগ্র মোহমান্দ এলাকায় এবং উপজাতিটির ওপর তাঁর প্রভাবও ছিল প্রচূর। একটি মোহমান্দ লশ্‌কর গড়তে তাঁর বেশি সময় লাগল না। সেই লশ্‌কর পরিচালনা করে মোগল খাঁ ইংরেজ অধিকৃত এলাকায় যত্রতত্র হামলা চালিয়ে ব্রিটিশ সৈন্যাবাসগুলিতে আতঙ্ক সৃষ্টি ও অনেক ক্ষয়ক্ষতি করতে আরম্ভ করলেন। তাঁর লশ্‌কর আলেয়ার মতই এক ব্রিটিশ ছাউনিতে দপ করে জ্বলে ওঠে আর ছাউনির সৈন্যসামন্তদের মধ্যে সাজ সাজ রব উঠবার আগেই লুটপাট আর সামরিক সম্পদ নষ্ট করে দিয়ে অদৃশ্য হয়ে যায়। তারপর অন্য ছাউনির পালা। কোন পথ দিয়ে লশ্‌করটি আসে আর কোন পথে বেমালুম অদৃশ্য হয়ে যায় কিছুই বুঝতে পারে না ইংরেজ রক্ষী সৈন্যদল। মোহমান্দ এলাকার কাছাকাছি ব্রিটিশ অধিকৃত অঞ্চলগুলি মোগল খাঁর ভয়ে সন্ত্রস্ত।\n“ইতিমধ্যে জাকাখেল উপজাতির সঙ্গে একটা মিটমাট হওয়ায় ইংরেজ কর্তারা মনে করেছিলেন যে খাইবার অঞ্চল শান্ত থাকলে তাঁদের পক্ষে আফগানিস্তান জয় করা সহজ হবে, কিন্তু মোগল খাঁ ব্রিটিশের পথের কাঁটা হয়ে দাঁড়ালেন। আফগানিস্তানে ইংরেজ সমর নায়করা খোঁজ নিয়ে জানতে পারলেন যে মোগল খাঁ তাঁর সামরিক ঘাঁটি করেছেন শেরগড় গ্রামে ও সেই স্থান থেকে ব্রিটিশ ছাউনির ওপর হামলা চালাচ্ছেন। আফগানিস্তানকে পদানত করার পথে এই নতুন কাঁটা উচ্ছেদের উদ্দেশ্যে ব্রিটিশ জেনারেলরা স্থির করলেন শেরগড় গ্রাম অতর্কিতে আক্রমণ করে মোগল খাঁকে বন্দি করার চেষ্টা পুনরায় করবেন।\n“মোগল খাঁ ছিলেন মোহমান্দ এলাকার মধ্যে গোশ্তা অঞ্চলের সর্দার এবং কাবুল দরবারে রীতিমত স্বীকৃত অঞ্চলপতি। কাবুলে তাঁর প্রভাব ও প্রতিপত্তিও ছিল ভালই। ইংরেজ ইতিপূর্বে তাঁর কাছে প্রস্তাব পাঠিয়েছিলেন ইংরাজের আনুগত্য স্বীকার করার জন্য। কিন্তু সে প্রস্তাব তিনি ঘৃণাভরে প্রত্যাখ্যান করেছিলেন।\n“আজিম খাঁ ছিলেন সর্দার মোগল খাঁর আত্মীয় ও সভাসদ। তিনি নিজে ছিলেন একজন খুদে সর্দার কিন্তু তাঁর আকাঙ্খা ছিল বৃহৎ আর নজর ছিল মোগল খাঁর গদির ওপর। প্রাসাদ ষড়যন্ত্র পৃথিবীতে রাজতন্ত্রের আরম্ভকাল থেকেই বিদ্যমান। ছোটোবড়ো কত রাজা মহারাজা ষড়যন্ত্রের শিকার হয়ে তাঁদের সিংহাসন এমন কি শিরও হারিয়েছেন।\n“মোগল খাঁর দু’তিনজন অসন্তুষ্ট সভাসদদের নিজের সঙ্গে ভিড়িয়ে আজিম খাঁ ষড়যন্ত্রে লিপ্ত হলেন মোগল খাঁকে গদিচ্যুত করার প্রয়াসে এবং নিজে সেই গদি দখলের উদ্দেশ্যে। মোগল খাঁর অজান্তে তাঁরা কাবুলে আমীরের সকাশে মোগল খাঁর বিরুদ্ধে অনেক মিথ্যা অভিযোগ দায়ের করলেন। আজিম খাঁ আমীরের কাছে মোগল খাঁকে দেশদ্রোহী ও আমীরের শত্রু এবং নিজেকে দেশভক্ত ও আমীরের একান্ত অনুগত বলে প্রতিপন্ন করার চেষ্টা করলেন। ইঙ্গিতে প্রস্তাব করলেন মোগল খাঁকে সরিয়ে তাঁকে সর্দারির গদিতে বহাল করতে।\n“কিন্তু আজিম খাঁর সে চালটা সফল হল না কারণ খাস কাবুল দরবারেই তখন ডামাডোল অবস্থা চলছে ইংরাজের আফগানিস্তান আক্রমণের আশঙ্কায়। কোনও আঞ্চলিক সর্দারের গদি সম্বন্ধে মাথা ঘামাবার মত সময় বা মানসিক অবস্থা আমীরের ছিলনা। আজিম খাঁ আপাতত বিফলমনোরথ হয়ে ফিরে গেলেন কাবুল থেকে কিন্তু মোগল খাঁর গদি অধিকার করার লোভ ত্যাগ করতে পারলেন না, উপযুক্ত সময় ও সুযোগের অপেক্ষায় থাকলেন।\n“সুযোগ এসে গেল অনতিবিলম্বেই, ইংরাজের আফগানিস্তান অভিযান ও মোগল খাঁর সেই অভিযানের বিরুদ্ধাচরণের সংবাদে।\n“আজিম খাঁ গোপনে যোগাযোগ স্থাপন করলেন অভিযানকারী ব্রিটিশ কর্তাদের সঙ্গে। ব্রিটিশ কর্তারা এমন একজন লোকের তল্লাশে ছিলেন যাঁর প্রভাব গোশ্তার মোহমান্দ উপজাতির ওপর কিছুটা আছে অথচ তিনি সর্দারের গদি অধিকার করেও ইংরাজের তাঁবেদার হয়ে থাকবেন। তাঁরা আগ্রহভরে আজিম খাঁর আবেদনে সাড়া দিলেন, তাঁকে ভরসা দিলেন যে গোশ্তার গদি আত্মসাৎ করতে তাঁকে সাহায্য করবেন কিন্তু বিনিময়ে ইংরাজের আনুগত্য তাঁকে পুরদস্তুর স্বীকার করতে হবে আর তাঁর ক্ষমতা ইংরাজের সাহায্যে নিয়োগ করতে হবে। ইংরেজ তাঁর কাছে এর বেশি আর কিছু চায় না।\n“গোশ্তার সব অলিগলি সম্বন্ধে আজিম খাঁর জানা ছিল। এক ইংরেজ ফৌজকে পথ দেখিয়ে তিনি নিয়ে গেলেন গোশ্তায় এমন একটি দিনে যেদিন গোশ্তার প্রতিরক্ষার ব্যবস্থা ছিল শিথিল। সম্ভবত সেই শিথিলতায় তাঁর হাতও ছিল। অতর্কিতে ইংরেজ সৈন্যদল প্রবেশ করল গোশ্তার কেন্দ্রস্থলে। ইংরাজের অতর্কিত আক্রমণে অপ্রস্তুত মোগল খাঁ এক গুপ্ত পথ দিয়ে গোশ্তা থেকে বেরিয়ে গেলেন সৈন্যদলের নাগালের বাইরে। সে গুপ্ত পথের হদিশ আজিম খাঁরও জানা ছিল না। যাইহোক ইংরেজ কর্তারা বেয়নেটের জোরে আজিম খাঁকে বসিয়ে দিলেন গোশ্তার গদিতে আর প্রতিদানে পেলেন আজিম খাঁর দাসখত।\n“গোশ্তার গদি হারিয়েও মোগল খাঁ হতাশ হয়ে বা ভয় পেয়ে ইংরাজের বিরুদ্ধাচরণ ত্যাগ করেননি, শেরগড় গ্রামে নতুন ঘাঁটি করে তিনি ইংরাজের ক্ষতিসাধনে প্রবৃত্ত হলেন।\n“ব্রিটিশের পরিকল্পনা অনুযায়ী ১৮৭৯ সালে জানুয়ারি মাসের মাঝামাঝি ব্রিগেডিয়ার জেনারেল জেনকিন্স একটি সুসজ্জিত সৈন্যদল নিয়ে একদিন রাতের অন্ধকারে চুপিসাড়ে রওনা হলেন শেরগড় গ্রাম অভিমুখে। তাঁর সৈন্যদলে ছিল দুটি ভারী কামান, পঞ্চাশ জন অশ্বারোহী এবং তিনশ পদাতিক সৈন্য। ক্ষুদ্র শেরগড় গ্রাম জয় করার জন্য ইংরেজ সৈন্যদলটি ছিল প্রয়োজনাতিরিক্ত। কিন্তু জেনকিন্স জানতেন যে মোগল খাঁ অত্যন্ত চতুর ও কুশলি লোক তাই এমন শক্তিশালী ব্যবস্থা করেছিলেন যাতে মোগল খাঁ শেরগড় থেকে পালিয়ে যাবার কোন সুযোগই না পান।\n“সৈন্যদল নিশুতি রাতে নিঃশব্দে গ্রামটিকে ঘিরে ফেলল। প্রতিটি পথ ও রন্ধ্র আগলে বসল পদাতিক ও অশ্বারোহী সৈন্য। তারপর গ্রামের ওপর অকস্মাৎ কামানের গোলা ও মাস্কেটের গুলি বৃষ্টিতে গ্রাম বাসিদের মধ্যে বিশৃঙ্খলার সৃষ্টি হল। গ্রামের বাইরে পালাতে গিয়ে তারা দেখে যে প্রতিটি নির্গমণের পথেই পদাতিকের বেয়নেটযুক্ত মাস্কেট আর অশ্বারোহীর শানিত বল্লম উদ্দত। গ্রামবাসীদের বিশৃঙ্খলার সুযোগে গ্রামপ্রধানকে বন্দি করলেন জেনারেল জেনকিন্স।\n“অতঃপর বড়ো শিকারের সন্ধানে প্রতিটি বাড়ি ও ঘর তন্নতন্ন করে খোঁজা হল। কিন্তু মোগল খাঁর কোনও চিহ্নই পাওয়া গেল না গ্রামের ভিতরে। মোগল খাঁ ইংরাজের আবেষ্টনীকে কদলি প্রদর্শন করে বেমালুম অন্তর্ধান হয়ে গেল।\n“তোমাদের দেশে রামায়ণ মহাকাব্যে দেখা যায়, রাবণরাজা খেদ করে বলেছেন ‘মরিয়া না মরে রাম এ কেমন বৈরি।’ ব্রিটিশ কর্তাদেরও সেই অবস্থা। মোগল খাঁর লশ্‌কর দু’দুবার ছত্রভঙ্গ হয়ে গেছে, তাঁর গদি এবং সংশ্লিষ্ট ক্ষমতাও বেহাত হয়ে গেছে। তাঁর না আছে চাল না আছে চুলো, এ হেন অবস্থায় মোগল খাঁর পক্ষে আর লশ্‌কর গঠন করে ব্রিটিশকে ব্যতিব্যস্ত করার সম্ভাবনা ছিল না। কিন্তু তিনি তিন সপ্তাহের মধ্যেই মোহমান্দ এবং বাজৌড় উপজাতির একটি বড়ো লশ্‌কর গড়ে তুললেন চারদেঃ গ্রামে এবং ইংরেজ তল্পিদার আজিম খাঁর এলাকা আক্রমণ করলেন।\n“আজিম খাঁ প্রমাদে পড়লেন, মোগল খাঁর দুর্ধর্ষতার সঙ্গে তিনি ভালোভাবেই পরিচিত ছিলেন এবং তাঁর কোপে পড়লে নিস্তার পাওয়া কঠিন তাও জানতেন। সাধারণত স্বার্থপর, ঈর্ষাপরায়ণ ও পরশ্রীকাতর লোকেরা কাপুরুষ হয়ে থাকে। তারা শুধু কুটিলতার আশ্রয় নিয়েই নিজেদের উদ্দেশ্য সিদ্ধির চেষ্টা করে, যুদ্ধের বেলায় তারা পৃষ্ঠপ্রদর্শন করে থাকে। আজিম খাঁর বেলাতেও তার ব্যতিক্রম হল না। তিনি সত্বর তাঁর ইংরেজ প্রভুদের দ্বারস্থ হলেন মোগল খাঁর হাত থেকে বাঁচবার জন্য। ব্রিটিশ মুরুব্বিরা দুই ব্রিগেড সৈন্য পাঠালেন মোগল খাঁর সঙ্গে যুদ্ধ করতে। ব্রিগেডিয়ার জেনারেল ম্যাকফারসন এর ব্রিগেড রওনা হল জালালাবাদ থেকে এবং ব্রিগেডিয়ার জেনারেল টাইটলার এর ব্রিগেড খাইবার থেকে। সেই দুটি ব্রিটিশ বাহিনীতে আর্টিলারি, ক্যাভারলি ও ইনফ্যান্ট্রি সৈন্যের তিনটি অঙ্গই পুরোদস্তুর ছিল। দুই ব্রিগেডের বিশাল বাহিনী চারদেঃ গ্রামে হামলা করল কিন্তু দেখা গেল যে গ্রামটি তখন জনমানবশূন্য। মোগল খাঁর লশ্‌কর আর গ্রামবাসীরা যে কোথায় তার কোন খোঁজ পাওয়া গেল না। ব্রিটিশ বাহিনী প্রথামত চারদেঃ গ্রাম ধ্বংস করে ফিরে গেল।\n“মোগল খাঁ ব্রিটিশের বিরুদ্ধে গেরিলা যুদ্ধ চালিয়ে যাচ্ছিলেন বিরামহীন ভাবে, তাতে অবশ্য ব্রিটিশ অভিযানকারী বাহিনীর বিশেষ ক্ষতিসাধন না হলেও হয়রানি হচ্ছিল প্রচুর। এমনি করে দিন গড়িয়ে এপ্রিল মাসে এসে পড়ল কিন্তু একটা এসপার বা ওসপার হল না। সেই সময় জালালাবাদে ব্রিটিশ সৈন্যাবাসে খবর এল যে মুল্লা খলীল নামে আর এক মোহমান্দ নেতা একটি বড়ো লশ্‌কর সমাবেশ করেছেন কামডাক্কা গ্রামে। বড়ো রকম উপজাতীয় লশ্‌কর জমা করা মানেই ইংরাজের সঙ্গে যুদ্ধের প্রস্তুতি। সাপকে মাথা তুলবার অবকাশ না দিয়ে আগে ভাগেই আঘাত করা হল ইংরাজের নীতি। কামডাক্কা গ্রামের অনতি দূরেই ছিল ব্রিটিশ দূর্গ ডাক্কা ফোর্ট, আফগানিস্তানের ভিতর জবর দখল করা জায়গায় ব্রিটিশ ঘাঁটি। ডাক্কা ফোর্ট থেকে একটি ছোটো সৈন্য দল সহ মেজর বার্নস্ কে পাঠানো হল মুল্লা খলীলের লশ্‌কর গঠনে বাধা দেবার জন্য। বার্নস্ এর সৈন্য দল ছোটো হলেও শক্তিশালী ছিল। দলটিতে ছিল দুটি কামান, কিছু অশ্বারোহী আর প্রায় পাঁচশ পদাতিক সৈন্য। কামডাক্কা গ্রামে যেতে হলে ডাক্কা গিরিসংকট অতিক্রম করে যেতে হয়। আফগানিস্তানের গিরিসংকট মানেই বিপদসঙ্কুল। গিরিসংকটের দু পাশের পাহাড়ের মাথায় দশজন রাইফেলধারী যোদ্ধা পুরো এক ব্যাটালিয়ান সৈন্যের গিরিখাতে গতিরোধ করতে পারে অনায়াসে।\n“কিন্তু তাজ্জব ব্যাপার, ডাক্কা পাশ পার হবার সময় মেজর বার্নস্ কোনও রকম বাধা পেলেন না এবং সহজেই কামডাক্কা গ্রামে পৌঁছে গেলেন। কিন্তু মোহমাণ্দ লশ্‌কর গঠনের কোনও চিহ্ন দেখতে পেলেন না সেখানে। চারিদিকে গুপ্তচর পাঠানো হল কিন্তু কোনও হদিশ পাওয়া গেল না। পূর্বদিকের চর ফিরে এসে খবর দিল যে লশ্‌কর গঠন করা হচ্ছে সম্ভবত পশ্চিম দিকে, পশ্চিমদিকের চর বলে পূর্বদিকে, উত্তর আর দক্ষিণ দিকের খবরও একই রকম।\n“মেজর বা্র্নস্ স্থির করলেন যে মুল্লা খলীলের লশ্‌কর গঠনের খবর একেবারে ভুয়ো। তিনি কয়েক দিন গ্রামের পাসে ক্যাম্প করে ফিরে গেলেন ডাক্কা ফোর্টে।\n“মেজর বার্নস্ এর ধারণা যাই হোক না কেন মুল্লা খলীলের মোহমান্দ লশ্‌কর গঠন সম্বন্ধে জনশ্রুতি বা উড়ো খবর ক্রমেই বেড়ে চলছিল। ব্রিটিশ কর্তৃপক্ষ একেবারে নিষ্ক্রিয় না থেকে আবার একটি শ’দেড়েক সৈন্যের ছোটো দল পাঠালেন ক্যাপ্টেন ও মূর ক্রিগের অধীনে। এবার লশ্‌কর গঠনে বাধা দেওয়ার জন্য নয়। শুধু গ্রামের ওপর ও চারপাশে নজর রাখতে নির্দেশ দেওয়া হল ক্যপ্তেন ক্রিগকে।\n“ক্যাপ্টেন সাহেবও দিব্য নির্ঝঞ্ঝাটে ডাক্কা পাস অতিক্রম করে পৌঁছলেন কামডাক্কায়, কিন্তু সেখানে একটু মুশকিলে পড়লেন তিনি। ক্যাপ্টেন ক্রিগ গ্রামবাসীদের বললেন গ্রামের ভিতরে তাঁর সৈন্যদল সমেত ডেরা করবেন গ্রামবাসীদের রক্ষা করার জন্য। গ্রামবাসীরা কিন্তু ব্রিটিশ বদান্যতার ভানে ভুলল না। তারা উত্তর দিল যে শত্রুর বিরুদ্ধে আত্মরক্ষায় তারা নিজেরাই যথেষ্ট সক্ষম, তারা ব্রিটিশের সাহায্য চায় না এবং তারা ক্যাপ্টেন ক্রিগ বা তাঁর সৈন্যদলকে গ্রামের ভিতর ঢুকতে দেবে না।\n“ক্যাপ্টেন ক্রিগ দেখলেন যে জবরদস্তি গ্রামে প্রবেশ করার মত লোকবল বা অস্ত্রবল কোনটাই তাঁর নেই। তিনি তাঁর ক্ষুদ্র সৈন্যদলসহ গ্রামের বাইরে এক জায়গায় ক্যাম্প করলেন।\n“রাতটা নির্বিঘ্নেই কাটল ক্যাপ্টেন ক্রিগের, কিন্তু ভোরের আলো দেখা দেবার সঙ্গেই রাইফেলের কড়কড় শব্দ উঠে তাঁর ক্যাম্পের ওপর এক ঝাঁক গুলি এসে পড়ল, বহু প্রতীক্ষিত মোহামন্দ লশ্‌করের বার্তা নিয়ে। মোহমান্দ লশ্‌করের তীব্র আক্রমণের সামনে দাঁড়াতে না পেরে ক্যাপ্টেন ক্রিগ পশ্চাদপসরণ করে এক গোরস্থানের আড়ালে আশ্রয় নিলেন ও তাঁর সৈন্যদলের সঙ্গিন অবস্থার কথা ডাক্কা ফোর্টে জানিয়ে ত্বরিত সাহায্যের প্রার্থনা করলেন।\n“মোহমান্দের চাপ বেড়েই চলল, ক্যাপ্টেন ক্রিগের চারদিকে মোহমান্দ জাল গুটিয়ে আসছিল এবং সত্বর সাহায্য না এসে পৌঁছলে তাঁর ছোটো দলের নিশ্চিহ্ন হওয়ার সম্ভাবনা নিশ্চিত বলে মনে হল।\n“ঠিক সেই সময় ডাক্কা ফোর্ট থেকে ক্যাপ্টেন স্ট্রং একটি অশ্বারোহী দল নিয়ে পৌঁছলেন। হঠাৎ একটি ব্রিটিশ ক্যাভালরির দল যুদ্ধ ক্ষেত্রে উদয় হওয়ায় মোহমান্দদের মনোযোগ কিছুক্ষণের জন্য বিক্ষিপ্ত হওয়ায় ক্যাপ্টেন ক্রিগ স্বস্তির নিঃশ্বাস ফেললেন, কিন্তু সে অনুকুল অবস্থা ক্ষণস্থায়ী মাত্র। ক্যাপ্টেন স্ট্রং ক্রিগের অবস্থানস্থলে পৌঁছবার আগেই মোহমান্দরা পূর্ণ উদ্যমে আক্রমণ আরম্ভ করল এবং সেই আক্রমণের আওতায় ক্যাপ্টেন স্ট্রং পড়ে গেলেন। দুটো দলেরই বিপজ্জনক অবস্থার খবরে লান্ডিকোটাল থেকে আর্টিলারি ও ডাক্কা ফোর্ট থেকে শক্তিশালী ক্যাভালরি ও ইনফ্যান্ট্রি খুব অল্প সময়ের মধ্যে কামডাক্কায় এসে পৌঁছল ও মোহমান্দদের ওপর গোলাবর্ষণ করে তাদের ছত্রভঙ্গ করে দিল।\n“তারপর অশ্বারোহী সৈন্য প্রচণ্ড বেগে চার্জ করে তাদের পশ্চাদপসরণ করে পাহাড়ের ভিতর পালাতে বাধ্য করল। ক্রিগ ও স্ট্রং বেঁচে গেলেন। নতুন ক্যাভালরি ও আর্টিলারির কমান্ডার ছিলেন মেজর ডাইস। ডাইসকে নির্দেশ দেওয়া হয়েছিল যে তিনি ক্যাপ্টেন ক্রিগ ও ক্যাপ্টেন স্ট্রংএর সৈন্য দলকে উদ্ধার করার পর কামডাক্কা এলাকা দখল করে সেখানে অন্ততপক্ষে সেই রাতটা থাকবেন। মেজর ডাইস পরিস্থিতি বিশ্লেষণ করে দেখলেন যে যদিও মোহমান্দ লশ্‌কর আপাতত পাহাড়ের ভিতর আশ্রয় নিয়েছে এবং ব্রিটিশ সৈন্য নিরাপদে আছে কিন্তু মোহমান্দরা বেশিক্ষণ নিষ্ক্রিয় হয়ে থাকবে না। তিনি সৈন্যদলগুলিকে নিয়ে ডাক্কা ফোর্টে ফিরবার জন্যে পা বাড়ালেন।\n“কামডাক্কা পাস পর্যন্ত মেজর ডাইস বিনা বাধায় পৌঁছে গেলেন কিন্তু যে মুহূর্তে সৈন্য দল পাস এর মধ্যে প্রবেশ করল, দুপাশের পাহাড়ের ওপর থেকে রাইফেলের ঝাঁক ঝাঁক গুলি এসে পড়তে শুরু করল। কাজেই মেজর ডাইস সৈন্য দলকে হুকুম দিলেন পাস থেকে পিছু হটে আসতে। আর্টিলারির কামান থেকে গোলাবর্ষণ করা হল পাহাড়ের মাথায় কিন্তু যেহেতু মোহমান্দ যোদ্ধারা দূরে দূরে ছড়িয়ে ছিটিয়ে ছিল,তাই তাতে কোনও কাজ হল না। দিনের আলোয় কামডাক্কা পাস অতিক্রম করা গেল না। মেজর ডাইস রাতের গাঢ় অন্ধকারে নিঃশব্দে গিরিসংকট পার করে পৌঁছলেন ডাক্কা ফোর্টে।\n“মোহমান্দ লশ্‌করটি অক্ষত অবস্থায় বিরাজ করছিল কামডাক্কা গ্রামের আশেপাশে। মেজর ডাইস এর আত্মরক্ষামূলক আক্রমণে তাদের ক্ষয়ক্ষতি হয়েছিল নগণ্য। ওদিকে আবার ওয়াজিরিস্তানেও মাসূদ উপজাতি যুদ্ধ আরম্ভ করেছিল সেই সময়, একটা সেকেন্ড যুদ্ধ ফ্রন্ট খুলে মোহমান্দদের ওপর থেকে ব্রিটিশের চাপ লাঘব করার জন্য।\n“উত্তরে মোহমান্দ ও দক্ষিণে ওয়াজিরি খণ্ড জাতি মাসূদ লশ্‌করকে চূড়ান্তভাবে পরাস্ত না করা পর্যন্ত ব্রিটিশ কত্তৃপক্ষ য়াকুব খাঁর ওপর তাঁদের এক তরফা চুক্তির শর্ত চাপাতে পারছিলেন না। উত্তরে মুল্লা খলীলের মোহমান্দ লশ্‌করের মেরুদণ্ড ভাঙবার জন্যে দুটি ফৌজ পাঠানো হল দু’দিন পরেই। লেফটেন্যান্ট কর্নেল সিলারি ডাক্কা ফোর্ট থেকে রওনা হলেন দু’খানা দূরপাল্লার কামান, বারশো পদাতিক ও প্রায় দুশো অশ্বারোহী সৈন্য নিয়ে কামডাক্কা পাসের দিকে। দ্বিতীয় ফৌজ লেফটেন্যান্ট কর্নেল নর্ম্যান এর অধীনে অগ্রসর হল লান্ডিকোটাল থেকে একই গন্তব্যস্থলে।\n“নর্ম্যানের ফৌজে ছিল দুটি কামান এবং ষোলশ পদাতিক। দুটি ফৌজ একত্র হয়ে অবিরাম কামানের গোলা ও রাইফেলের গুলিবৃষ্টি করে মুল্লা খলীলের লশ্‌করকে কাবুল নদীর ওপারে পাহাড়ের ভিতর আত্মগোপন করতে বাধ্য করল। লশ্‌করটি আত্মসমর্পণ না করলেও ব্রিটিশ কর্তৃপক্ষ ধরে নিলেন যে মোহমান্দরা পরাজয় স্বীকার করেছে।\n“দক্ষিণে ওয়াজিরিস্তানে টাঁক ছিল ব্রিটিশের একটি বড়ো সৈন্য ঘাঁটি এবং তার কিছু দূরে আরও দুটি ঘাঁটি ছিল গিরনি ও জাম এ। টাঁকে যেতে হলে গিরনি ও জাম অতিক্রম করে যেতে হয়। কাজেই ব্রিটিশ সামরিক হেডকোয়াটার্স বান্নুতে যখন খবর এল যে ওয়াজিরি সর্দার উমার খাঁ তাঁর লশ্‌কর নিয়ে টাঁক ঘাঁটির ওপর চড়াও করার প্রস্তুতি করছেন তখন তাড়াতাড়ি গিরনি ও জাম ঘাঁটির সৈন্য সংখ্যা দ্বিগুণ করা হল। ঘাঁটিগুলির সৈন্য সংখ্যা বাড়ানো সত্ত্বেও উমার খাঁর আক্রমণে গিরনি ও জাম ধূলিসাৎ হয়ে গেল, তারপর লশ্‌করটি ঘূর্ণিঝড়ের মত ঝাঁপিয়ে পড়ল টাঁকের ওপর।\n“সর্দার উমার খাঁ দ্বারা টাঁক আক্রমণে উৎসাহিত হয়ে পাউইন্ডা নামক ওয়াজিরি খণ্ড জাতির একটি দল ব্রিটিশ আর্মড কন্সটাবিউলারি পোস্ট জাট্টা আক্রমণ করে পোস্টটি ধ্বংস করে এগিয়ে গেল ইংরেজ অধিকৃত গোমাল বাজারে। এই অঞ্চলেও একের পর এক ব্রিটিশ ঘাঁটি পাখতুনদের কব্জায় চলে গেল।\n“স্থানীয় ব্রিটিশ ঘাঁটি ও পোস্টগুলির রক্ষীদের লয় হবার উপক্রম হওয়ায় ডেরা ইসমাইল খাঁ এবং বান্নু ক্যান্টনমেন্ট থেকে অতিরিক্ত ঘোড়সওয়ার, পদাতিক ও গোলন্দাজ সৈন্যের ফৌজ ছুটে গেল গোমাল বাজার ও টাঁক অভিমুখে। এই সৈন্য দলটির শক্তিশালী আর্টিলারি, ক্যাভালরি ও ইনফ্যান্ট্রির প্রতি আক্রমণে মাসূদ, জলিলখেল ও পাউইন্ডা উপজাতির লশ্‌কর হেরে ছিন্নভিন্ন হয়ে গেল। উপজাতি লশ্‌করগুলিকে পরাজিত করে ব্রিটিশ ফৌজ এগিয়ে গেল সেই অঞ্চলের অভ্যন্তরে। পথে এক জায়গায় যাযাবর সুলেমানখেলদের একটি অস্থায়ী শিবিরে এসে পৌঁছল ব্রিটিশ ফৌজটি। সুলেমানখেল খণ্ড জাতির দলটির যুদ্ধ করার মতলব ছিল না এবং তারা যুদ্ধের জন্য বিশেষভাবে প্রস্তুতও ছিল না। তারা তাদের পরিবার সমেত গতানুগতিক প্রথায় এক স্থান থেকে আর এক স্থানে পরিযান করছিল।\n“ব্রিটিশ ফৌজ এর যুদ্ধ জয়ের নেশা তখন তাদের যুক্তিহীন করে তুলেছিল বোধ হয়। ব্রিটিশ ফৌজ এর কমান্ডাররা পরিযানকারি সুলেমান খেলদের আত্মসমর্পণ করতে বললেন। সুলেমানখেলদের বয়স্ক লোকেরা এগিয়ে গিয়ে কমান্ডার এর সঙ্গে আত্মসমর্পণের শর্ত ইত্যাদি আলচনায় প্রবৃত্ত হলেন, ইত্যবসরে দলের যুবা পুরুষরা শিবিরের আড়ালে ট্রেঞ্চ খুঁড়তে আরম্ভ করল এবং দলের স্ত্রীলোক ও শিশুরা এক এক করে শিবির ত্যাগ করল। সুলেমানখেলদের বয়স্ক লোকেরা যে মুহূর্তে জানতে পারলেন ট্রেঞ্চ খোঁড়ার কাজ সম্পন্ন হয়েছে এবং স্ত্রীলোক এবং শিশুরা শিবির ছেড়ে নিরাপদ জায়গায় পৌঁছে গেছে, তাঁরা আলোচনা বন্ধ করে দিলেন ও আত্ম সমর্পণের দাবি অগ্রাহ্য করলেন। সঙ্গে সঙ্গে তাঁরা ট্রেঞ্চে ঢুকে পড়লেন ও ব্রিটিশ ফৌজের ওপর গুলিবৃষ্টি আরম্ভ করলেন।\n“আধঘণ্টা ধরে খণ্ড জাতিটির সঙ্গে ব্রিটিশ পদাতিক সৈন্যের গুলিবিনিময় চলল। সেই সময় ব্রিটিশ ক্যাভালরি, যারা দূরে পিছনে ছিল তারা এসে পৌঁছল ও ঝটিকা চার্জ করল। পদাতিক ও অশ্বারোহী সৈন্যের যুগপৎ আক্রমণের বিরুদ্ধে দলটি আত্মরক্ষা করতে পারল না, কিন্তু তারা রাইফেল ফেলে দিয়ে তলওয়ার নিয়ে ঝাঁপিয়ে পড়ল আক্রমণকারীদের ওপর এবং যতক্ষণ তাদের হাতে তলওয়ার ধরবার শক্তি ছিল ততক্ষণ লড়াই চালিয়ে ধরাশায়ী হল।\n“ব্রিটিশ সৈন্য দলের তুলনায় খণ্ড জাতিটির সেখানে লোক সংখ্যা ছিল নগণ্য, এবং যুদ্ধ বেশিক্ষণ ধরে চলেনি। ইংরেজ লিপিকার এই ঘটনাকে সুলেমানখেলদের ‘ট্রেচারি’ বলে আখ্যাত করেছেন, কিন্তু সেই কলম আমার হাতে থাকলে আমি সুলেমানখেলদের বীরত্ব ও আত্মত্যাগের কথা স্বর্ণাক্ষরে ইতিহাসে অঙ্কিত করার সুপারিশ করতাম। বলা বাহুল্য, যেসব স্থানে উপজাতিদের সঙ্গে ব্রিটিশ বাহিনীর যুদ্ধ হত, সেসব স্থানে ইংরেজ তার রণনীতির অঙ্গ হিসাবে তাদের গ্রামসমূহ ধ্বংস করে দিত। আফগানিস্তানেও কোন যুদ্ধে তার ব্যতিক্রম হয়নি।\n“ইংল্যান্ডে অনেক ইংরেজ আফগান অভিযান সংক্রান্ত যুদ্ধে ইংরাজের বর্বরোচিত ব্যবহারে ক্ষুব্ধ হয়েছিলেন। স্যর উইলিয়াম হারকোর্ট সে সময় বলেছিলেন ‘The Viceroy declared at the outset that we had no quarrel with the people of Afghanisthan, but only with Sher Ali. Sher Ali is gone and we are waging hostilities against the people with whom we have no quarrel, whose homes we have invaded and whose territory we have annexed, and when they resist we find it necessary to cut their throats and exterminate their villages’\n“উত্তরে মোগল খাঁ ও মুল্লা খলীলের মোহমান্দ ও শিনওয়াড়ি লশ্‌কর, ও দক্ষিণে ওয়াজিরি মাসূদ ইত্যাদি উপজাতি লশ্‌কর সাময়িক ভাবে পরাস্ত হওয়ায় জেনারেল স্যাম ব্রাউন ও তাঁর রাজনৈতিক পরামর্শদাতা মেজর স্যর ক্যাভান গ্রি মনে করলেন যে আফগানিস্তান সম্পূর্ণ ও সন্দেহাতীতভাবে পরাজিত হয়েছে। তাঁরা য়াকুব খাঁকে ডেকে পাঠালেন ইংরেজ আরোপিত শর্তাবলিতে স্বাক্ষর করার জন্য।\n“তারপর ১৮৩৮-৪০ সালের অ্যাংলো আফগান যুদ্ধের পরিণতির কতকাংশে পুণরাবৃত্তি শুরু হল। য়াকুব খাঁ রাজপ্রতিনিধি হিসাবে দেশ শাসন করছিলেন। তাঁর মাথায় আমীরের তাজ পরিয়ে কাবুলের সিংহাসনে বসালেন ইংরেজ জেনারেল।\nমেজর স্যর ক্যাভান গ্রি ব্রিটিশ প্রতিনিধি হয়ে নিজের অঙ্গরক্ষি সৈন্য ও কর্মচারী নিয়ে বালাহিসার প্রাসাদে ব্রিটিশ দূতাবাস স্থাপন করলেন। লন্ডনে ও সিমলায় আনন্দোৎসবের ঢেউ বহে চলল। আফগানিস্তানে যুদ্ধজয় ও সেখানে ব্রিটিশ কর্তৃত্ব কায়েম করার জন্য লর্ড লিটন ভূরি ভূরি প্রশংসা পেলেন ব্রিটিশ প্রধানমন্ত্রী ডিজ়রেলি ও ভারত সচিব সল্সবেরির কাছ থেকে। কিছু ফৌজ আফগানিস্তানে রেখে বাদবাকি সৈন্য নিয়ে জেনারেলরা সব ফিরে গেলেন হিন্দুস্থানে।\n“তারপর হঠাৎ সব কিছু ওলটপালট হয়ে গেল। ১৮৭৯ সালের সেপ্টেম্বর মাসের প্রথম দিকে, রাতের বেলায় জেনারেল রবার্টস ও লিটন এর কাছে সংবাদ এসে পৌঁছয় যে কাবুল ও তার আশপাশে বিদ্রোহ আরম্ভ হয়েছে ভয়ংকর রূপে। ব্রিটিশ দূতাবাস আক্রান্ত হয়েছ এবং মেজর স্যর ক্যাভান গ্রির পরিস্থিতি সংকটাপন্ন। পরদিন সংবাদ এল যে স্যর ক্যাভান গ্রি, তাঁর অঙ্গরক্ষিদল ও কর্মচারীরা বিদ্রোহিদের হাতে হত হয়েছেন। লর্ড লিটনের কাছে আমীর য়াকুব খাঁর বার্তা এল যে তিনি তাঁর প্রাসাদে অবরুদ্ধ, তাঁর সিংহাসন ও রাজত্ব তাঁর পক্ষে রক্ষা করা অসম্ভব হয়ে পড়েছে।\n“জেনারেল রবার্টস কয়েকদিনের মধ্যেই প্রায় সাত হাজার সৈন্যের একটি বাহিনী নিয়ে তাড়াতাড়ি রওনা হলেন কাবুলে। সেখানে পৌঁছে তাঁর রণকৌশলে বিদ্রোহী আফগান সৈন্যদের পরাস্ত করে কাবুল দখল করে নিলেন এবং য়াকুব খাঁকে অভয় দিলেন।


ঈমানের উপর অটল থাকার উপায়\nDecember 25, 2014 mamoon\nকুরআন ও ছহীহ হাদীছ জানার সাথে সাথে তার প্রতি আমল শুরু করতে হবে। যদি পূর্বে কুরআন-সুন্নাহ বিরোধী কোন বাতিল আমল চালু থাকে তৎক্ষণাৎ সে আমল বর্জন করে হক্ব গ্রহণ করতে হবে। কারণ\n‘হক্ব তোমার প্রতিপালকের পক্ষ হ’তে। সুতরাং তুমি সংশয়বাদীদের অন্তর্ভুক্ত হয়ো না (আলে ইমরান ৩/৬০)। যারা জান্নাত পেতে চায় তাদের অবশ্যই হক্বের উপর অবিচল থাকতে হবে। যেমন মহান আল্লাহ বলেন,\nনিশ্চয়ই যারা বলে, আমাদের প্রতিপালক আল্লাহ, অতঃপর তাতে অবিচল থাকে, তাদের নিকট অবতীর্ণ হয় ফেরেশতা এবং বলে, তোমরা ভীত হয়ো না, চিন্তিত হয়ো না এবং তোমাদেরকে যে জান্নাতের প্রতিশ্রুতি দেয়া হয়েছিল তার জন্য আনন্দিত হও’ (হা-মীম সাজদাহ ৪১/৩০)। হক্বের উপর দৃঢ় থাকতে হ’লে নিজের ইচ্ছা মত চলা যাবে না এবং নিজ প্রবৃত্তির অনুসরণ করা যাবে না। মহান আল্লাহ বলেন,\n‘সুতরাং তুমি উহার দিকে আহবান কর এবং তাতেই দৃঢ় প্রতিষ্ঠিত থাক যেভাবে তুমি আদিষ্ট হয়েছ এবং তাদের প্রবৃত্তির অনুসরণ করো না। বল, আল্লাহ যে কিতাব অবতীর্ণ করেছেন আমি তাতে বিশ্বাস করি এবং আমি আদিষ্ট হয়েছি তোমাদের মধ্যে ইনছাফ করতে। আল্লাহই আমাদের প্রতিপালক এবং তোমাদেরও প্রতিপালক’ (শূরা ৪২/১৫)। হাদীছে এসেছে, আব্দুল্লাহ আছ-ছাক্বাফী হ’তে বর্ণিত, তিনি বলেন, আমি বললাম,\nْ অর্থাৎ ‘হে আল্লাহর রাসূল (ছাঃ)! আমাকে ইসলাম সম্পর্কে এমন একটি কথা বলুন, যে সম্পর্কে আপনার পর অন্য কাউকে আমি জিজ্ঞেস করব না। আবু উসামা বর্ণিত হাদীছে এসেছে, আপনাকে ছাড়া অন্যকে জিজ্ঞেস করব না। তিনি (ছাঃ) বললেন, তুমি বল, আল্লাহর প্রতি ঈমান আনলাম, অতঃপর এর উপরই দৃঢ় থাকো’।[মুসলিম, হা/৩৮, ‘ঈমান’ অধ্যায়।]\nমোদ্দাকথা হক্ব এবং বাতিলের মধ্যে পার্থক্য করতে হবে, যখন কুরআন ও ছহীহ সুন্নাহ কোন বিষয়কে বাতিল সাব্যস্ত করে এবং শিরক-বিদ‘আত বলে জানা যাবে তখনই হক্ব বিষয়টিকে গ্রহণ করতে হবে। আর বাতিল বিষয়টিকে চিরতরে পরিত্যাগ করতে হবে। কোন মাযহাবী গোঁড়ামি না করে হক্বকে মযবূত করে ধরতে হবে এবং রাসূল (ছাঃ)-এর সুন্নাতকে জীবিত করতে হবে। নিজে হক্বের উপর দৃঢ় থাকতে হবে, অপরকে হক্বের পথে ডাকতে হবে এবং হক্বপন্থী জামা‘আতের অনুসারী হ’তে হবে। যেমন রাসূল (ছাঃ) বলেন, َ ‘চিরদিন আমার উম্মতের মধ্যে একটি দল আল্লাহর নির্দেশের উপরে প্রতিষ্ঠিত থাকবে, পরিত্যাগকারীরা এবং বিরোধিতাকারীরা তাদের কোন ক্ষতি করতে পারবে না। এমতাবস্থায় ক্বিয়ামত এসে যাবে, অথচ তারা ঐভাবে থাকবে’।[মুসলিম হা/১৯২০, ‘ইমারত’ অধ্যায়।] অন্য হাদীছে রাসূল (ছাঃ) বলেন, َ ‘আমার উম্মতের একটি দল সর্বদা হক্বের উপর লড়াই করতে থাকবে। তারা তাদের শত্রুদের উপর বিজয়ী থাকবে। এমনকি তাদের শেষ দলটি দাজ্জালের বিরুদ্ধে যুদ্ধ করবে’।[আবু দাঊদ হা/২৪৮৪, ‘জিহাদ’ অধ্যায় সনদ ছহীহ।]\nকুরআন গবেষণা করা\nমহান আল্লাহ কুরআন অবতীর্ণ করেছেন মানব জাতির হিদায়াতের জন্য। তিনি বলেন,\n‘নিশ্চয়ই এই কুরআন পথ নির্দেশ করে সেই পথের দিকে যা সুদৃঢ় এবং সৎকর্মপরায়ণ বিশ্বাসীদেরকে সুসংবাদ দেয় যে, তাদের জন্যে রয়েছে মহা পুরস্কার’ (বানী ইসরাইল ১৭/৯)।\nপবিত্র কুরআনে মানব জাতির রোগ-ব্যাধির আরোগ্য নিহিত রয়েছে। এতেই রয়েছে সকল উপদেশ বাণী এবং রয়েছে ইহকালীন কল্যাণ ও পরকালীন মুক্তির দিশা। মহান আল্লাহ বলেন, ‘হে মানুষ! তোমাদের কাছে এসেছে তোমাদের প্রতিপালকের পক্ষ হ’তে উপদেশ এবং তোমাদের অন্তরে যা রয়েছে তার আরোগ্য এবং মুমিনদের জন্য পথ নির্দেশ ও রহমত’ (ইউনুস ১০/৫৭)। আল্লাহ তা‘আলা রাসূল (ছাঃ)-কে উদ্দেশ্য করে বলেন, ‘হে নবী! বলুন, মুমিনদের জন্য এটা পথ-নির্দেশ ও ব্যাধির প্রতিষেধক’ (হা-মীম সাজদাহ ৪১/৪৪)।\nএটি এমন এক গ্রন্থ যার মধ্যে বিন্দুমাত্র সন্দেহ নেই এবং যা মুত্ত্বাকীদের জন্য হিদায়াত স্বরূপ। মহান আল্লাহ বলেন, ‘এটা সেই গ্রন্থ যাতে কোনরূপ সন্দেহের অবকাশ নেই। আল্লাহভীরুদের (মুত্তাক্বীদের) জন্যে এটি পথনির্দেশ’ (বাক্বারাহ ২/২)। তিনি আরো বলেন, ‘এটা (পবিত্র কুরআন) মানবমন্ডলীর জন্য স্পষ্ট বিবরণ এবং আল্লাহভীরুদের জন্য হিদায়াত ও উপদেশ’ (আলে ইমরান ৩/১৩৮)। সুতরাং যে ব্যক্তি আল্লাহর সন্তুষ্টি অর্জনের লক্ষ্যেই তাঁর ইবাদত-বন্দিগী করে, সে আল্লাহর রহমতে অবশ্যই হিদায়াতের পথ পাবে। মহান আল্লাহ বলেন, ‘তা দ্বারা আল্লাহ এরূপ লোকদেরকে শান্তির পন্থাসমূহ বলে দেন যারা তাঁর সন্তুষ্টি লাভ করতে চায় এবং তিনি তাদেরকে নিজ অনুমতিক্রমে (কুফরীর) অন্ধকার থেকে বের করে (ঈমানের) আলোর দিকে নিয়ে আসেন এবং তাদেরকে সরল পথে পরিচালিত করেন’ (মায়েদাহ ৫/১৬)। আর আল্লাহ রাসূল (ছাঃ)-কে মানব জাতির হেদায়াতের জন্য প্রেরণ করেছিলেন। তিনি এরশাদ করেন, ‘তিনিই তাঁর রাসূলকে প্রেরণ করেছেন হেদায়াত এবং সত্য দ্বীনসহ সকল দ্বীনের উপর ওকে বিজয়ী করার জন্যে, যদিও মুশরিকরা তা অপসন্দ করে’ (তওবা ৯/৩৩; ছফ ৬১/৯)। আয়াতটিতে ‘আল-হুদা’ দ্বারা উদ্দেশ্য হচ্ছে (রাসূল) প্রেরিত হয়েছেন (আল্লাহর পক্ষ থেকে) সত্য সংবাদদাতা এবং সত্য বার্তাবাহক হিসাবে, সঠিক ঈমান নিয়ে এবং উপকারী জ্ঞান নিয়ে। ‘দ্বীনুল হক্ব’ দ্বারা উদ্দেশ্য হচ্ছে, সৎ আমল এবং সে সৎ আমলটি সঠিক কল্যাণকর যেটি ইহকাল ও পরকালীন জীবনে কল্যাণ বয়ে আনবে।[তাফসীর ইবনু কাছীর, ৪/১৪৫।]\nউপরের আয়াতদ্বয় দ্বারা বুঝা যায় যে, সকল প্রকার ইবাদত শুধুমাত্র আল্লাহর সন্তুষ্টির জন্য করতে হবে; কোন ব্যক্তির উদ্দেশ্যে করলে শিরক হবে। দ্বিতীয়তঃ রাসূল (ছাঃ)-এর অনুসরণ করতে হবে যথাযথ। অর্থাৎ ছহীহ হাদীছ পাওয়া গেলে সে অনুযায়ী আমল করতে হবে। অন্যের কথাকে রাসূলের কথার উপর প্রাধান্য দিলে অবশ্যই শাস্তি ভোগ করতে হবে। কেননা আল্লাহ তা‘আলা তাঁর রাসূলকে এবং যারা রাসূলের উপর ঈমান এনেছে তাদেরকে সাহায্য করবেন মর্মে ঘোষণা দিয়েছেন। তিনি মানব জাতিকে তার কর্মের প্রতিদান দিবেন। যদি তারা ভাল আমল করে তার প্রতিফল ভাল পাবে, পক্ষান্তরে যদি খারাপ আমল করে তার প্রতিফলও সে অচিরেই পাবে। অতএব যে ব্যক্তি কুরআন এবং ছহীহ সুন্নাহকে মানবে না এবং রাসূলগণের বিরোধিতা করবে, সে অবশ্যই তার পাপের জন্য শাস্তি ভোগ করবে। যে শাস্তি পেয়েছিল ফেরাঊন, হামান ও কারূন। মূসা (আঃ)-এর নাফরমানি করার কারণে ফেরাঊনকে ও তার অনুসারীদেরকে আল্লাহ তা‘আলা ধ্বংস করেছিলেন।[ইবনু তায়মিয়াহ, মাজমূ‘ ফাতাওয়া ১৩/৯৩।] সুতরাং আসুন! কুরআন বুঝে পড়ি এবং সে অনুযায়ী আমল করার চেষ্টা করি। কুরআন ও ছহীহ সুন্নাহর সঠিক ব্যাখ্যা করি, যে সঠিক ব্যাখ্যা রাসূল (ছাঃ) এর উপর অবতীর্ণ হরেছে। মহান আল্লাহ বলেন, ‘তারা তোমার নিকট এমন কোন সমস্যা উপস্থিত করে না, যার সঠিক সমাধান ও সুন্দর ব্যাখ্যা আমি তোমাকে দান করি না’ (ফুরক্বান ২৫/৩৩)। আল্লাহ তা‘আলা আরো বলেন, ‘আল্লাহ অবতীর্ণ করেছেন সর্বোত্তম বাণী সম্বলিত কিতাব, যা সামঞ্জস্যপূর্ণ এবং যা পুনঃ পুনঃ আবৃত্তি করা হয়। এতে যারা তাদের প্রতিপালককে ভয় করে তাদের গাত্র রোমাঞ্চিত হয়, অতঃপর তাদের দেহ-মন প্রশান্ত হয়ে আললাহর স্মরণে ঝুঁকে পড়ে। এটাই আল্লাহর পথ নির্দেশ, তিনি যাকে ইচ্ছা ওটা দ্বারা পথ-প্রদর্শন করেন। আল্লাহ যাকে বিভ্রান্ত করেন তার কোন পথ-প্রদর্শক নেই’ (যুমার ৩৯/২৩)।\nকুরআনকে বুঝে সে অনুযায়ী আমল করার মাধ্যমে ব্যক্তি ও পারিবারিক জীবন এবং ইহকালীন ও পরকালীন জীবন সুখময় করতে হবে। আল্লাহ তা‘আলা বলেন, ‘যারা মনোযোগ সহকারে কথা শুনে এবং ওর মধ্যে যা উত্তম তা গ্রহণ করে, তাদেরকে আল্লাহ সৎ পথে পরিচালিত করেন এবং তারাই বোধশক্তি সম্পন্ন’ (যুমার ৩৯/১৮)।\nউপরের আয়াতদ্বয় থেকে বুঝা যায় যে, ভাল কাজ করার ফলে ঈমান বৃদ্ধি পায়, পক্ষান্তরে খারাপ কাজ করলে ঈমান কমে যায়। অপরপক্ষে কুরআনের অপব্যাখ্যা করলে দ্বীনের সঠিক পথ পাওয়া যায় না। মহান আল্লাহ বলেন, ‘আমি এই কুরআনে মানুষের জন্যে সর্বপ্রকার দৃষ্টান্ত প্রদান করেছি, যাতে তারা উপদেশ গ্রহণ কর। আরবী ভাষায় এই কুরআন বক্রতামুক্ত, যাতে মানুষ তাক্বওয়া অবলম্বন করে’ (যুমার ৩৯/২৭-২৮)। তিনি আরো বলেন, ِ ‘আমি তো তোমার প্রতি কিতাব অবতীর্ণ করেছি যারা এ বিষয়ে মতভেদ করে তাদেরকে সুস্পষ্টভাবে বুঝিয়ে দিবার জন্যে এবং মুমিনদের জন্যে পথ নির্দেশ ও রহমত স্বরূপ’ (নাহল ১৬/৬৪)। এজন্য রাসূল (ছাঃ) বলেন,أَلاَ إِنِّىْ أُوتِيْتُ الْكِتَابَ وَمِثْلَهُ مَعَهُ ‘তোমরা জেনে রেখ, আমি কিতাব (কুরআন) এবং তার সাথে তার অনুরূপ আরেকটি বস্ত্ত (হাদীছ) প্রাপ্ত হয়েছি’।[আবু দাঊদ হা/৪৬০৪, ] উপরে বর্ণিত কুরআনের আয়াত এবং হাদীছ থেকে বুঝা যায় যে, কুরআন এবং ছহীহ সুন্নাহকে মযবূতভাবে আঁকড়ে ধরতে হবে। যদি কেউ উভয়ের একটিকে অস্বীকার করে তাহ’লে সে যেন উভয়কে অস্বীকার করল। যেমন কেউ যদি একজন নবী-রাসূলকে অস্বীকার করে তাহ’লে সে যেন সকল নবী-রাসূলকে অস্বীকার করল, যার কারণে সে দ্বীন থেকে বের হয়ে যাবে। অতএব কুরআন ও ছহীহ সুন্নাহকে বুঝে পড়ে আমল করার মাধ্যমে মানব জাতি সাফল্য লাভ করতে পারে। আল্লাহ বলেন, ‘আলিফ লাম-রা। এগুলো সুস্পষ্ট কিতাবের আয়াত। আমি তাকে অবতীর্ণ করেছি আরবী ভাষায় কুরআন (রূপে), যাতে তোমরা বুঝতে পার’ (ইউসুফ ১২/১-২)।\nআল্লাহ তা‘আলা পবিত্র কুরআন অবতীর্ণ করেছেন বুঝা, আমল করার জন্য ও গবেষণার জন্যে। এ প্রসঙ্গে তিনি বলেন, ‘আমি এসব দৃষ্টান্ত বর্ণনা করি মানুষের জন্য, যাতে তারা চিন্তা করে’ (হাশর ৫৯/২১)। অত্র আয়াতটিতে কুরআন গবেষণার ব্যাপারে উৎসাহিত করা হয়েছে। অন্যত্র মহান আল্লাহ বলেনا- ‘তবে কি তারা কুরআন সম্বন্ধে গভীরভাবে চিন্তা-ভাবনা করে না? না তাদের অন্তর তালাবদ্ধ?’ (মুহাম্মাদ ৪৭/২৪)। এ আয়াতে মহান আল্লাহ তা‘আলা মানব জাতিকে কুরআন নিয়ে গবেষণা এবং চিন্তা-ভাবনা ও বুঝে (আমল করার জন্য) আদেশ করেছেন এবং আমল থেকে বিমুখ হ’তে নিষেধ করেছেন। কারণ যারা তা থেকে বিমুখ হবে তাদের অন্তর তালাবদ্ধ হয়ে যাবে।[তাফসীর ইবনু কাছীর, ৭/৩২২। ] আল্লাহর যিকর বা স্মরণ থেকে মুখ ফিরিয়ে নিলে পরিণতি হবে ভয়াবহ। আল্লাহ বলে – ‘যে আমার স্মরণ থেকে বিমুখ থাকবে, অবশ্যই তার জীবন-যাপন হবে সংকুচিত এবং আমি তাকে ক্বিয়ামতের দিন উত্থিত করব অন্ধ অবস্থায়। সে বলবে, হে আমার প্রতিপালক! কেন আমাকে অন্ধ অবস্থায় উত্থিত করলেন? আমি তো ছিলাম চক্ষুষ্মান। তিনি বলবেন, এরূপই আমার নিদর্শনাবলী তোমার নিকট এসেছিল, কিন্তু তুমি তা ভুলে গিয়েছিলে এবং সেভাবে আজ তুমিও বিস্মৃত হ’লে’ (ত্বা-হা ২০/১২৪-১২৬)। পবিত্র কুরআন ও ছহীহ হাদীছ অাঁকড়ে ধরে সে অনুযায়ী আমল করলে মানব জাতি সাফল্যের স্বর্ণ শিখরে আরোহন করবে। আর উভয় থেকে মুখ ফিরালে অধঃপতনের অতল তলে নিমজ্জিত হবে।\nইবনু আওন বলেন ‘তিনটি বিষয় আমি আমার নিজের জন্য ও আমার ভাইদের জন্য পসন্দ করি। এই সুন্নাত, যা তারা শিখবে এবং জানার জন্য এ বিষয়ে প্রশ্ন করবে। কুরআন, যা তারা ভালভাবে বুঝতে চেষ্টা করবে এবং জানার জন্য এ বিষয়ে প্রশ্ন করবে এবং মানুষকে একমাত্র কল্যাণের দিকে আহবান জানাবে।[বুখারী, ৯৬/২ ‘কিতাব ও সুন্নাহকে অাঁকড়ে ধরা’ অধ্যায়। ]\nঅতএব কুরআন ও ছহীহ সুন্নাহ গবেষণা করতঃ সালাফে ছালেহীনের মাসলাক গ্রহণ করে সে অনুযায়ী সঠিক ব্যাখ্যা করে আমল করতে হবে। তাহ’লে ইহকালীন কল্যাণ এবং পরকালীন নাজাত মিলবে। কুরআন ও ছহীহ সুন্নাহর ভুল ব্যাখ্যা করে যেমন ইহকালীন কল্যাণ হবে না, তেমনি পরকালীন নাজাতও মিলবে না।\nউপরে উল্লিখিত (৮-১৩) পয়েন্ট থেকে শিক্ষামূলক বিষয়গুলো হ’ল- ১. কুরআন ও ছহীহ সুন্নাহকেই সর্বাগ্রে পেশ করতে হবে ২. রাসূল (ছাঃ)-এর অনুসরণ করতে হবে। কোন আমলের ক্ষেত্রে ছহীহ হাদীছ পেয়ে গেলে কোন ইমামের কথার উপর আমল করা চলবে না। কারণ সকল কল্যাণ রয়েছে রাসূলের ইত্তেবায় এবং সকল অধঃপতন নিহীত আছে রাসূলের বিরোধিতায়। ৩. নিজের জান-মাল, পিতা-মাতা, সন্তন-সন্ততি, সকল মানুষের চেয়ে রাসূল (ছাঃ)-কে অধিক ভালবাসতে হবে। ৪. কুরআন ও ছহীহ সুন্নাহ বুঝার এবং আমল করার ক্ষেত্রে সালাফে ছালেহীনের মাসলাক গ্রহণ করতে হবে। ৫. জীবনের প্রতিটি ক্ষেত্রে রাসূল (ছাঃ)-এর আদর্শ গ্রহণ করতে হবে। ৬. কুরআন ও ছহীহ সুন্নাহকে যারা জীবনের চলার পাথেয় হিসাবে গ্রহণ করেছেন তাদেরকে জামা‘আতবদ্ধ থাকতে হবে। জামা‘আতবদ্ধ থাকা রহমত স্বরূপ, আর বিচ্ছিন্ন থাকা আযাব স্বরূপ। ৭. হক্বের উপর দৃঢ় থাকতে হবে এবং এজন্য আল্লাহর নিকট তাওফীক কামনা করতে হবে। নিজের ইচ্ছা মত চলা যাবে না। চললে পথভ্রষ্ট হতে হবে। = সমাপ্ত=\nইসলাম প্রচারে মনোবিজ্ঞানের ভূমিকা


এক ছাদের নীচে নেই তো কি হয়েছে? এক ট্রাউজারের ভেতর তো আছে – OnlineCityNews\nঢাকাই চলচ্চি’ত্রের বর্তমান সময়ের জন’প্রিয় চিত্রনায়ক শাকিব খান। জনপ্রিয়তার শীর্ষে থা’কায় আ’লো’চনার পা’শাপা’শি মা’ঝে মাঝে’ই বি’তর্কে’র মু’খে পড়েন তিনি। খ্যাতি থা’কলে ‘ড়ম্ব’না থাকে—শাকিব খান তার প্র’মাণ!\nগত বছর ছেঁড়া প্যান্ট পরে সো’শ্যাল মিডি’য়ায় স’মালো’চনার মুখে প’ড়ে’ছিলেন শাকিব খান। এবার অ’পু বিশ্বা”সের ট্রাউ’জা’রের সঙ্গে মিল রেখে প্যান্ট পরায় আবা’রো সমালোচনায় পড়েছেন এই নায়ক।\nকয়ে’কদিন আগে অ’পু বি’শ্বা’স তার ফেসবুকে দুটি ছ’বি পো’স্ট করেন। তাতে দেখা যায়—কা’লোর-সাদা ছাপার একটি ট্রা’উ’জার পরেছেন অ’পু বি’শ্বা’স। বুধ’বার (২৩ সেপ্টেম্বর) শাকিব খান একটি ছবি পো’স্ট’ করেন।\nতাতেও দেখা যায়—একই ছা’পার ট্রা’উজা’র পরে’ছেন শা’কিব। এর পরই সোশ্যাল মি’ডি’য়ায় সমা’লো’চনার ঝ’ড় শুরু হয়। অ’নেকেই এটাকে বলছেন, ‘অ’পু বিশ্বা’সের সঙ্গে মিল রেখে এ ট্রা’উ’জার কিনে’ছেন শাকিব।’\nতী’র্থক আ’সান রুবেল তার ফেস’বু’কে শাকিব খান ও অ’পু বিশ্বা’সের ছবি পোস্ট করে ক্যাপ’শনে লি’খেন—‘এক ছাদে’র নীচে নেই তো কি হ’য়েছে? এক ট্রা’উজা’রের ভেতর তো! এটাকেই বলে হৃদয়ের মিল। বুঝলা ডার্লিং।’\nবাংলা চলচ্চি’ত্রের ফেস’বুক গ্রুপ ‘বাংলা চলচ্চি’ত্রের সেকাল একাল’-এর পেজে ছবি দুটি পোস্ট করে লিখে’ছেন, ‘দ্বি’তীয়বা’রের মতো অ’পু বিশ্বা’সের প্যান্ট পড়’লেন সু’পার’স্টার শাকিব খান। ’\nএভাবে আরো অ’নেকেই নানা ধরনে’র মন্ত’ব্য করছেন ফেসবু’কে। তবে ‘চলচ্চি’ত্রের কেউ কেউ ব’লছেন কা’কতা’লীয়’ভাবে এটা মিলে যেতে পারে! ২০১৮ সা’লে বাংলাদেশ ফিল্ম ক্লা’ আয়ো’জিত বনভো’জনে চি’ত্রনায়ক শাকিব খানের পরা একটি প্যান্ট নিয়ে তোল’পাড় হয় ফেস’বুকে।\nওই বছরের ২৩ ফেব্রু’য়ারি অনুষ্ঠিত হয় বনভো’জন। সেখানে প্রীতি ফুট’বল ম্যাচ অনুষ্ঠিত হয়। এক দলের অধি’নায়ক হিসেবে মাঠে নে’মে’ছিলেন শাকিব। ও’ইদিন যে প্যা’ন্ট প’রে মাঠে নেমেছিলেন শা’কিব, তা নিয়ে রঙ্গ-তামা’শা’য় মেতে’ছিলেন নে’টিজেন’রা।\nসে’টিকে ছেঁড়া প্যান্ট বলে আ’খ্যা দেন তারা। ওই অনুষ্ঠা’নে শাকি’বের ‘ছেঁড়া’ প্যান্টে’র ছবিও ফে’সবু’কে ছ’য়ে পড়ে’ছিল।ভালোবে’সে ঘর বেঁধে’ছিলে’ন শাকিব খান ও অ’পু বিশ্বা’স। দীর্ঘ আট বছর গো’প’নে সংসার ক’রার পর অ’পুর কোল’জুড়ে আসে পুত্র আ’ব্রাহাম খান জয়। এর পর’ই অর্থাৎ ২০১৬ সালে তাদের বি’য়ের খবর প্র’কা’শ্যে ‘আ’নেন অ’পু বিশ্বা’স। ২০১৮ সালে তা’দের বি’বাহবি’চ্ছে’দ ঘটে।\nকবে খুলে দেয়া হবে স্বপ্নের পদ্মাসেতু? জনালেন রেলমন্ত্রী


AdarshaBarta.com | ড. মুহম্মদ শহীদুল্লাহ ও তাঁর অবিনশ্বর জীবনবোধ\nড. মুহম্মদ শহীদুল্লাহ ও তাঁর অবিনশ্বর জীবনবোধ\nপ্রকাশিত হয়েছে | ০৭:২৭, জুলাই ২৪, ২০২০\n:: এবিএম সালেহ উদ্দীন ::\nবাংলা ভাষা ও সাহিত্যের উন্নয়ন, সম্প্রসারণ এবং উৎকর্ষ সাধনে ভারতবর্ষে যে কজন ভাষাবিজ্ঞানী, ভাষাতত্ত্ববিদ, দার্শনিক ও শিক্ষাবিদ অবিস্মরণীয় অবদান রেখেছেন জ্ঞানতাপস ডক্টর মুহম্মদ শহীদুল্লাহ (১৮৮৫-১৯৬৯) তাঁদের অন্যতম। ড. মুহম্মদ শহীদুল্লাহ উপমহাদেশের শ্রেষ্ঠতম শিক্ষাবিদ, ভাষাবিশারদ, বহুভাষাবিদ, ভাষাবিজ্ঞানী ও প্রখ্যাত আইনজ্ঞ হিসেবে ছিলেন সর্বশীর্ষে। ১৮৮৫ সালের ১০ জুলাই পশ্চিমবঙ্গের চব্বিশ পরগনা জেলার পেয়ারা গ্রামে তিনি জন্মগ্রহণ করেন। পিতা মফিজউদ্দীন আহমেদ ছিলেন পীর গোরাচাঁদ দরগাহর খাদেম। মাতা হুরুন্নেছা ছিলেন তৎকালীন সময়কার এক সম্ভ্রান্ত পরিবারের কন্যা। শহীদুল্লাহ নামটি তাঁর মা পছন্দ করে রেখেছিলেন। পুত্র জন্ম নেওয়ার পর আকিকা হয়েছিল ‘মুহম্মদ ইব্রাহীম’ নামে। পরে মা মনে করলেন শহীদে কারবালার চাঁদে তাঁর পুত্র গর্ভে এসেছিল। শহীদুল্লাহ নামটিই যথার্থ এবং ক্ষণজন্মা হবে। পরবর্তীতে তাঁর প্রাণপ্রিয় মায়ের ধারণাই সত্যি বলে পরিগণিত হয়।\nশিশুকাল থেকেই তাঁর ভেতরে বিস্ময়কর প্রতিভা পরিলক্ষিত হয়। শৈশবের স্কুলজীবন থেকে মেধা ও মননশীলতায় স্বাক্ষর পাওয়া যায়। একসময় তিনি পৈতৃক পেশা থেকে বেরিয়ে আসেন এবং ভাষা ও জ্ঞানচর্চায় ব্যতিক্রমী অধ্যবসায় শুরু করেন। শিশুকালেই উর্দু, ফারসি ও আরবি ভাষা শেখেন এবং স্কুলে সংস্কৃত পড়েন। ছোটবেলা থেকেই তাঁর মধ্যে ভাষা সম্পর্কে জ্ঞান আহরণের অদম্য আগ্রহ ছিল। তাঁকে বলা হতো ‘চলন্ত এনসাইক্লোপেডিয়া’, যা কখনো থেমে যায়নি। ১৯০৪ সালে হাওড়া স্কুল থেকে এন্ট্রাস পাস করার পর ১৯০৬ সালে কলকাতা প্রেসিডেন্সি কলেজ থেকে এফএ (এইচএসসি) পাস করেন। এন্ট্রাস পাসের পর তিনি বিভিন্ন ভাষার প্রতি অতি উৎসাহী ও আগ্রহী হয়ে ওঠেন এবং বিদেশি ভাষার ওপর পড়াশোনা শুরু করেন। একপর্যায়ে তিনিই পৃথিবীর বহুভাষাবিদ ও ভাষাপণ্ডিত হিসেবে বিশ্বে পরিচিত ও প্রতিষ্ঠিত হন। ভারতবর্ষে ভাষাজ্ঞানে তাঁর সমকক্ষ কেউ ছিল না।\nকলকাতা বিশ্ববিদ্যালয়ে সংস্কৃত নিয়ে এমএ পড়তে চাইলে কলকাতা বিশ্ববিদ্যালয়ের সংস্কৃত বিভাগের অধ্যাপক পণ্ডিত সত্যব্রত সামশ্রমী মুসলিম ছাত্রকে পড়াতে অস্বীকৃতি জানান। এটি কোর্ট পর্যন্ত গড়ায়। পড়াশোনার যেন ব্যাঘাত না হয়, সে জন্য কলকাতা বিশ্ববিদ্যালয়ের উপাচার্য স্যার আশুতোষ মুখার্জীর অনুরোধে তিনি ভাষাতত্ত্বে ভর্ত্তি হন এবং কৃতিত্বের সাথে (১৯১২) এমএ পাস করেন। পরবর্তী সময়ে কোর্ট থেকে ড. মুহম্মদ শহীদুল্লাহর পক্ষে রায় আসে। তিনি জয়ী হয়ে একই বিশ্ববিদ্যালয়ে সংস্কৃত বিষয়ে গবেষণার দায়িত্ব পালন করেন। উপমহাদেশে ইহা একটি স্মরণীয় ঘটনা। তিনিই প্রথম মুসলিম ছাত্র, যিনি ১৯১০ সালে কলকাতা সিটি থেকে সংস্কৃত ভাষায় বিএ (সম্মান) পাস করেন। ১৯১২ সালে কলকাতা বিশ্ববিদ্যালয় থেকে তুলনামূলক ভাষাতত্ত্বে এমএ পাস করেন এবং একই বিশ্ববিদ্যালয়ে আইনের ওপর পড়াশোনা করেন।\nতিনি কখনো কাজ ছাড়া বসে থাকতেন না। ছাত্রজীবন শেষ না হতেই শিক্ষকতার কাজ শুরু করেন। প্রকাশ থাকে যে, এরপর তিনি কলকাতা বিশ্ববিদ্যালয় ও ঢাকা বিশ্ববিদ্যালয়ে (১৯২১ সাল থেকে) গবেষণা ও শিক্ষকতার কাজ করেন। ১৯৪৪ সাল পর্যন্ত তিনি ঢাকা বিশ্ববিদ্যালয়ে বাংলা সংস্কৃত বিভাগে অধ্যাপক ও রিডারের দায়িত্বে নিয়োজিত ছিলেন। ১৯৪৪ সালের পর তিনি রাজশাহী বিশ্ববিদ্যালয়সহ বাংলাদেশ, ভারত, করাচি, প্যারিসসহ বিভিন্ন শিক্ষাপ্রতিষ্ঠানে কাজ করেন। এছাড়া বাংলা একাডেমিতে বাংলা অভিধান ও আঞ্চলিক ভাষার অভিধান তৈরিতে প্রধান দায়িত্ব পালন করেন। তিনিই সর্বপ্রথম আঞ্চলিক ভাষার অভিধান প্রণয়নে অসামান্য অবদান রাখেন। শুধু তা-ই নয়, একসময় তিনি করাচি বিশ্ববিদ্যালয়ে উর্দু অভিধান বোর্ডের প্রধান হিসেবে দায়িত্ব পালন করেন। জীবনের একটি মুহূর্তও তিনি আরাম-আয়েশে কাজ থেকে নিষ্ক্রিয় ছিলেন না।\nপরে ১৯২৮ সালে প্যারিসের সরোবন বিশ্ববিদ্যালয় থেকে পিএইচডি ডিগ্রি লাভ করেন।\nবাংলা ভাষার উৎপত্তি অনুসন্ধানের প্রতি গভীর মনোনিবেশ করেন। যদি কোনো প্রশ্ন আসে যে, বাংলা ভাষার ব্যাকরণ রচনায় কার অবদান বেশি এবং কে ছিলেন পথিকৃৎ? উত্তর আসবে ‘রামমোহন রায় এবং ড. মুহম্মদ শহীদুল্লাহ। আর বাংলা সাহিত্যের ভাষাবিজ্ঞানী হিসেবে প্রথমে ড. মুহম্মদ শহীদুল্লাহর নাম। বিশিষ্ট শিক্ষাবিদ আবুল কালাম মন্জুর মোরশেদ বিবিসির এক সাক্ষাৎকারে বলেন, ‘বাংলা ভাষার গবেষণা ও সাহিত্যের জন্য ড. মুহম্মদ শহীদুল্লাহর অবদান চিরস্মরণীয় হয়ে থাকবে। তিনি বাংলা ভাষার ইতিহাস দুই খণ্ডে লিখেছিলেন। একসময় বিদ্যাপতির যে পদগুলো ছিল, সেগুলো তিনি সম্পাদনা করেন এবং তাঁর একটি বিরাট কৃতিত্ব হচ্ছে প্রাচীন বাংলার যে প্রথম নিদর্শন চর্যাপদ, সেই চর্যাপদ তিনি সম্পাদনা করেছিলেন। শুধু তা-ই নয়, বাংলা ভাষার সম্প্রসারণ এবং আধুনিকায়নেও তাঁর অবদান অবিস্মরণীয়। নিজের মাতৃভাষা বাংলার প্রতি তিনি ছিলেন অকৃতদার ও অকুণ্ঠ যত্নশীল। বাংলা ভাষার জাগরণে তিনি ছিলেন আপসহীন ও সুদৃঢ়।\nবাংলা ভাষার স্বাধিকার আন্দোলনে সর্বপ্রথম কথা বলেন এবং কলম ধরেছেন ড. মুহম্মদ শহীদুল্লাহ। তিনি ছিলেন প্রাচ্যের অন্যতম ভাষাবিজ্ঞানী। মাতৃভাষা ছাড়াও তিনি ১৮টি ভাষা জানতেন। প্রতিটি ভাষায় লিখন, পঠন ও পড়াতে পারতেন। এজন্য ইউরোপের দেশসমূহ তথা প্রাচ্য ও পাশ্চাত্যে তাঁর সুনাম ও সুখ্যাতি ছড়িয়ে পড়েছিল। তিান কস্মিনকালেও বাংলা ভাষাকে ভুলে যাননি। বাংলা ভাষার প্রতি তাঁর দরদ ও ভালোবাসা ছিল আকাশ পরিমাণ। এই ভাষাকে যেমন ভালোবাসতেন, তেমনি বাংলা ভাষা, সংস্কৃতি ও সাহিত্যের উন্নয়নে তাঁর ভূমিকা অপরিসীম। ভাষার অভিধান প্রণয়ন এবং ধ্বনিতত্ত্বেও বিশেষ অবদান রাখেন। বাংলা ভাষার গুরুত্ব তাঁর এতই বেশি যে, তিনি আজীবন এই ভাষার উন্নয়নে ছিলেন সদা ব্যস্ত ও ব্যাপৃত।\nউদাহরণস্বরূপ উল্লেখ করা যায়, তিনি যখন বিএ পাস করেন, তখন তাঁর বিয়ে হয়। তখন রক্ষণশীল পরিবারে বাংলা শিক্ষাদান করা হতো না। তা ছিল নিষিদ্ধ এবং খুব কঠিন! তাঁর সহধর্মিণী আরবি ও উর্দু জানতেন, কিন্তু বাংলা ভাষা সম্পর্কে জ্ঞান ছিল না। তখন তিনি গোপনে স্ত্রীকে বাংলা পড়ানো শুরু করেন এবং তিনি স্ত্রীকে বিএ পাস করালেন। মাতৃভাষার প্রতি এমন অনুরাগী হয়েও বিস্ময়করভাবে তিনিই ছিলেন শ্রেষ্ঠতম বহুভাষাবিদ। পৃথিবীর বিভিন্ন দেশে থাকা ও পরিভ্রমণ এবং অবস্থান করা সত্ত্বেও কখনো বাংলা ভাষা, বাংলা সংস্কৃতিকে ভুলে যাননি। তিনি ছিলেন নিজের অস্তিত্বের সোপান মুসলিম সভ্যতা ও সংস্কৃতির প্রতি গভীর শ্রদ্ধাশীল।\nনিজের ঐতিহ্য ও সংস্কৃতি থেকে কখনো বিচ্যুত হননি। তাঁর ধর্মবোধ ও ধর্মানুরাগ এতই প্রবল ছিল যে একজন ইসলামি দার্শনিকের চেয়ে তিনি কোনো দিক থেকে কম ছিলেন না। সম্পূর্ণ আধুনিক চেতনার মানুষ হয়েও তাঁর ছিল প্রচণ্ড ধর্মপরায়ণতা। তিনি ছিলেন একজন খাঁটি বাঙালি এবং ধর্মপরায়ণ মুসলমান। এ ক্ষেত্রে তাঁর স্পষ্ট ও স্মরণীয় উক্তি হচ্ছে, ‘আমরা মুসলমান বা হিন্দু যেমন সত্য, তার চেয়ে বেশি সত্য আমরা বাঙালি।’ ভাষা আন্দোলনের ব্যাপারে তাঁর আপসহীন ভূমিকা ছিল সর্বশীর্ষে। ভারত বিভক্তির সময়ে পাকিস্তান সৃষ্টির পরই দেশের রাষ্ট্রভাষা নিয়ে বিতর্ক সৃষ্টি হয়।\nপাকিস্তানি শাসকেরা উর্দুকে রাষ্ট্রভাষা করার পক্ষে অবস্থান নিলে বাংলাকে রাষ্ট্রভাষা করার পক্ষে যে কজন জোরালো বক্তব্য উপস্থাপন করেন, তাঁদের মধ্যে ড. মুহম্মদ শহীদুল্লাহ ছিলেন অন্যতম। তিনি বিশ্ববিদ্যালয়ে এবং বিভিন্ন সভা-সমিতি ও অনুষ্ঠানে বাংলা ভাষাকে রাষ্ট্রভাষা করার পক্ষে সাহসী ভূমিকা রাখেন। তাঁর অবিস্মরণীয় ভূমিকার ফলে রাষ্ট্রভাষা আন্দোলনের পথ প্রশস্ত হয়। তাঁর জীবনের অনেক স্মরণীয় ঘটনা আছে, যা অবিস্মরণীয় ইতিহাস হয়ে আছে। এর মধ্যে পাকিস্তানের রাষ্ট্রভাষা উর্দু না হয়ে বাংলা হতে হবে। মূলত তিনিই ছিলেন প্রধান উদ্যোক্তা। বাংলাকে পূর্ব পাকিস্তানের রাষ্ট্রভাষা করার পক্ষে সভা-সমিতি ছাড়াও দেশ-বিদেশের পত্রিকায় তাঁর বেশ কিছু প্রবন্ধ-নিবন্ধ প্রকাশিত হয়। এমনকি পাকিস্তান সৃষ্টির ১১ দিন আগে কমরেড পত্রিকায় তিনি লেখেন, ‘দ্য ল্যাঙ্গুয়েজ প্রবলেম অব পাকিস্তান’। তৎকালীন পাকিস্তানের স্বাধীনতার আগে বাংলা ভাষার স্বাধিকার ও গুরুত্ব নিয়ে এসব যৌক্তিক লেখা তৎকালীন বাঙালি সমাজের মধ্যে ভাষার প্রশ্নে বিপুল উৎসাহ ও উদ্দীপনা সৃষ্টি হয়।\nড. মুহম্মদ শহীদুল্লাহ বিবিসির জরিপে শ্রেষ্ঠ বাঙালি নির্বাচিত হওয়ার পর বিবিসির এক সাক্ষাৎকারে তাঁর ছেলে ভাষাসৈনিক ড. মুহম্মদ তকীউল্লাহ জানান, তাঁর বাবাই প্রথম, যিনি করাচি থেকে ফিরে আসার পর ঢাকা বিশ্ববিদ্যালয়ের প্রথম ‘প্রফেসর ইমেরিটাস’ নির্বাচিত হন। তাঁর নেতৃত্বে বাংলা একাডেমির ইসলামি বিশ্বকোষ, বাংলা আধুনিক পঞ্জিকা প্রণীত হয়।\nবাংলা সাহিত্যাদর্শে ড. মুহম্মদ শহীদুল্লাহর অবদান অপরিসীম। বাংলা ভাষার উৎকর্ষ সাধনে গুরুত্বপূর্ণ ভূমিকা রাখেন।\nউপমহাদেশের শ্রেষ্ঠ শিক্ষাবিদ ও বুদ্ধিজীবী ড. মুহম্মদ শহীদুল্লাহ অত্যন্ত সাধারণভাবে চলাফেরা করতেন। অতি সাদাসিধে আড়ম্বরহীন জীবনযাপনকারী অপার ধর্মবোধের অধিকারী হয়েও তিনি ছিলেন একজন মুক্তমনের অগ্রসরমান আধুনিক ও পূর্ণাঙ্গ মানুষ। তাঁর বৈচিত্র্যময় জীবনের প্রতিটি অধ্যায় ছিল বিস্ময়কর। ছাত্রজীবনে বিএ পাসের সময় (১৯০৮-০৯) থেকে বগুড়া জিলা স্কুলে শিক্ষকতার মধ্য দিয়ে তাঁর কর্মজীবন শুরু হয়। মধ্যবিত্ত পরিবারের সন্তান হিসেবে তাকে অর্থ উপার্জনে নামতে হয়। পড়াশোনার কোনো ব্যাঘাত না করেই তিনি বিভিন্ন শিক্ষাপ্রতিষ্ঠানে শিক্ষকতার চাকরি করেন।\nকঠিন বাস্তবতার মুখোমুখি হয়ে মেধা ও মননের সদ্ব্যবহার করেন। সামগ্রিক জীবনাচারের সর্বোত্তম গুণাবলির অধিকারী ও অধ্যবসায় এমন দৃষ্টান্ত খুব কম পাওয়া যায়। কখনো কোনো হতাশা ও কষ্টবোধ ছিল না তাঁর জীবনে। সারা জীবন অল্পতেই তুষ্ট থাকতেন। তিনি ছিলেন সাত পুত্র ও দুই কন্যাসন্তানের জনক। পারিবারিক জীবনে কঠোর শৃঙ্খলাবোধের অধিকর্তা হিসেবে অত্যন্ত নির্মোহ থেকেও তিনি তাঁর সন্তান ও পরিবারকে যেমন প্রচণ্ড ভালোবাসতেন, তেমনি সবাইকে আদর্শ সন্তানরূপে তৈরি করে গেছেন। জীবনের প্রতিটি পরতে কঠোর পরিশ্রম ও কষ্ট করে একজন আদর্শবান পেশাজীবী শিক্ষক হিসেবে তিনি যে দৃষ্টান্ত রেখে গেছেন, তা পৃথিবীতে বিরল। শিক্ষকতা করে যা বেতন পেতেন (কোনো প্রকার উপরি কিংবা ধার-কর্জ ছাড়া) সেই উপার্জন দিয়েই সারা মাস চালিয়েও তিনি ছিলেন সবচেয়ে ধৈর্যশীল সুখী মানুষ। উপমহাদেশ তথা বিশ্বের খ্যাতিমান একজন শিক্ষাবিদ, বহুভাষাবিদ ও পণ্ডিত হিসেবে ব্যক্তিগতভাবে তাঁর মধ্যে কোনো আভিজাত্যের অহংকার ছিল না। তিনি অত্যন্ত সাদাসিধে আড়ম্বরহীন জীবনযাপন করতেন।\nগবেষকেরা মনে করেন, প্রাচ্যের অন্যতম সেরা ভাষাবিজ্ঞানী, শ্রেষ্ঠতম শিক্ষক ও বুদ্ধিজীবী ড. মুহম্মদ শহীদুল্লাহ তাঁর ৭৪ বছরের জীবনে তাঁর কাজের মাধ্যমে বাঙালি জাতিকে বাংলা ভাষা এবং ভাষা রচনাকে ভালোবাসতে শিখিয়ে গেছেন। তাঁর সমগ্র জীবনবোধ অবিনশ্বর ও অনুসরণীয়। জীবনের প্রতিটি স্তরে মানুষের কল্যাণে তাঁর নীতিবোধ ও শিক্ষা চিরস্মরণীয় হয়ে থাকবে।\nবিশ্বের এই খ্যাতিমান শিক্ষাবিদ, বহুভাষাবিদ, দার্শনিক ও জ্ঞানতাপস মহামানব ড. মুহম্মদ শহীদুল্লাহ ১৯৬৯ সালের ১৩ জুলাই মারা যান। তিনি চিরস্মরণীয় ও চির অনির্বাণ।


কোটিপতি সিরিজঃ ৫ লক্ষ টাকা বিনিয়োগে ৫টি ধাপ অনুসরণ করে মধু চাষে ১ কোটি টাকা লাভ! - সত্যপথিক শাইয়্যান এর বাংলা ব্লগ । bangla blog | সামহোয়্যার ইন ব্লগ - বাঁধ ভাঙ্গার আওয়াজ\nকোটিপতি সিরিজঃ ৫ লক্ষ টাকা বিনিয়োগে ৫টি ধাপ অনুসরণ করে মধু চাষে ১ কোটি টাকা লাভ!\n১৬ ই মে, ২০২০ রাত ১১:১৬\nমৌমাছি পালন করে চাষীরা লক্ষ লক্ষ টাকা বাড়তি আয় করছেন বলে অনেক খবর অনেক দিন ধরেই কর্ণগোচর হয়েছে। বাড়তি আয় এই কারণে যে, ফসল ফলানোর পাশাপাশি চাষীরা মৌমাছি পালন করলে লাভজনক হয় বলে এই ব্যবসায় আগ্রহী হয়ে থাকেন। তাই, একটু খোঁজ নিয়ে জানতে পারলাম, প্রচার হওয়া কথাগুলো সত্যি। আসলেই মধু চাষে আছে অনেক টাকা, এমনকি কোটিপতি হওয়াও সম্ভব! এবারেও এই সম্ভাবনার দুয়ার কিভাবে খোলা যাবে তা ধাপে ধাপে বর্ণনা করছি।\nমধু চাষ কিভাবে করতে হয়, তার উপর একটি ট্রেইনিং নিয়ে গ্রাম্য এলাকায় অর্ধেক বিঘা জমি লিজ নিয়ে নিন।\nএপিস মিলিফেরা জাতে মৌমাছি সংগ্রহ করুন। এর আগে, ১৫টি বাক্স দিয়ে একেকটি মৌ-কলোনী স্থাপন করতে হবে।\nমৌ-কলোনিগুলো সব সময় পরিস্কার-পরিচ্ছন্ন ও শুকনো রাখুন। বিশেষ ভাবে মোমপোকা'র আক্রমন থেকে আপনার মৌ-কলোনিগুলোকে রক্ষা করতে হবে। এজন্যে প্রতিকার ব্যবস্থা নিন। এছাড়াও, মৌমাছির একরাইন রোগ হতে পারে। সেজন্যে প্রয়োজন মোতাবেক ব্যবস্থা নিতে হবে। এক্ষেত্রে, আপনার ট্রেইনিং থেকে পাওয়া শিক্ষা কাজে দিবে।\nমৌ আহরণ করুন। সংগ্রহের দিক থেকে মধু'র তিনটি মৌসুম আছে- মধু মৌসুম, অর্ধ মৌসুম এবং মন্দা মৌসুম। মধু মৌসুম হচ্ছে- অক্টোবর, ডিসেম্বর - জানুয়ারী, মধ্য ফেব্রুয়ারী - মধ্য মার্চ এবং মধ্য এপ্রিল - মধ্য জুন। অর্ধ মৌসুম হচ্ছে- সেপ্টেম্বর ও নভেম্বরের ১৫-৩০ তারিখ, ফেব্রুয়ারী ও এপ্রিলের ১-১৫ তারিখ এবং ১৬ জুন - ১৬ জুলাই। আর, মন্দা মৌসুম হচ্ছে- নভেম্বরের ১-১৫ তারিখ, ১৫ জুলাই - ১৫ সেপ্টেম্বর এবং মার্চের ১৫ - ৩১ তারিখ। মন্দা মৌসুমে চিনির সিরাপ এক কাঠি সহকারে বাক্সগুলোর কাছে রাখতে হবে।\nঠিক মত শ্রমিকদের পারিশ্রমিক দিন।\nএকেকটি বাক্স থেকে বছরে ৩/৪ বারে ৬০-৭০ কেজি মধু সংগ্রহ করা যায়। পাইকারী মূল্য ৪০০ টাকা হলে বছরে একটি বাক্স থেকে ২৪,০০০ - ২৮,০০০ টাকার মধু আসে। এভাবে গড়ে ২৬,০০০ টাকা করে আসলে ৬০টি বাক্স থেকে আসবে ১৫,৬০,০০০ টাকা।\nএখন, এই ৬০টি বাক্সে মৌমাছি সংগ্রহের জন্যে প্রতি বাক্সে বিনিয়োগ করতে হবে ৫.৫ হাজার টাকা। এছাড়া, মধুর বাক্সগুলো দেখা-শোনার জন্যে দরকার ১ জন মানুষ। শুধু মধু আহরণের সময় ৪-৫ জন মানুষের দরকার পড়বে। তবে, এক্ষেত্রে আপনাকে তাঁদের প্রশিক্ষিত করতে হবে। সেই হিসেবে, লোকবলের জন্যে প্রতি বছর খরচ হবে প্রায় ১ লক্ষ ৫০ হাজার টাকা। তাহলে, ১ম বছর জমির লিজসহ আপনার বিনিয়োগ করতে হবে সর্বমোট ৪ লক্ষ ৮০ হাজার টাকা।\nএখন, আয় থেকে ব্যয়ের হিসেব বাদ দিলে ১ম বছর শেষে আপনার হাতে থাকবে ১০,৮০,০০০ টাকা। এরপরের বছরগুলোতে ১৪,১০,০০০ টাকা। এভাবে, মাত্র ৮ বছরে আপনি কোটি টাকার মালিক হতে পারবেন।\nলেখককে ধন্যবাদ পাঠানোর ঠিকানাঃ\nসর্বশেষ এডিট : ১৬ ই মে, ২০২০ রাত ১১:১৯


স্পোর্টসমেইল২৪ প্রকাশিত: ১০:৫৬ পিএম, ২১ জুন ২০২০\nবাংলাদেশ ক্রিকেট দলের সাবেক ওয়ানডে অধিনায়ক মাশরাফি বিন মর্তুজা ও জাতীয় দলের ক্রিকেটার নাজমুল ইসলাম অপুর করোনা আক্রান্ত হওয়ার পর এ বিষয়ে আরও সতর্ক হচ্ছে বিসিবি। বাংলাদেশ ক্রিকেট বোর্ডের (বিসিবি) মেডিকেল বিভাগ মনে করছে, ক্রিকেটারদের জন্য একটি নির্দেশিকা প্রণয়নের এটিই সেরা সময়।\nবিসিবির প্রধান চিকিৎসক ডা. দেবাশীষ চৌধুরী মনে করেন, তিন ক্রিকেটার (নাফিস ইকবালসহ) বিশ্বব্যাপী ছড়িয়ে পড়া করোনায় আক্রান্ত হওয়ার পর এখন এই নির্দেশিকা প্রণয়ন অনিবার্য হয়ে পড়েছে। তারা যেন ত্রাণ বিতরণ কাজে সশরীরে অংশগ্রহণ না করে।\nবাংলাদেশ জাতীয় ক্রিকেট দলের সাবেক ওপেনার নাফিস ইকবাল প্রথমে করোনা আক্রান্ত হয়েছেন। এরপর শনিবার (২০ জুন) সাবেক অধিনায়ক মাশরাফি বিন মর্তুজা ও বাঁ-হাতি স্পিনার নাজমুল ইসলাম অপুও করোনাভাইরাসে আক্রান্তের খবর আসে।\n২০১৮ সালে জাতীয় দল থেকে ছিটকে পড়া অপু ফের দলে ফেরার চেষ্টায় আছেন। মাশরাফি জাতীয় দলের নেতৃত্ব থেকে সরে গেলেও অবসর গ্রহণ করেননি। বাংলাদেশের হয়ে আন্তর্জাতিক ওয়ানডে খেলায় অংশগ্রহণের ইচ্ছা এখনো আছে।\nরোবাবর (২১ জুন) দেবাশিষ চৌধুরী সাংবাদিকদের বলেন, ‘খেলোয়াড়দের প্রতি একমাত্র অনুরোধ তারা যেন ঘরেই থাকেন। নিতান্ত প্রয়োজন ছাড়া যেন বের না হন।’\nবিসিবির প্রধান চিকিৎসক বলেন, ‘মাশরাফির বিষয়টি সম্পূর্ণ আলাদা। তিনি শুধু খেলোয়াড় নন। একজন সম্মানিত সংসদ সদস্যও। তাই আইনপ্রণেতা হিসেবে নিজের এলাকায় তাকে ত্রাণ কার্যক্রমে অংশ নিতে হয়। কিন্তু অন্যান্য ক্রিকেটারদের ক্ষেত্রে উপস্থিত থেকে ত্রাণ বিতরণের প্রয়োজন নেই।’\nমানবিক কারণে অবশ্যই করোনাকালীন সময়ে সাহায্য সহযোগিতা করা যাবে। তবে সেটা সশরীরে নয় বলেও উল্লেখ করেন ডা. দেবাশিষ। বলেন, ‘মুশফিকুর রহিম, তামিম ইকবাল ও মাহমুদউল্লাহ রিয়াদের মতো সিনিয়র ক্রিকেটাররা মানুষকে সহায়তা করছেন। উপস্থিত না থেকে ভিন্ন মাধ্যমে তারা এই মানবিক কাজ করছেন।’\nদেবাশীষ বলেন, ‘ক্রিকেটারদের জন্য গাইডলাইন প্রণয়নের সময় এসে গেছে। করোনাকালে কোনো ক্রিকেটারই যেন উপস্থিত থেকে ত্রাণ না দেন। মানুষকে সহায়তা করা মানবিক কাজ। স্বাভাবিকভাবেই ক্রিকেটাররা তা করবে। তবে এ বিষয়ে বিসিবির কোন নির্দেশিকা নেই। এখন সেটি করতে হবে।’\nআতঙ্কিত না হওয়ার পরামর্শ দিয়ে তিনি বলেন, ‘৮০ ভাগ কোভিড-১৯ আক্রান্ত মানুষ ঘরে চিকিৎসা নিয়েই ভালো হচ্ছে। বাকি ২০ ভাগ আশঙ্কাজনক অবস্থায় যাচ্ছে। তাই এটিকে নিয়ে খুব বেইশ আতঙ্কিত হওয়ার কিছু নেই। যেটি করতে হবে সেটি হচ্ছে ঘরে অবস্থান করা। সেই সঙ্গে সাবধানতার সঙ্গে স্বাস্থ্যবিধি মেনে চলতে হবে।’


ইলিয়াস কাঞ্চনকে সভাপতি চান বিপক্ষ প্যানেলের বাপ্পারাজ!\nআগামী ২৮ জানুয়ারি বাংলাদেশ চলচ্চিত্র শিল্পী সমিতির ১৭তম নির্বাচন। ইতোমধ্যে গঠিত হয়েছে দুটি প্যানেল। একটি প্যানেল বর্তমান কমিটির সভাপতি মিশা সওদাগর ও সাধারণ সম্পাদক জায়েদ খানদের। সেখানে কার্যকরী সদস্য পদে লড়বেন নায়ক বাপ্পারাজ। আরও আছেন চিত্রনায়িকা মৌসুমী। অন্যদিকে, ‘বেদের মেয়ে জোছনা’ খ্যাত নায়ক ইলিয়াস কাঞ্চনকে নিয়ে আরেকটি প্যানেল গঠন করেছেন চিত্রনায়িকা নিপুণ।\nমিশা-জায়েদ প্যানেলের হয়ে নির্বাচন করলেও একসময়ের জনপ্রিয় চিত্রনায়ক বাপ্পারাজ চান, এবার মিশা সওদাগর নয় বরং সভাপতি পদে জয়ী হোক ইলিয়াস কাঞ্চন। দেশের একটি জাতীয় দৈনিককে দেওয়া সাক্ষাৎকারে এমন ইচ্ছার কথাই জানিয়েছেন নায়করাজ রাজ্জাক-পুত্র। কিন্তু নিজের প্যানেলের প্রার্থী মিশার জয় কামনা না করে বিপক্ষ প্যানেলের ইলিয়াস কাঞ্চনের জয় কেন চাইছেন বাপ্পারাজ?\nএ প্রসঙ্গে অভিনেতা বলেন, ‘বর্তমান কমিটিতে যারা আছেন, তাদের নিজেদের কোনো ইজ্জত নেই, অন্য কাউকেও তারা ইজ্জত-সম্মান দিতে জানে না। এ ধরনের লোকের সামনে গিয়ে নিজের ইজ্জত খোয়ানোর কোনো মানে হয় না! এই ইজ্জত কামাতে আমার ৩৫ বছর লেগেছে। এ জন্যই ইলিয়াস কাঞ্চন সাহেবকে দরকার। যার ইজ্জত আছে, যিনি অন্যকে ইজ্জত দিতে পারেন, তাকেই তো দরকার। শিল্পীদের ইজ্জত–সম্মান ফেরাতে ইলিয়াস কাঞ্চনকেই সভাপতি করা দরকার।’\nশিল্পী সমিতির গত দুই মেয়াদের সভাপতি খল অভিনেতা মিশা সওদাগরের আর এই পদে থাকার কোনো অধিকারই নেই বলেও উল্লেখ করেন বাপ্পারাজ। তিনি বলেন, ‘খামোখা জায়েদ খান জোর করে মিশাকে বানিয়েছেন। চান্সেও মিশা হয়ে গেছে। মিশার তো সভাপতি হওয়ার কোনো যোগ্যতা নেই। সভাপতি হতে তো মিনিমাম কিছু যোগ্যতা লাগে, স্ট্যান্ডার্ড লাগে। জায়েদ খানও এখন ব্যাপারটা বুঝছে।’\nতবে নিজ প্যানেল থেকে মিশা সওদাগরকে সভাপতি না চাইলেও সাধারণ সম্পাদক হিসেবে জায়েদ খানকেই পছন্দ বাপ্পারাজের। বলেন, ‘জায়েদ খান কিছু করুক না করুক, প্রতি সপ্তাহে অন্তত দোয়া মাহফিল করেছে। মারা যাওয়া সিনিয়র শিল্পীদের নানাভাবে স্মরণ করছে। ব্যক্তিগতভাবে সে কী করছে না করছে, তা আমার জানার দরকার নেই। তাই আমি চাই, ইলিয়াস কাঞ্চন সভাপতি এবং জায়েদ সাধারণ সম্পাদক হোক।’\n১৯৮৬ সালে বাবা রাজ্জাকের পরিচালনায় ‘চাঁপাডাঙার বউ’ ছবির মাধ্যমে চলচ্চিত্রে এসেছিলেন বাপ্পারাজ। সেখানে তাকে দেখা যায় একসময়ের তুমুল জনপ্রিয় চিত্রনায়িকা সাবানার দেবরের চরিত্রে। এরপর আর পেছনে তাকাতে হয়নি। বহু দর্শকপ্রিয় ছবি উপহার দিয়েছেন তিনি। পাশাপাশি সিনেমা প্রযোজনাও করেছেন। কয়েক বছর ধরে তিনি অভিনয়ে অনিয়মিত। তবে শিল্পী সমিতির নেতা হিসেবে চলচ্চিত্রের নানা কাজে তার অংশগ্রহণ রয়েছে।


চে গুয়েভারা কুইজ: কিউবার গল্পের রূপকার - Quizards\nImage Credit: Guerrillero Heroico/Alberto Diaz Gutierrez/1960\nআমৃত্যু বিপ্লবী চে গুয়েভারা – যার আসল নাম আর্নেস্তো গুয়েভারা দে লা সের্না – জন্ম নেন আর্জেন্টিনায়। মাত্র ২৩ বছর বয়সে বন্ধুর সাথে ল্যাটিন আমেরিকা ভ্রমণে বের হলে তিনি মুখোমুখি হন এক নতুন অভিজ্ঞতার। এ অভিজ্ঞতা তাঁর জীবনকেই বদলে দিয়েছিলো। পরবর্তীতে বিপ্লবী ফিদেল কাস্ত্রোর সাথে যুক্ত হয়ে কিউবায় মার্কিন সমর্থিত সরকারকে বিপ্লবের মাধ্যমে হটিয়ে দিয়ে প্রতিষ্ঠা করেন সমাজতান্ত্রিক কিউবা।\nচে গুয়েভারা কিউবাতেই থেমে থাকেননি। বিপ্লবকে বিশ্বব্যাপী ছড়িয়ে দিতে ছুটে গেছেন এক মহাদেশ থেকে অন্য মহাদেশে। তাঁর এ প্রচেষ্টার চরম মূল্য তাঁকে দিতে হয়েছিলো ১৯৬৭ সালের ৯ অক্টোবর। মার্কিন সমর্থিত বলিভীয় বাহিনীর হাতে প্রাণ হারান তিনি।\nরাজনীতির মত-অমত কাউকে নায়কে পরিণত করে। কাউকে করে খলনায়ক। পৃথিবীর বহু মানুষের কাছে চে গুয়েভারা মুক্তির এক প্রতীক। আবার অন্য অনেকের কাছে তিনি বিতর্কিত। একটা ব্যাপার কেউ অস্বীকার করতে পারবেন না – তিনি বিংশ শতাব্দীর কিউবান গল্পের অন্যতম শক্তিশালী রূপকার।\nবিপ্লবী চে গুয়েভারার জীবন নিয়ে থাকছে আজকের কুইজ।\nচে গুয়েভারার জনপ্রিয় একটি ছবি হলো গেরিলেরো হিরোইকো (Guerrillero Heroico)। ছবিটি কোন ফটোগ্রাফারের তোলা?\nনিচের যে দেশে চে গুয়েভারার নেতৃত্বে সশস্ত্র বিপ্লবী কর্মকাণ্ড পরিচালিত হয়নি -\nচে গুয়েভারা পেশায় একজন _____ ছিলেন।\nকিউবার বিপ্লবের প্রস্তুতির জন্যে চে গুয়েভারা ও ফিদেল কাস্ত্রো কোথায় আশ্রয় নিয়েছিলেন?\nসান্তা ক্লারা শহরতলীতে\nসিয়েরা মায়েস্ত্রা পাহাড়ে\nলা প্লাতা গ্রামে\nচে গুয়েভারাকে যেখানে হত্যা করা হয় -\nচে গুয়েভারা মূলত _____ ধারার সমাজতান্ত্রিক রাজনীতিতে আকৃষ্ট হয়েছিলেন।\n_____ কর্মসূচি সফল বাস্তবায়নের জন্যে চে গুয়েভারাকে কৃতিত্ব দেয়া হয়।\nশিক্ষা খাত সংস্কার\nফিদেল কাস্ত্রোর সাথে চে গুয়েভারার পরিচয় হয় কোন দেশে?\nকিউবার বিপ্লবের পর চে গুয়েভারাকে কীসের দায়িত্ব দেয়া হয়েছিলো?\nলা কাবানা দুর্গের প্রধান\nচে গুয়েভারার জীবনকে প্রবলভাবে প্রভাবিত করেছিলো তাঁর ল্যাটিন আমেরিকা ভ্রমণ। এ ভ্রমণ নিয়ে তিনি যে বইটি লেখেন -\nচে গুয়েভারা কুইজ: কিউবার গল্পের রূপকার I got %%score%% out of %%total%% right. Beat me if you can.\nআগের পোস্টআমাদের বঙ্গবন্ধু কুইজ: ফলাফল ঘোষণা\nপরের পোস্টসেবা প্রকাশনী কুইজ ২০১৭\nপিঠা ও মিষ্টি কুইজ\nহ্যারি পটার কুইজ: প্রথম পর্ব\nক্রিকেট বিশ্ব কুইজ: প্রথম পর্ব\nধরিত্রী দিবস: পোস্টার ডাউনলোড


নবীগঞ্জ প্রতিনিধি ॥ নবীগঞ্জ উপজেলার দেওপাড়া গ্রামের পাওনা টাকা চাওয়াকে কেন্দ্র করে প্রতিপক্ষের ছুরিকাঘাতে সৈয়দ আলী (৬০) নামে এক ব্যক্তি নিহত হয়েছেন।\nসোমবার রাত ৭টার দিকে নবীগঞ্জ উপজেলার গজনাইপুর ইউনিয়নের দেওপাড়া বাজারে এ ঘটনা ঘটে।\nনিহত সৈয়দ আলী (৫৫) দেওপাড়া গ্রামের মৃত রাহাত উল্ল্যাহর পুত্র।\nএঘটনায় তাৎক্ষণিক ২জনকে আটক করেছে পুলিশ।\nপুলিশ ও স্থানীয় জানা যায়, নবীগঞ্জ উপজেলার গজনাইপুর ইউনিয়নের দেওপাড়া গ্রামের সৈয়দ আলীর পুত্র সুমন মিয়া একই গ্রামের মৃত মতিন মিয়ার পুত্র রুবেল মিয়ার কাছে ৫শ টাকা পাওনা ছিল।\nসোমবার সন্ধ্যা ৬টার দিকে রুবেলের কাছে পাওনাকৃত ৫শ টাকা ফেরত চায় সুমন মিয়া।\nপাওনা টাকা চাওয়াকে কেন্দ্র করে সুমন ও রুবেলের মধ্যে বাকবিতন্ডা হয়। পরে স্থানীয় মুরুব্বিরা পরিস্থিতি শান্ত করে ওইদিনই ইফতারের পরপর বিষয়টি মীমাংসা করে দেয়ার আশ্বাস দিয়ে উভয়কে বাড়িতে পাঠিয়ে দেন।\nইফতারের শেষে স্থানীয় দেওপাড়া বাজারে স্থানীয় মুরুব্বিয়ানসহ বিষয়টি মীমাংসার বসেন। এসময় উক্ত বৈঠকে সৈয়দ আলী, তার পুত্র সুমন মিয়াসহ আত্মীয় স্বজন ও রুবেল মিয়ার আত্মীয়স্বজন উপস্থিত ছিলেন।\nবৈঠক শুরু হওয়া মাত্রই হঠাৎ করে রুবেল ও তার লোকজন সুমনের পিতা সৈয়দ আলী ও চাচা আনছব আলীর উপর হামলা চালায়।\nএসময় রুবেল তার হাতে থাকা ছুরি দিয়ে সৈয়দ আলী ও আনছব আলীকে আঘাত করে রক্তাক্ত করে।\nগুরুতর আহত অবস্থায় আহতদের নবীগঞ্জ উপজেলা স্বাস্থ্য কমপ্লেক্সে নিয়ে গেলে দায়িত্বরত চিকিৎসক সৈয়দ আলীকে মৃত ঘোষণা করেন।\nএবং আশংকাজনক অবস্থায় আনছব আলীকে সিলেট ওসমানী মেডিকেল কলেজ হাসপাতালে প্রেরণ করেন।\nখবর পেয়ে নবীগঞ্জ থানার ভারপ্রাপ্ত কর্মকর্তা(ওসি) মো. আজিজুর রহমান নেতৃত্বে গোপলার বাজার তদন্ত কেন্দ্রের ইনচার্জ কাওছার আলমসহ একদল পুলিশ ঘটনাস্থলে পৌঁছে পরিস্থিতি স্বাভাবিক করেন।\nতাৎক্ষণিক ছুরিকাঘাতকারী রুবেল মিয়াসহ ২জনকে বাহুবল থানা পুলিশের সহযোগীতায় আটক করা হয়।\nএ ব্যাপারে নবীগঞ্জ থানার ভারপ্রাপ্ত কর্মকর্তা(ওসি) মো. আজিজুর রহমান নিহতের সত্যতা নিশ্চিত বলেন, বর্তমানে পরিস্থিতি স্বাভাবিক রয়েছে।\nএঘটনায় মূল হোতা রুবেলসহ ২জনকে আটক করা হয়েছে।\nনিহতের পরিবারের পক্ষ থেকে মামলা দায়ের এর প্রস্তুতি চলছে।


কানের পাশে চাপ দিয়েই রোগমুক্তি !!\nটেলিভিশন থাকলে কি ঘরে ফেরেশতা ঢুকবে? জেনে রাখুন জবাব\nআবু বকর সিদ্দীক (রা) এর একটি ঘটনা এবং আমাদের জন্যে শিক্ষা !!\nঅত্যাচার মারাত্মক অপরাধ !!\nকঠিন প্রশ্নের অসাধারণ উত্তর!\nকী হয়েছে এখন মুসলমানের!


মালয়েশিয়ায় ফাঁসির রায় থেকে রক্ষা পেল দুই বাংলাদেশি - BangladeshBulletin\nমালয়েশিয়ায় ফাঁসির রায় থেকে রক্ষা পেল দুই বাংলাদেশি\n০৪ ডিসেম্বর ২০১৯, ০৬:৩৪অপরাহ্ণ\nঅনলাইন ডেস্ক : মালয়েশিয়ায় ফাঁসির হাত থেকে রক্ষা পেল দুই বাংলাদেশি। তিন বছর আগে রোহিঙ্গা নাগরিক হত্যার অভিযোগে তাদের গ্রেফতার করা হয়েছিল।\nবুধবার পেনাং হাইকোর্টের বিচারপতি দাতুক আক্তার তাহিররের আদালতে মামলায় আনিত অভিযোগ প্রমাণিত না হওয়ায় দুই বাংলাদেশিকে বেকসুর খালাস প্রদান করেন আদালত। তারা হলেন মো. দেলোয়ার হোসেন ও বরুণ ধর। খালাসপ্রাপ্ত দুই বাংলাদেশির ঠিকানা এখনো জানা যায়নি।\nআদালত সূত্রে জানা গেছে, ২০১৬ সালের ১৩ জুন রোহিঙ্গা নাগরিক মো. ইসহাক কবিরকে হত্যার অভিযোগে দুইজন বাংলাদেশিকে গ্রেফতার করা হয়। হত্যাকাণ্ডের শিকার ইশরাক কবিরের ভাই দুই বাংলাদেশির বিরুদ্ধে হত্যার অভিযোগ আনেন। দীর্ঘ তিন বছর হত্যাকাণ্ডের পর্যালোচনা শেষে সংশ্লিষ্টতার প্রমাণ না পাওয়ায় এ দুই বাংলাদেশিকে খালাস প্রদান করেন আদালত।


সাংবাদিকতা, গনতন্ত্রের চতুর্থ স্তম্ভ। এ স্তম্ভকে ঘিরে যারা রোজ বাঁচেন তারাই যদি চোর হিসেবে ধরা পড়ে তাহলে কেমন লাগে? মানুষের ওপর মানুষের ভরসা দিনদিন উঠে যাচ্ছে। এ ঘটনা অবশ্য সম্পূর্ন অকারণে নয়। চারিদিকে আসল নকলের ধাঁধায় নাজেহাল অবস্থা বেকার যুবক যুবতীদের। ভুয়ো অফিসার ভুয়ো ভ্যাকসিনকে টেক্কা দিয়ে এবার ধরা পড়লো ভুয়ো সাংবাদিক।\nখবর করার নামে বরানগরের এক মহিলার থেকে ৪০ হাজার টাকা নিয়েছিলেন এক ব্যক্তি। নিজেকে একটি জাতীয় চ্যানেলের রিপোর্টার বলে দাবি করেন তিনি। মূলত: উঃ চব্বিশ পরগনার অনেক মানুষকেই বোকা বানিয়ে ধৃত এই ব্যক্তি। ধৃতের নাম অমিতাভ চক্রবর্তী। বেশ কিছুদিন ধরে তার নামে অভিযোগ দায়ের হচ্ছিল। তবে গতকাল একটি বেসরকারি টিভি চ্যানেলের মাধ্যমে প্রথম প্রকাশ্যে এই খবরটি। এরপরেই সাংবাদিক মহলে এ নিয়ে হৈচৈ পড়ে যায়। নিজেকে কখনো বরানগর আবার কখনো হুগলির বাসিন্দা বলে জানান তারা। অমিতাভ চক্রবর্তীর দাবি অনুযায়ী তিনি এবং তার স্ত্রী আসানসোলের একটি পোর্টালের রিপোর্টার। সেই পোর্টালের একটি জাল কার্ড ইতিমধ্যেই উদ্ধার করেছে পুলিশ। অন্যদিকে অমিতাভ পোর্টালের রিপোর্টার হয়েও এলাকার জেলাশাসক বা পুলিশ কমিশনারের নাম বলতে পারেননি। তার কথায় অসঙ্গতি স্পষ্ট।\nশুধুমাত্র অমিতাভ এবং তার স্ত্রীতেই এ ঘটনা থেমে নেই। এ ঘটনার সাথে যুক্ত রয়েছে রীতিমতো এদের তৈরি এক সংস্থা। সংস্থার এক ব্যক্তিকে পুলিশ জেরা করতে গেলে সে জানায়, “কিছু ক্ষমতা থাকলে করে নেবেন।” এই সংস্থা আগেও অন্যান্য সংবাদ মাধ্যমের নথি বা আই কার্ড জাল করে কাজ চালিয়ে যেত। বিশেষ সূত্রের খবর, এ সংস্থা নিজেদের পাকিস্তানের কোনো চ্যানেল বলেও দাবি করেছিলেন। এখন অধীর অপেক্ষা ঘটনার জের ঠিক কতদূর যায়।\nসমালোচনার শাস্তি! মধ্যপ্রদেশে অর্ধ-নগ্ন হল গণতন্ত্রের চতুর্থ…\nপনিটেল নাকি যৌন উত্তেজক! জাপানের স্কুলে তাই মেয়েদের জন্য আজব নিয়ম


টিভিতেও ভয়াবহ ভাইরাস! - BanglaNews26\nHome / বাংলা নিউজ / টিভিতেও ভয়াবহ ভাইরাস!\nMd.Mazedul Hoque 11:52 AM 0\nটিভিতে ভয়াবহ ভাইরাস আক্রমণ করতে পারে। এমনকি টিভির সামনে গুরুত্বপূর্ণ কথাবার্তা বললে তা অন্য কেউ দূরে বসে শুনতে পারে। তাই সাবধান। দক্ষিণ কোরিয়ার প্রতিষ্ঠান স্যামসাং আগে থেকেই ইন্টারনেট সংযোগ সুবিধার স্মার্ট টিভি বিষয়ে সতর্ক করে আসছে। এবারে তারা টিভিতে ম্যালওয়্যার আক্রমণ বিষয়ে সতর্ক করেছে।\nবিবিসি অনলাইনের এক প্রতিবেদনে বলা হয়, স্যামসাং টিভিতে ভাইরাস দূর করতে নিয়মিত স্ক্যান করতে হবে বলে নিরাপত্তা পরামর্শ দিয়েছে দক্ষিণ কোরিয়ার প্রতিষ্ঠানটি। ইন্টারনেট সুবিধাযুক্ত কিউ এলইডি ব্র্যান্ডেড টিভির মালিকদের নিয়মিত ভাইরাস স্ক্যান করার ওই পরামর্শ দেওয়া হয় স্যামসাং সাপোর্ট ইউএসএ টুইটার অ্যাকাউন্ট থেকে। কীভাবে ওই স্ক্যান করতে হবে সে বিষয়ে একটি ভিডিও পোস্ট করা হয়। এ প্রক্রিয়ায় ভাইরাস স্ক্যান করতে কয়েক দফা রিমোটের বাটন চাপার প্রয়োজন পড়ে। টিভিতে ক্ষতিকর সফটওয়্যার আক্রমণ ঠেকাতে কয়েক সপ্তাহ অন্তর স্ক্যান করার পরামর্শ দেওয়ার পর থেকে বেশ বিপত্তিতে পড়েছে প্রতিষ্ঠানটি।\nবিবিসির পক্ষ থেকে স্যামসাং টিভিতে নির্দিষ্ট ভাইরাস আক্রমণের ঝুঁকি রয়েছে কিনা তা জানতে চাওয়া হয়।\nস্যামসাং কর্তৃপক্ষ জানিয়েছে, গ্রাহকদের শিক্ষামূলক প্রচারের অংশ হিসেবে তারা ওই ভিডিওটি প্রচার করে। তবে, এর পরপরই ১৯ সেকেন্ডের ওই ভিডিওটি দ্রুত মুছে ফেলে তারা। ভিডিওটি ২ লাখের বেশি দেখা হয়।\nস্যামসাংয়ের সাম্প্রতিক টিভিগুলো নিজস্ব টাইজেন অপারেটিং সিস্টেমভিত্তিক। এ অপারেটিং সিস্টেমে ম্যাকাফি অ্যান্টি ভাইরাস সফটওয়্যার আগে থেকেই দেওয়া থাকে।\nপেন টেস্ট পার্টনার্স নামের একটি প্রতিষ্ঠানের নিরাপত্তা পরামর্শক কেন মুনরো বলেন, স্যামসাংয়ের ওই পরামর্শের কোনো ভিত্তি নেই। তা অনুসরণ করা মানে সময় নষ্ট করা। টিভিতে আক্রমণ করতে পারে এমন ম্যালওয়্যার সংখ্যা সীমিত। টিভিতে র‍্যানসমওয়্যার আক্রমণের একটি ঘটনা আমি দেখেছি। তবে তা অধিকাংশ ব্যবহারকারীর ক্ষেত্রে ঘটার আশঙ্কা কম। এর সবচেয়ে ভালো সমাধান হচ্ছে স্যামসাং স্বয়ংক্রিয়ভাবে তাদের অপারেটিং সিস্টেম আপডেট করার বিষয়টি।